CELEX: 52011PC0651
Language: fi
Date: 2011-10-20
Title: Ehdotus EUROOPAN PARLAMENTIN JA NEUVOSTON ASETUS sisäpiirikaupoista ja markkinoiden manipuloinnista (markkinoiden väärinkäyttö)

|
			
		
		
		52011PC0651
		
			Ehdotus EUROOPAN PARLAMENTIN JA NEUVOSTON ASETUS sisäpiirikaupoista ja markkinoiden manipuloinnista (markkinoiden väärinkäyttö) /* KOM/2011/0651 lopullinen - 2011/0295 (COD) */
			
				
		
		
			
			   	PERUSTELUT

1.                 
EHDOTUKSEN TAUSTA

Alkuvuonna 2003 hyväksyttiin markkinoiden
väärinkäyttöä koskeva direktiivi 2003/6/EY[1]. Direktiivin
myötä otettiin käyttöön kattavat puitteet, joilla voidaan puuttua markkinoiden
väärinkäyttöön eli sisäpiirikauppoihin ja markkinoiden manipulointiin.
Direktiivillä pyritään lisäämään sijoittajien luottamusta ja markkinoiden
luotettavuutta. Siinä kielletään sisäpiiritiedon haltijoita käymästä kauppaa
rahoitusvälineillä, joihin tieto liittyy. Lisäksi kielletään rahoitusmarkkinoiden
manipulointi, jota harjoitetaan sellaisilla käytännöillä kuten väärien tietojen
tai huhujen levittäminen ja toteuttamalla sellaisia kauppoja, joilla
varmistetaan hintojen asettuminen epänormaalille tasolle.
Markkinoiden luotettavuuden merkitys on korostunut
nykyisessä talous- ja rahoituskriisissä. Tämän vuoksi G20-maat sopivat
lujittavansa finanssialan valvontaa ja sääntelyä sekä luovansa alalle
kansainvälisesti hyväksytyt korkeatasoiset normit. G20-maiden näkemysten
mukaisesti EU:n rahoitusvalvontaa käsittelevän korkean tason asiantuntijaryhmän
raportissa suositeltiin, että rahoitusalan moitteettomien vakavaraisuus- ja
liiketoimintapuitteiden on perustuttava vahvoihin valvonta- ja
seuraamusjärjestelmiin[2].
Tulevista toimista tehokkaiden, luotettavien ja vakaiden
johdannaismarkkinoiden varmistamiseksi antamassaan tiedonannossa komissio
sitoutui laajentamaan markkinoiden väärinkäyttöä koskevan direktiivin asiaa
koskevia säännöksiä siten, että ne kattavat laaja-alaisesti myös
johdannaismarkkinat[3]. OTC-markkinoilla
(pörssin ulkopuolella) tapahtuvan johdannaiskaupan tehokkaan kattamisen
merkitystä on korostettu myös monilla kansainvälisillä foorumeilla, kuten G20
ja IOSCO, käydyissä keskusteluissa ja äskettäisessä Yhdysvaltojen
valtiovarainministeriön finanssivalvonnan uudistusohjelmassa.
Lisäksi komission tiedonannossa ”Eurooppalaisia
pk-yrityksiä koskeva aloite” (”Small Business Act”) unionia ja sen
jäsenvaltioita kannustetaan suunnittelemaan sääntelynsä ”pienet ensin”
-periaatteen mukaisesti. Tällä tarkoitetaan hallintorasitteiden vähentämistä,
lainsäädännön mukauttamista sellaisten liikkeeseenlaskijoiden tarpeiden mukaan,
joiden rahoitusvälineet otetaan kaupankäynnin kohteeksi pk-yritysten
kasvumarkkinoilla, ja rahoituksen saatavuuden helpottamista kyseisille liikkeeseenlaskijoille[4].
Komissio pyrkii edistämään eri valvontatoimista johtuvien seuraamusten
johdonmukaisuutta, ja se on tarkastellut nykyisiä seuraamusvaltuuksia ja niiden
käytännön soveltamista finanssipalvelujen alalla määrättäviä seuraamuksia
koskevassa tiedonannossaan[5].
Euroopan komissio on arvioinut markkinoiden
väärinkäyttöä koskevan direktiivin soveltamista ja havainnut ongelmia, joilla
on kielteisiä vaikutuksia markkinoiden luotettavuuteen ja sijoittajansuojaan.
Ongelmat johtavat epätasapuolisiin toimintaedellytyksiin ja säännösten
noudattamisesta syntyviin kuluihin. Ne eivät kannusta sellaisia
liikkeeseenlaskijoita hankkimaan pääomaa, joiden rahoitusvälineet on otettu
kaupankäynnin kohteeksi pk-yritysten kasvumarkkinoilla. 
Sääntelyn, markkinoiden ja tekniikan kehityksen
myötä uusien markkinoiden, kauppapaikkojen ja OTC-instrumenttien sääntelyssä on
ilmennyt puutteita. Vastaavasti samat tekijät ovat johtaneet puutteisiin
hyödykkeiden ja niihin liittyvien johdannaisten sääntelyssä. Koska sääntelyviranomaisilta
puuttuu eräitä tietoja ja toimivaltuuksia ja koska seuraamukset joko puuttuvat
tai niiden varoittava vaikutus ei ole riittävä, viranomaiset eivät voi panna
direktiiviä täytäntöön tehokkaasti. Markkinoiden väärinkäyttöä koskeva
direktiivi sisältää monia vaihtoehtoisia ja harkinnanvaraisia toimintatapoja ja
eräät sen avainkäsitteet ovat epäselviä, mikä heikentää direktiivin
vaikuttavuutta. 
Näiden ongelmien vuoksi tällä aloitteella pyritään
lisäämään markkinoiden luotettavuutta ja parantamaan sijoittajansuojaa. Samalla
varmistetaan yksi sääntökokonaisuus ja toimintaedellytysten tasapuolisuus ja
lisätään arvopaperimarkkinoiden houkuttelevuutta pääoman hankkimisessa. 

2.                      
INTRESSITAHOJEN KUULEMISEN JA VAIKUTUSTEN ARVIOINNIN TULOKSET

Tämä aloite perustuu laajaan konsultointiin, johon
ovat osallistuneet kaikki tärkeimmät sidosryhmät, kuten viranomaiset
(ministeriöt ja arvopaperimarkkinavalvojat), liikkeeseenlaskijat, välittäjät ja
sijoittajat. 
Aloitteessa otetaan huomioon Euroopan
arvopaperimarkkinavalvojien komitean (CESR) raportit, joissa tarkastellaan
markkinoiden väärinkäyttöä koskevaan direktiiviin perustuvaa jäsenvaltioiden
toimivallan luonnetta ja laajuutta[6] sekä jäsenvaltioiden
kyseisen direktiivin nojalla soveltamiin järjestelmiin sisältyviä vaihtoehtoisia
ja harkinnanvaraisia ratkaisuja[7]. 
Aloitteessa otetaan huomioon myös
arvopaperimarkkinoita käsittelevän eurooppalaisen asiantuntijaryhmän[8]
raportti, jossa arvioidaan markkinoiden väärinkäyttöä koskevan direktiivin
tehokkuutta sen päätavoitteiden saavuttamisessa, tuodaan esille eräitä
puutteita ja ongelmia sekä ehdotetaan parannuksia[9].

Euroopan komissio järjesti 12. marraskuuta 2008
yleisen konferenssin markkinoiden väärinkäyttöä koskevan sääntelyjärjestelmän
tarkistamisesta[10]. Komissio esitti 20. huhtikuuta
2009 kannanottopyynnön markkinoiden väärinkäyttöä koskevan direktiivin
tarkistamisesta. Komission yksiköt saivat siihen 85 vastausta. Kaikki
kannanotot, jotka eivät ole luottamuksellisia, ovat nähtävissä komission
verkkosivustolla[11]. 
Komissio käynnisti 28. kesäkuuta 2010 julkisen
kuulemisen direktiivin tarkistamisesta. Kuuleminen päättyi 23. heinäkuuta 2010[12].
Komission yksiköt saivat siihen 96 vastausta. Kaikki kannanotot, jotka
eivät ole luottamuksellisia, ovat nähtävissä komission verkkosivustolla[13].
Yhteenveto esitetään vaikutustenarviointiraportin[14]
liitteessä 2. Komissio järjesti 2. heinäkuuta 2010 vielä toisen yleisen
konferenssin direktiivin tarkistamisesta[15]. 
Komissio arvioi eri toimintavaihtoehtojen
vaikutuksia parempaan lainsäädäntöön tähtäävän politiikkansa mukaisesti.
Arvioidut toimintavaihtoehdot liittyivät uusien markkinoiden, kauppapaikkojen
ja OTC-instrumenttien, hyödykkeiden ja niihin liittyvien johdannaisten
sääntelyyn, seuraamuksiin ja toimivaltaisten viranomaisten toimivaltuuksiin,
avainkäsitteiden selventämiseen ja hallintorasitteiden vähentämiseen. Kutakin
toimintavaihtoehtoa arvioitiin seuraavin perustein: sidosryhmiin kohdistuvat
vaikutukset, tehokkuus ja vaikuttavuus. Kaikkien suositeltujen
toimintavaihtoehtojen yhteisvaikutuksena on, että markkinoiden väärinkäyttöön
voidaan EU:ssa puuttua huomattavasti tehokkaammin. 
Ensiksikin markkinoiden luotettavuutta lisätään ja
sijoittajansuojaa parannetaan selventämällä, mitkä rahoitusvälineet ja
markkinat kuuluvat sääntelyn piiriin. Lisäksi varmistetaan, että säännöksillä
katetaan rahoitusvälineet, jotka on otettu kaupankäynnin kohteeksi pelkästään
monenkeskisissä kaupankäyntijärjestelmissä (MTF) ja muissa uudentyyppisissä
organisoiduissa kaupankäyntijärjestelmissä (OTF). Lisäksi suositellut
toimintavaihtoehdot parantavat suojaa hyödykejohdannaisilla tapahtuvaa
markkinoiden väärinkäyttöä vastaan, sillä ne lisäävät markkinoiden avoimuutta. 
Ne myös varmistavat, että markkinoiden
väärinkäyttö havaitaan helpommin, sillä ne tarjoavat toimivaltaisille
viranomaisille tarvittavat tutkintavaltuudet. Lisäksi ne lisäävät
seuraamusjärjestelmien varoittavaa vaikutusta, sillä niiden myötä otetaan
käyttöön hallinnollisiin toimenpiteisiin ja seuraamuksiin sovellettavat
vähimmäisvaatimukset. Ehdotuksessa direktiiviksi [XX] edellytetään lisäksi
rikosoikeudellisten seuraamusten käyttöönottoa. 
Suositeltavat toimintavaihtoehdot
johdonmukaistavat markkinoiden väärinkäyttöön sovellettavaa linjaa, sillä ne
vähentävät jäsenvaltioiden vaihtoehtoisia ja harkinnanvaraisia toimintatapoja
ja niiden nojalla otetaan käyttöön suhteutettu järjestelmä, jota sovelletaan
liikkeeseenlaskijoihin, joiden rahoitusvälineet on otettu kaupankäynnin
kohteeksi pk-yritysten kasvumarkkinoilla. 
Suositeltavien toimintavaihtoehtojen odotetaan
edistävän rahoitusmarkkinoiden luotettavuutta, jolla on myönteinen vaikutus
sijoittajien luottamukseen. Tämä lisää puolestaan rahoitusmarkkinoiden
vakautta. 
Sisämarkkinoiden pääosaston edustajat tapasivat
vaikutustenarviointilautakunnan 23. helmikuuta 2011. Lautakunta tarkasteli
vaikutusten arviointia ja antoi siitä lausuntonsa 25. helmikuuta 2011.
Kokouksen aikana lautakunnan jäsenet esittivät sisämarkkinoiden pääosastolle
ehdotuksia kyseisen asiakirjan sisällön parantamiseksi. Ehdotusten perusteella
tekstiin on tehty seuraavat muutokset: 
–              
Nykyisen lainsäädännön toimivuuden arviointia ja
arvioinnin tulosten ottamista huomioon ongelmien analysoinnissa on selvennetty.
–              
Tekstiin on lisätty näyttöön perustuvat arviot
niistä kokonaisvahingoista Euroopan taloudelle, jotka aiheutuvat
tarkastelluilla markkinoilla tapahtuvasta väärinkäytöstä, ja arviot
suositeltavilla toimintavaihtoehdoilla aikaansaaduista kokonaiseduista
(sisältävät arvioiden tulkintaa koskevat tarpeelliset varoitukset).
–              
Perusskenaariota siitä, miten muut finanssialan
säädökset täydentävät markkinoiden väärinkäyttöä koskevaa direktiiviä, on
täydennetty.
–              
Tiettyjen toimintavaihtoehtojen sisältöä on
selvennetty ja suositeltavien toimintavaihtoehtokokonaisuuksien esittelyä ja
yleisten vaikutusten arviointia on parannettu. Myös mahdollinen eri
vaihtoehtojen välinen synergia tai vuorovaikutus on otettu huomioon.
–              
Kaikkein eniten kustannuksia aiheuttavista
toimenpiteistä on esitetty oikeasuhteisempi analyysi hallintorasitteiden ja
-kulujen arvioinnin yhteydessä.
–              
Päätekstiin on lisätty selkeämpi ja tiivis
yhteenveto toimintavaihtoehtojen vaikutusten arvioinnista perusoikeuksiin
erityisesti tutkintavaltuuksien ja seuraamusten osalta.
–              
Rikosoikeuden lähentämisen tärkeyttä markkinoiden
väärinkäyttöä koskevan tehokkaan EU:n toimintalinjan kannalta on perusteltu
paremmin. Lähtökohtana on käytetty tutkimuksia ja jäsenvaltioiden toimittamaa
näyttöä rikosoikeudellisten seuraamusten vaikuttavuudesta. Lisäksi esitetään
yhteenveto vastauksista, joita on saatu komission tiedonantoon
”Seuraamusjärjestelmien lujittaminen finanssipalvelujen alalla”. 
–              
Institutionaalisten ja yksittäisten sijoittajien ja
muiden sidosryhmien näkemyksiä eri toimintavaihtoehdoista on kuvattu selvemmin.

3.                      
EHDOTUKSEN OIKEUDELLINEN SISÄLTÖ
3.1.                
Oikeusperusta 

Ehdotus perustuu Euroopan unionin toiminnasta
tehdyn sopimuksen (SEUT-sopimuksen) 114 artiklaan, joka on sopivin
oikeusperusta tämän alan asetukselle. Asetuksen katsotaan olevan asianmukaisin
säädöstyyppi markkinoiden väärinkäyttöä koskevan kehyksen määrittämiseksi
unionissa. Koska asetusta sovelletaan sellaisenaan, se yksinkertaistaa
sääntelyä ja lisää oikeusvarmuutta lainsäädännön soveltamisalalla eri puolilla
unionia. Sillä otetaan käyttöön yhdenmukaistetut keskeiset säännöt ja
edistetään sisämarkkinoiden toimintaa. 

3.2.                
Toissijaisuus- ja suhteellisuusperiaate 

Toissijaisuusperiaatteen mukaisesti
(SEUT-sopimuksen 5 artiklan 3 kohta) unionin tasolla olisi toteutettava toimia
vain, jos jäsenvaltiot eivät voi yksin riittävällä tavalla saavuttaa
suunnitellun toiminnan tavoitteita, vaan ne voidaan ehdotetun toiminnan
laajuuden tai vaikutusten vuoksi saavuttaa paremmin unionin tasolla. Vaikka
mainitut ongelmat vaikuttavat merkittävästi kaikkiin yksittäisiin
jäsenvaltioihin, niiden kokonaisvaikutuksista saadaan mahdollisimman kattava
kuva vain valtioiden rajat ylittävällä tasolla. Tämä johtuu siitä, että
markkinoiden väärinkäyttöä voi esiintyä millä tahansa markkinoilla, joilla
rahoitusväline on listattu pörssiin, tai OTC-markkinoilla. Sitä voi esiintyä
myös muilla markkinoilla kuin kyseisen rahoitusvälineen ensimarkkinoilla. Tämän
vuoksi kansallisella tasolla toteutettuihin markkinoiden väärinkäytön
vastaisiin toimiin liittyy todellinen riski siitä, että ne kierretään tai että
ne jäävät tehottomiksi ilman unionin tasolla toteutettavia toimia.
Johdonmukainen lähestymistapa on ratkaisevan
tärkeää, jotta voidaan estää sääntelyn katvealueiden hyväksikäyttö, ja koska
tämä kysymys on jo katettu markkinoiden väärinkäyttöä koskevan nykyisen
direktiivin säännöksillä, edellä esitetyt ongelmat voidaan ratkaista parhaiten
yhteisin toimin. Tämän vuoksi unionin tasolla toteutettava toimi vaikuttaa
aiheelliselta toissijaisuusperiaatteen mukaisesti.
Suhteellisuusperiaate edellyttää, että kaikki
toimet ovat kohdennettuja eivätkä ylitä sitä, mikä on tarpeen tavoitteiden
saavuttamiseksi. Suhteellisuusperiaate onkin ohjannut koko prosessia eri
toimintavaihtoehtojen määrittämisestä ja arvioinnista tämän ehdotuksen
laatimiseen asti. 

3.3.                
SEUT-sopimuksen 290 ja 291 artiklan noudattaminen

Komissio hyväksyi 23.
syyskuuta 2009 ehdotukset Euroopan pankkiviranomaisen (EPV), Euroopan vakuutus-
ja työeläkeviranomaisen (EVLEV) ja Euroopan arvopaperimarkkinaviranomaisen
(EAMV) perustamisasetuksiksi[16]. Tältä osin se haluaa
viitata SEUT-sopimuksen 290 ja 291 artiklaan liittyviin lausumiin, jotka
se antoi Euroopan valvontaviranomaisten perustamisasetuksia hyväksyttäessä.
Lausumissa todetaan seuraavaa: ”Sääntelystandardien hyväksymisprosessin osalta
komissio korostaa finanssipalvelualan ainutlaatuista luonnetta, joka johtuu
Lamfalussy-rakenteesta ja joka on nimenomaisesti tunnustettu SEUT-sopimukseen
liitetyssä julistuksessa 39. Komissio epäilee kuitenkin vahvasti, ovatko
rajoitukset, jotka koskevat sen asemaa delegoituja säädöksiä ja
täytäntöönpanotoimenpiteitä hyväksyttäessä, SEUT 290 ja 291 artiklan mukaisia.”

3.4.                
Ehdotuksen yksityiskohtaiset perustelut 
3.4.1.          
I luku (Yleiset säännökset) 
3.4.1.1.    
Uusien markkinoiden, kaupankäyntijärjestelmien ja
OTC-rahoitusvälineiden sääntely 

Markkinoiden väärinkäyttöä koskevan direktiivin
lähtökohtana on, että sisäpiirikaupat tai markkinoiden manipulointi
säännellyillä markkinoilla kaupankäynnin kohteeksi otetuilla rahoitusvälineillä
on kiellettyä. Rahoitusvälineiden markkinoita koskevan direktiivin[17]
antamisen jälkeen rahoitusvälineillä on käyty yhä enemmän kauppaa
monenkeskisissä kaupankäyntijärjestelmissä, muuntyyppisissä organisoiduissa
kaupankäyntijärjestelmissä, kuten erilaisissa swap-toimeksiantojärjestelmissä
tai broker crossing -täsmäytysjärjestelmissä, tai pelkästään OTC-markkinoilla.
Nämä uudet kauppapaikat ja kaupankäyntijärjestelmät ovat lisänneet kilpailua
nykyisille säännellyille markkinoille. Ne ovat saavuttaneet kasvavan osuuden
likviditeetistä ja houkuttelevat monentyyppisiä sijoittajia. Kasvava
kaupankäynti eri kauppapaikkoja hyödyntäen on vaikeuttanut markkinoiden
mahdollisen väärinkäytön valvomista. Tämän vuoksi asetuksessa laajennetaan
markkinoiden väärinkäyttöä koskevat puitteet kaikkiin rahoitusvälineisiin,
jotka on otettu kaupankäynnin kohteeksi monenvälisessä kaupankäyntijärjestelmässä
tai organisoidussa kaupankäyntijärjestelmässä, sekä kaikkiin niihin liittyviin
OTC-markkinoilla kaupankäynnin kohteeksi otettuihin rahoitusvälineisiin, jotka
voivat vaikuttaa soveltamisalaan kuuluviin markkinoihin. Tämä on tarpeen, jotta
voidaan välttää sääntelyn katvealueiden hyväksikäyttö eri kauppapaikkojen
välillä ja varmistaa, että sijoittajansuoja ja markkinoiden luotettavuus ovat
yhtäläisellä tasolla koko unionissa ja että tällaisten rahoitusvälineiden
markkinoiden manipulointi OTC-markkinoilla kaupankäynnin kohteena olevien
johdannaisten avulla (kuten CDS) on selvästi kielletty. 

3.4.1.2.    
Hyödykejohdannaisten ja niihin liittyvien
spot-sopimusten sääntely 

Spot-markkinat ja niihin liittyvät
johdannaismarkkinat ovat pitkälti toisiinsa kytköksissä ja markkinoiden
väärinkäyttöä voi esiintyä näillä kaikilla markkinoilla. Tämän vuoksi
spot-markkinoiden tilanne on erityisen huolestuttava, koska markkinoiden
avoimuutta ja luotettavuutta koskevia nykyisiä sääntöjä sovelletaan ainoastaan
rahoitus- ja johdannaismarkkinoihin, mutta ei niihin liittyviin
spot-markkinoihin. Tämän asetuksen tarkoituksena ei ole säännellä suoraan näitä
spot-markkinoita. Jokainen liiketoimi tai toiminta, joka toteutetaan yksinomaan
kyseisillä muilla kuin rahoitusmarkkinoilla, olisikin jätettävä tämän asetuksen
soveltamisalan ulkopuolelle. Niihin olisi sovellettava erillistä
sektorikohtaista sääntelyä ja valvontaa, kuten komission ehdotuksessa
energiamarkkinoiden eheydestä ja läpinäkyvyydestä annettavaksi asetukseksi[18]
esitetään. Asetuksen tulisi kuitenkin kattaa sen soveltamisalaan kuuluviin
rahoitus- tai johdannaismarkkinoihin liittyvät ja vaikuttavat liiketoimet tai
toimintatavat kyseisillä spot-markkinoilla. Markkinoiden väärinkäyttöä
koskevasta nykyisestä direktiivistä puuttuu selvä ja sitova sisäpiiritiedon
määritelmä hyödykejohdannaismarkkinoiden osalta. Tämä voi johtaa
informaationepäsymmetrisyyteen niihin liittyvillä spot-markkinoilla. Tämä
merkitsee, että markkinoiden väärinkäyttöä koskevaa nykyistä kehystä
sovellettaessa hyödykejohdannaisiin sijoittavat voivat olla heikommin
suojattuja kuin rahoitusmarkkinoiden johdannaisiin sijoittavat, sillä henkilö
voi hyötyä spot-markkinoiden sisäpiiritiedosta johdannaismarkkinoiden
kaupankäynnissä. Tämän vuoksi sisäpiiritieto olisi määriteltävä
hyödykejohdannaisten yhteydessä samalla tavalla kuin sisäpiiritiedon yleisessä
määritelmässä. Määritelmää olisi laajennettava hintaan vaikuttaviin tietoihin,
jotka ovat merkityksellisiä niin spot-sopimuksen kuin siihen liittyvän
johdannaisenkin kannalta. Näin varmistetaan sijoittajien oikeusvarmuus ja
tietojen parempi saatavuus. Lisäksi markkinoiden väärinkäyttöä koskevassa
direktiivissä kielletään yksinomaan manipulointi, joka vääristää
rahoitusvälineiden hintaa. Koska tiettyjä johdannaismarkkinoiden liiketoimia
voidaan myös käyttää niihin liittyvien spot-markkinoiden hintojen
manipulointiin ja koska spot-markkinoiden liiketoimia voidaan käyttää
johdannaismarkkinoiden manipulointiin, markkinoiden manipuloinnin määritelmää
olisi laajennettava tässä asetuksessa kattamaan myös tämäntyyppinen
markkinoiden välinen manipulointi. Tukkukaupan energiatuotteiden
erityistapauksessa toimivaltaiset viranomaiset ja EAMV tekevät yhteistyötä
energia-alan sääntelyviranomaisten yhteistyöviraston ja jäsenvaltioiden
kansallisten sääntelyviranomaisten kanssa, jotta voidaan varmistaa
rahoitusvälineisiin ja tukkukaupan energiatuotteiden liittyvien sääntöjen
koordinoitu täytäntöönpano. Toimivaltaisten viranomaisten olisi otettava
erityisesti huomioon [energiamarkkinoiden eheydestä ja läpinäkyvyydestä annetun
Euroopan parlamentin ja neuvoston asetuksen (EU) N:o … ] määritelmien
erityispiirteet, kun ne soveltavat tässä asetuksessa vahvistettuja
sisäpiiritiedon, sisäpiirikaupan ja markkinoiden manipuloinnin määritelmiä tukkukaupan
energiatuotteisiin liittyviin rahoitusvälineisiin. 

3.4.1.3.    
Markkinoiden manipulointi algoritmikaupan ja
huippunopean kaupankäynnin avulla 

Automatisoitujen kaupankäyntimenetelmien, kuten
algoritmikaupan tai huippunopean algoritmikaupankäynnin, käyttö on yleistymässä
rahoitusmarkkinoilla. Tämäntyyppisessä kaupankäynnissä päätöksen toimeksiannon
antamisesta ja/tai toimeksiannon toteutuksen yksityiskohdista tekevät
tietokonealgoritmit. Algoritmikaupan erityismuotoa kutsutaan huippunopeaksi
kaupankäynniksi (high frequency trading, HFT). HTF-kauppa ei ole tavallisesti
varsinainen strategia, vaan kyse on pitkälle kehitetyn teknologian käytöstä
sääntelyn katvealueiden hyväksikäytön ja markkinatakausstrategian kaltaisten
perinteisten strategioiden toteuttamiseen. Vaikka useimmat algoritmi- ja
HFT-strategiat ovat laillisia, sääntelyviranomaiset ovat havainneet erityisiä
automatisoituja strategioita, jotka johtavat todennäköisesti markkinoiden
väärinkäyttöön, jos strategiat toteutetaan. Esimerkkejä tällaisista strategioista
ovat hintojen ohjailu hämäystarkoituksessa esitettyjen tarjousten avulla,
suuret ja välittömästi peruutettavat tarjoukset ja harkittu datamanipulointi.
Markkinoiden väärinkäyttöä koskevaan direktiiviin sisältyvä markkinoiden
manipuloinnin määritelmä on erittäin laaja-alainen, ja sitä voidaan jo nyt
soveltaa väärinkäyttöön kaupankäyntijärjestelmästä riippumatta. Asetuksessa
olisi kuitenkin aiheellista tarkentaa määritelmää edelleen esittämällä
esimerkkejä strategioista, joissa käytetään markkinoiden manipulointikiellon
piiriin kuuluvaa algoritmikauppaa ja huippunopeaa kaupankäyntiä. Uusien
väärinkäyttöstrategioiden lisääminen varmistaa toimivaltaisten viranomaisten
yhdenmukaiset valvonta- ja täytäntöönpanotoimet. 

3.4.1.4.    
Yritys manipuloida markkinoita 

Koska markkinoiden väärinkäyttöä koskeva
direktiivi ei kata markkinoiden manipuloinnin yritystä, markkinoiden
manipuloinnin todistaminen edellyttää, että sääntelyviranomainen osoittaa joko
sen, että toimeksianto annettiin, tai sen, että liiketoimi toteutettiin. On
kuitenkin tilanteita, joissa henkilö toteuttaa toimia ja on selvää näyttöä
aikomuksesta manipuloida markkinoita, mutta joissa toimeksiantoa ei anneta tai
liiketoimea ei toteuteta. Asetuksessa kielletään nimenomaisesti yritykset
manipuloida markkinoita, ja näin lisätään markkinoiden luotettavuutta.
Sisäpiirikauppojen nykyinen määritelmä sisältää jo kaupankäynnin yrityksen
osatekijöitä. Nämä poistetaan ja sisäpiirikauppojen yritys luokitellaan
erikseen rangaistavaksi.

3.4.1.5.    
Päästöoikeudet

Päästöoikeudet luokitellaan rahoitusvälineiksi
rahoitusmarkkinadirektiivin tarkistamisen yhteydessä. Tästä seuraa, että ne
siirtyvät myös markkinoiden väärinkäyttöä koskevan kehyksen soveltamisalaan.
Vaikka useimpia markkinoiden väärinkäyttöä koskevan sääntelyjärjestelmän mukaisia
toimenpiteitä voitaisiin soveltaa päästöoikeuksiin ilman mukautuksia, muutamia
säännöksiä on mukautettava, jotta voidaan ottaa huomioon näiden instrumenttien
erityisominaisuudet ja kyseisten markkinoiden rakenne. Toisin kuin useimmissa
rahoitusvälineluokissa, erityisesti sisäpiiritietojen julkistamista sekä
sisäpiiriluetteloihin ja johtohenkilöiden liiketoimiin liittyviä velvoitteita
ei voida soveltaa päästöoikeuksien liikkeeseenlaskijaan, joka kantaa vastuuta
unionin ilmastopolitiikan kehittämisestä ja täytäntöönpanosta. Asiasta
vastaavien viranomaisten (myös komission) velvollisuutena on kuitenkin
varmistaa, että uudet päätökset, muutokset ja tiedot julkistetaan ja niihin voi
tutustua tasapuolisella ja syrjimättömällä tavalla. Jäsenvaltioiden, Euroopan komission
ja muiden virallisesti nimettyjen viranomaisten toimia ei pitäisi rajoittaa
velvoittein, jotka on asetettu markkinoiden väärinkäyttöä koskevalla
sääntelyjärjestelmällä, kun ne toteuttavat unionin ilmastopolitiikkaa. 
Tämän vuoksi asetukseen on lisätty erillinen
sisäpiiritiedon määritelmä päästöoikeuksien tapauksessa. Sisäpiiritietojen
julkistamisvelvoite asetetaan päästöoikeuksien markkinoilla toimiville
markkinaosapuolille, sillä niiden hallussa on merkitykselliset tiedot, jotka
soveltuvat tapauskohtaiseen tai säännölliseen julkistamiseen. Delegoidussa
säädöksessä määritetty raja-arvo (joka ilmaistaan päästöinä tai lämmöntuottona
tai näiden yhdistelmänä) poistaisi 12 artiklasta (ja myös 13 ja 14 artiklasta)
johtuvan velvoitteen soveltamisalasta kaikki tahot, joiden toiminnalla ei
yksittäin tarkasteltuna olisi välttämättä olennaista vaikutusta
päästöoikeuksien hinnan muodostumiseen tai (siitä seuraavaan)
sisäpiirikauppojen riskiin. 
Kun päästöoikeudet luokitellaan
rahoitusmarkkinadirektiivissä (MiFID) rahoitusvälineiksi, kaikki
päästöoikeuksien huutokauppaan liittyvät markkinoiden väärinkäyttötoimenpiteet
voidaan saattaa saman sääntökokonaisuuden piiriin ja yhdistää yleiseen
sääntelyjärjestelmään, jolla estetään markkinoiden väärinkäyttö jälkimarkkinoilla.

3.4.2.          
II luku (Sisäpiirikaupat ja markkinoiden
manipulointi) 
3.4.2.1.    
Sisäpiiritieto

Sisäpiiritietoa voidaan käyttää väärin ennen kuin
liikkeeseenlaskija kuuluu julkistamisvelvoitteen piiriin. Sopimusneuvottelujen
vaihe, sopimusneuvotteluissa alustavasti sovitut ehdot, mahdollisuus
rahoitusvälineiden tarjoamiseen, rahoitusvälineiden tulevat
markkinointiedellytykset tai rahoitusvälineiden tarjoamisen alustavat ehdot
voivat olla sijoittajille merkityksellisiä tietoja. Tämän vuoksi tällaiset
tiedot olisi luokiteltava sisäpiiritiedoksi. Tällaiset tiedot eivät kuitenkaan
välttämättä ole riittävän täsmällisiä, jotta liikkeeseenlaskijan velvoitteena
olisi julkistaa ne. Tällöin olisi sovellettava sisäpiirikaupan kieltoa, mutta
liikkeeseenlaskijalle ei pitäisi asettaa velvoitetta julkistaa kyseiset tiedot.

3.4.2.2.    
Kauppapaikkojen ja kaupankäyntijärjestelmien
tasapuoliset toimintaedellytykset markkinoiden väärinkäytön ennaltaehkäisyssä
ja havaitsemisessa 

Kasvava kaupankäynti eri kauppapaikoilla
vaikeuttaa markkinoiden mahdollisen väärinkäytön valvomista.
Rahoitusmarkkinadirektiivin mukaan monenkeskisten kaupankäyntijärjestelmien
toimintaa voivat harjoittaa markkinatoimijat tai sijoituspalveluyritykset.
Rahoitusmarkkinadirektiivin 26 artiklasta johtuvia seurantavelvoitteita
sovelletaan niihin samalla tavoin. Markkinoiden väärinkäyttöä koskevan
direktiivin 6 artiklan velvoitetta toteuttaa rakenteellisia toimenpiteitä
markkinoiden manipulointikäytäntöjen estämiseksi ja havaitsemiseksi sovelletaan
kuitenkin ainoastaan markkinatoimijoihin. Asetuksen tavoitteena on varmistaa
kaikkien sen soveltamisalaan kuuluvien kauppapaikkojen ja
kaupankäyntijärjestelmien tasapuoliset toimintaedellytykset siten, että niiden
on toteutettava tarvittavat rakenteelliset toimenpiteet markkinoiden
manipulointikäytäntöjen estämiseksi ja havaitsemiseksi. 

3.4.3.          
III luku (Julkistamisvaatimukset) 
3.4.3.1.    
Sisäpiiritiedon julkistaminen 
3.4.3.2.    
Markkinoiden väärinkäyttöä koskevan direktiivin 6
artiklan 1 kohdassa edellytetään, että rahoitusvälineiden liikkeeseenlaskijat
julkistavat liikkeeseenlaskijoita suoraan koskevan sisäpiiritiedon
mahdollisimman pian. Artiklan 2 kohdassa kyseisille liikkeeseenlaskijoille
annetaan mahdollisuus lykätä sisäpiiritiedon julkistamista tietyin
edellytyksin. Asetuksessa säädetään, että liikkeeseenlaskijoiden on
ilmoitettava toimivaltaisille viranomaiselle sisäpiiritiedon julkistamisen
lykkäämisestä välittömästi tiedon julkistamisen jälkeen. Liikkeeseenlaskijan
vastuulla on arvioida, onko tällainen lykkääminen perusteltua. Toimivaltaisilla
viranomaisilla on mahdollisuus tutkia tarvittaessa jälkikäteen, täyttyivätkö
lykkäämisen erityisedellytykset. Tämä toimivalta parantaa sijoittajansuojaan ja
lisää markkinoiden luotettavuutta. Jos sisäpiiritiedolla on kuitenkin
merkitystä koko rahoitusjärjestelmän kannalta ja jos on yleisen edun mukaista
lykätä sen julkistamista, toimivaltaisilla viranomaisilla on toimivalta sallia
tällainen lykkääminen rajatuksi ajaksi yleisen edun perusteella, jotta voidaan
säilyttää rahoitusjärjestelmän vakaus ja välttää tappiot, joita voisi aiheutua
esimerkiksi koko rahoitusjärjestelmän kannalta merkittävän liikkeeseenlaskijan
konkurssista. Sisäpiiriluettelot 

Sisäpiiriluettelot ovat merkittävä apuväline
toimivaltaisille viranomaisille, kun ne tutkivat mahdollista markkinoiden
väärinkäyttöä. Asetuksessa pyritään poistamaan kansalliset erot, jotka ovat
tähän asti asettaneet liikkeeseenlaskijoille tarpeettomia hallintorasitteita.
Asetuksessa säädetään, että sisäpiiriluetteloihin sisältyvät täsmälliset tiedot
olisi määriteltävä komission antamissa delegoiduissa säädöksissä ja teknisissä
täytäntöönpanostandardeissa. 

3.4.3.3.    
Sellaisia liikkeeseenlaskijoita koskevat
julkistamisvaatimukset, joiden rahoitusvälineet on otettu kaupankäynnin
kohteeksi pk-yritysten kasvumarkkinoilla 

Vaikka rahoitusmarkkinoiden luotettavuuden ja
avoimuuden säilyttämistä ja sijoittajansuojaa koskeviin tavoitteisiin ei
olekaan tarkoitus vaikuttaa, markkinoiden väärinkäyttöä koskevaa kehystä
mukautetaan siten, että otetaan huomioon sellaisten liikkeeseenlaskijoiden
tarpeet, joiden rahoitusvälineet on otettu kaupankäynnin kohteeksi pk-yritysten
kasvumarkkinoilla. Markkinoiden väärinkäyttöä koskevan asetuksen mukaisen uuden
kehyksen soveltaminen pk-yritysten kasvumarkkinoihin ilman mukautuksia voisi
estää kyseisten markkinoiden liikkeeseenlaskijoita hankkimasta pääomaa
pääomamarkkinoilta. Kyseisten liikkeeseenlaskijoiden yritystoiminta ei ole yhtä
laaja-alaista kuin suurilla liikkeeseenlaskijoilla ja sisäpiiritiedon
julkistamistarpeeseen johtavat tapahtumatkin ovat yleensä rajallisempia. Asetuksessa
asetetaankin kyseisille liikkeeseenlaskijoille markkinakohtainen mukautettu ja
yksinkertaistettu julkistamisvaatimus. Pk-yritysten kasvumarkkinoilla
sisäpiiritieto voidaan julkistaa kyseisten liikkeeseenlaskijoiden lukuun
komission antamissa teknisissä täytäntöönpanostandardeissa määritellyn tietojen
sisältöä ja muotoa koskevan mallin mukaisesti. Kyseiset liikkeeseenlaskijat
vapautetaan myös tietyin edellytyksin velvoitteesta ylläpitää ja päivittää
sisäpiiriluetteloja, ja niihin sovelletaan johtohenkilöiden liiketoimien
raportointia koskevaa uutta raja-arvoa (ks. jäljempänä). 

3.4.3.4.    
Raportointi johtohenkilöiden liiketoimista 

Asetuksessa selvennetään johtohenkilöiden
liiketoimiin liittyvien raportointivelvoitteiden soveltamisalaa. Tämä
raportointi on tärkeässä asemassa, sillä se ehkäisee johtoa harjoittamasta
sisäpiirikauppaa ja tarjoaa markkinoille hyödyllisiä tietoja johdon
näkemyksestä liikkeeseenlaskijan osakkeiden hintojen muutoksiin. Asetuksessa
selvennetään, että kaikista sellaisen henkilön liiketoimista, joka käyttää
harkintavaltaa liikkeeseenlaskijan johtohenkilön puolesta, tai liiketoimista,
joissa johtohenkilö panttaa tai lainaa osakkeitaan, on ilmoitettava
toimivaltaisille viranomaisille ja tiedot on julkistettava. Lisäksi asetuksessa
asetetaan yhdenmukainen, kaikissa jäsenvaltioissa sovellettava 20 000
euron raja-arvo, jonka ylittävistä johtohenkilöiden liiketoimista on
raportoitava. 

3.4.4.          
IV luku (Euroopan arvopaperimarkkinaviranomainen
(EAMV) ja toimivaltaiset viranomaiset) 
3.4.4.1.    
Toimivaltaisten viranomaisten valtuudet 

Markkinoiden väärinkäyttöä koskevan direktiivin 12
artiklan 2 kohdan b alakohdan mukaan toimivaltaisilla viranomaisilla on
valtuudet pyytää tietoja kaikilta henkilöiltä. Hyödykkeiden spot-markkinoilla
tiedot voivat kuitenkin olla puutteelliset, sillä kyseisillä markkinoilla ei
sovelleta avoimuussääntöjä eikä raportointivelvollisuutta alakohtaisille
sääntelyviranomaisille ole, jos viranomaisia ylipäänsä on perustettu.
Toimivalta pyytää tietoja kaikilta henkilöiltä antaa yleensä toimivaltaisille
viranomaisille mahdollisuuden tutustua kaikkiin tietoihin, jotka ovat tarpeen
mahdollista markkinoiden väärinkäyttöä koskevien epäilyjen tutkimiseksi. Tiedot
eivät kuitenkaan välttämättä ole riittävät etenkään silloin, kun kyseisiä
spot-markkinoita valvomaan ei ole perustettu alakohtaista viranomaista.
Asetuksessa toimivaltaisille viranomaisille turvataan jatkuva tiedonsaanti,
sillä siinä edellytetään, että kyseiset tiedot toimitetaan suoraan
viranomaisille määrätyssä muodossa. Kun toimivaltaiset viranomaiset pääsevät
suoraan spot-markkinoilla toimivien välittäjien kaupankäyntijärjestelmiin,
viranomaiset pystyvät seuraamaan myös reaaliaikaista tiedonsiirtoa. 
Jotta voidaan havaita sisäpiirikauppa ja
markkinoiden manipulointi, toimivaltaisilla viranomaisilla on oltava
mahdollisuus päästä yksityisessä omistuksessa oleviin tiloihin ja takavarikoida
asiakirjoja. Yksityistiloihin pääsy on erityisen välttämätöntä silloin, kun i)
henkilö, jolle on jo esitetty tietopyyntö, laiminlyö sen noudattamisen (kokonaan
tai osittain); tai kun, ii) on perusteltu syy epäillä, että mahdollisesti
esitettävää pyyntöä ei noudatettaisi, tai tietopyynnön kohteena olevat
asiakirjat tai tiedot siirrettäisiin pois, niitä muutettaisiin tai ne
tuhottaisiin. Vaikka kaikilla lainkäyttöalueilla sovelletaan tällä hetkellä
oikeutta tutustua kaikkiin asiakirjoihin, kaikilla toimivaltaisilla
viranomaisilla ei ole toimivaltaa päästä yksityistiloihin ja takavarikoida
asiakirjoja. Tämän vuoksi riskinä on, että toimivaltaiset viranomaiset eivät
tällaisissa tapauksissa saa käyttöönsä merkittäviä ja välttämättömiä todisteita
ja näin ollen sisäpiirikauppa ja markkinoiden manipulointi voi jäädä
havaitsematta ja seuraamukset määräämättä. On tärkeää huomauttaa, että
yksityistiloihin pääsyllä saatetaan puuttua Euroopan unionin perusoikeuskirjan
7 artiklassa tunnustettuihin perusoikeuksiin eli yksityis- ja perhe-elämän
kunnioittamiseen. On keskeisen tärkeää, että oikeuksien rajoittaminen tapahtuu
perusoikeuskirjan 52 artiklan mukaisesti. Tämän vuoksi jäsenvaltion
toimivaltaisella viranomaisella pitäisi olla toimivalta päästä yksityistiloihin
asiakirjojen takavarikoimiseksi ainoastaan silloin, kun viranomainen on saanut
kyseisen jäsenvaltion oikeusviranomaiselta ennakolta luvan kansallisen
lainsäädännön mukaisesti ja kun voidaan perustellusti epäillä, että
tarkastuksen aiheeseen liittyvillä asiakirjoilla voi olla merkitystä tämän
asetuksen tai direktiivin [uusi MAD] vastaisten sisäpiirikauppojen tai
markkinoiden manipuloinnin todistamiseksi. Sisäpiirikauppojen ja markkinoiden
manipuloinnin kieltoa sovelletaan kaikkiin henkilöihin. Tämän vuoksi
toimivaltaisten viranomaisten on saatava tutustua sijoituspalveluyritysten
hallussa olevien tietojen lisäksi myös kyseisten henkilöiden hallussa oleviin
tietoihin ja tietoihin, jotka koskevat kyseisten henkiöiden toimintaa ja jotka
sisältyvät muiden kuin finanssialan yritysten tietokantoihin. Toimeksiantoja
toteuttavien sijoituspalveluyritysten olemassa olevat puhelu- ja
tietoliikennetiedot ja televiestintäoperaattoreiden olemassa olevat puhelu- ja
tietoliikennetiedot ovat merkittäviä todisteita, joiden avulla sisäpiirikaupat
ja markkinoiden manipulointi voidaan havaita ja todistaa. Puhelu- ja
tietoliikennetiedoista voi käydä ilmi väärän tai harhaanjohtavan tiedon levittämisestä
vastaavan henkilön nimi. Useimmat sisäpiirikauppojen tai markkinoiden
manipuloinnin muodot sisältävät kahden tai useamman tietoja siirtävän tai
toimintaansa koordinoivan henkilön toimia. Puhelu- ja tietoliikennetiedot
voivat osoittaa, että sisäpiiritietoihin pääsevän henkilön ja epäilyttävää
kaupankäyntiä harjoittavan henkilön välillä on vuorovaikutusta, tai vahvistaa,
että kahden henkilön vilpillisen kaupankäyntitoiminnan välillä on yhteys.
Euroopan arvopaperimarkkinavalvojien komitean (CESR) jäsenet pitivät oikeutta
tutustua televiestintäoperaattoreiden hallussa oleviin puhelu- ja
tietoliikennetietoihin yhtenä tärkeimmistä keinoista tutkinta- ja
valvontatehtävien suorittamiseksi[19]. Televiestintäoperaattorien hallussa oleviin
puhelu- ja tietoliikennetietoihin tutustuminen voikin olla merkittävä ja joskus
jopa ainoa keino löytää todisteita sen osoittamiseksi, onko ensisijainen
sisäpiiritiedon haltija siirtänyt sisäpiiritietoa toiselle henkilölle, joka käy
kauppaa tämän tiedon perusteella. Tällaisista tiedoista saataisiin näyttöä
esimerkiksi silloin, kun sisäpiiritietoa hallussaan pitävän yrityksen
hallituksen jäsen antaa sisäpiiritietoa puhelimitse ystävälle, sukulaiselle tai
perheenjäsenelle, joka toteuttaa sen jälkeen epäilyjä herättävän liiketoimen saamansa
sisäpiiritiedon perusteella. Sääntelyviranomaiset voisivat osoittaa
televiestintäoperaattoreiden puhelu- ja tietoliikennetietojen avulla, että
ensisijainen sisäpiiritiedon haltija on soittanut ystävälleen tai
sukulaiselleen vähän ennen kuin kyseinen henkilö on soittanut välittäjälleen ja
antanut toimeksiannon epäilyjä herättävän liiketoimen toteuttamiseksi.
Televiestintäoperaattoreiden puhelu- ja tietoliikennetiedot tarjoaisivat
tapahtumien välisestä yhteydestä näyttöä, jota voitaisiin käyttää todisteena
seuraamusten määräämiseen tapauksissa, joita ei muuten koskaan havaittaisi.
Toinen esimerkki on tapaus, jossa väärä tai harhaanjohtava viesti toimitetaan
internetsivustolle tarkoituksena vaikuttaa rahoitusvälineen hintaan. Puhelu- ja
tietoliikennetietoja voidaan käyttää viestin laatijan tunnistamisessa. Lisäksi
nämä tiedot voivat tarjota näyttöä yhteydestä toiseen henkilöön, joka on
toteuttanut aikaisemmin tai myöhemmin epäilyttäviä liiketoimia, ja näin voidaan
todistaa markkinoiden manipulointi väärää tai harhaanjohtavaa tietoa
levittämällä. On tärkeää, että toimivaltaisilla
viranomaisille tarjotaan sisämarkkinoilla tasapuoliset toimintaedellytykset,
mitä tulee televiestintäoperaattorin tai sijoituspalveluyrityksen olemassa
oleviin puhelu- ja tietoliikennetietoihin. Tämän vuoksi toimivaltaisilla
viranomaisilla pitäisi olla oikeus pyytää televiestintäoperaattorin tai
sijoituspalveluyrityksen olemassa olevia puhelu- ja tietoliikennetietoja, kun
voidaan perustellusti epäillä, että tällaisilla tarkastukseen aiheeseen
liittyvillä tiedoilla voi olla merkitystä tämän asetuksen tai direktiivin [uusi
MAD] vastaisten sisäpiirikauppojen tai markkinoiden manipuloinnin
todistamiseksi. Olisi myös oltava selvää, että nämä tiedot eivät kuitenkaan saa
koskea sen viestinnän sisältöä, johon ne liittyvät. 
Koska markkinoiden väärinkäyttöä voi esiintyä
rajat ja markkinat ylittävällä tasolla, Euroopan
arvopaperimarkkinaviranomaisella (EAMV) on vahva koordinointirooli.
Toimivaltaisten viranomaisten edellytetään tekevän yhteistyötä ja vaihtavan
tietoja keskenään ja hyödykejohdannaisten tapauksessa, soveltuvin osin,
sääntelyviranomaisten kanssa, jotka vastaavat niihin liittyvistä
spot-markkinoista unionissa ja kolmansissa maissa.

3.4.5.          
V luku (Hallinnolliset toimenpiteet ja seuraamukset)
3.4.5.1.    
Seuraamukset

Unionin rahoitusmarkkinat ovat yhä
integroituneemmat, ja rikoksilla voi olla rajat ylittäviä vaikutuksia
unionissa. Jäsenvaltioiden nykyiset toisistaan poikkeavat seuraamusjärjestelmät
edesauttavat sääntelyn katvealueiden hyväksikäyttöä ja vaarantavat
rahoituspalvelujen sisämarkkinoiden päätavoitteiden eli markkinoiden
luotettavuuden ja avoimuuden saavuttamisen. Nykyisten kansallisten
järjestelmien tarkastelussa on mm. ilmennyt, että taloudellisten seuraamusten
suuruus vaihtelee huomattavasti jäsenvaltioittain, että eräillä
toimivaltaisilla viranomaisilla ei ole käytettävissään tiettyjä tärkeitä
valtuuksia seuraamusten määräämiseksi ja että eräät toimivaltaiset viranomaiset
eivät voi määrätä seuraamuksia luonnollisille ja oikeushenkilöille[20].
Tämän vuoksi asetuksessa säädetään vähimmäissäännöt, jotka koskevat
hallinnollisia toimenpiteitä, seuraamuksia ja sakkoja. Tämä ei estä yksittäisiä
jäsenvaltioita asettamasta tiukempia normeja. Asetuksessa säädetään havaittujen
mahdollisten voittojen ja niille kertyneiden korkojen luovuttamisesta. Jotta
voidaan varmistaa myös asianmukainen varoittava vaikutus, asetuksessa säädetään
sakoista, joiden määrän on ylitettävä asetuksen rikkomisen tuloksena saadut
voitot tai vältetyt tappiot ja jotka toimivaltaiset viranomaiset määrittävät
asiaan liittyvien tosiseikkojen ja olosuhteiden perusteella.
Rikosoikeudellisilla seuraamuksilla on suurempi
ennaltaehkäisevä vaikutus kuin hallinnollisilla toimenpiteillä ja
seuraamuksilla. Ehdotuksessa direktiiviksi [XX] kaikkien jäsenvaltioiden
edellytetään ottavan käyttöön tehokkaat, oikeasuhteiset ja varoittavat
rikosoikeudelliset seuraamukset, joita määrätään kaikkein vakavimmista
sisäpiirikauppoihin ja markkinoiden manipulointiin liittyvistä rikoksista.
Kyseistä direktiiviä on sovellettava ottaen huomioon tämän asetuksen
säännökset, myös tulevat täytäntöönpanotoimenpiteet. Kyseisen direktiivin
määritelmät voivat kuitenkin poiketa tässä asetuksessa esitetyistä
määritelmistä.

3.4.5.2.    
Ilmiantajien suojaaminen ja palkitseminen

Ilmiannot voivat olla hyödyllinen ensisijaisten
tietojen lähde, ja ilmiantajat voivat tuoda toimivaltaisten viranomaisten
tietoon epäiltyjä markkinoiden väärinkäyttötapauksia. Asetuksessa vahvistetaan
markkinoiden väärinkäyttöä koskevaa unionin sääntelykehystä, sillä siinä
säädetään asianmukaisesta suojasta henkilöille, jotka ilmoittavat markkinoiden
väärinkäytön epäilyistä. Asetuksessa säädetään myös mahdollisuudesta tarjota
taloudellisia kannustimia henkilöille, jotka antavat toimivaltaisille
viranomaisille keskeisiä tietoja, jotka johtavat taloudellisten seuraamusten
määräämiseen. Lisäksi kehitetään jäsenvaltioiden järjestelyjä tällaisten
ilmoitusten vastaanottamiseksi ja tutkimiseksi.

4.                      
TALOUSARVIOVAIKUTUKSET 

Ehdotuksen talousarviovaikutukset liittyvät
Euroopan arvopaperimarkkinaviranomaiselle osoitettuihin tehtäviin, ja ne on
eritelty tämän ehdotuksen liitteenä olevassa säädösehdotukseen liittyvässä
rahoitusselvityksessä. Tähän ehdotukseen liittyvässä rahoitusselvityksessä
arvioidaan myös erityisesti komission kohdistuvia talousarviovaikutuksia.
Ehdotuksella on vaikutusta unionin talousarvioon.
2011/0295 (COD)
Ehdotus
EUROOPAN PARLAMENTIN JA NEUVOSTON ASETUS
sisäpiirikaupoista ja markkinoiden
manipuloinnista (markkinoiden väärinkäyttö)
(ETA:n kannalta merkityksellinen teksti)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 114 artiklan,
ottavat huomioon Euroopan komission ehdotuksen[21],
sen jälkeen kun esitys lainsäätämisjärjestyksessä
hyväksyttäväksi säädökseksi on toimitettu kansallisille parlamenteille,
ottavat huomioon Euroopan talous- ja
sosiaalikomitean lausunnon[22],
ottavat huomioon Euroopan keskuspankin
lausunnon[23],
ottavat huomioon Euroopan
tietosuojavaltuutetun lausunnon,
noudattavat tavallista
lainsäätämisjärjestystä,
sekä katsovat seuraavaa:
(1)              
Todelliset rahoituspalvelujen sisämarkkinat ovat
ratkaisevan tärkeät unionin taloudellisen kasvun ja työpaikkojen luomisen
kannalta.
(2)              
Yhdentyneet ja tehokkaat rahoitusmarkkinat edellyttävät,
että markkinat ovat luotettavat. Arvopaperimarkkinoiden häiriötön toiminta ja
yleinen luottamus markkinoihin ovat taloudellisen kasvun ja vaurauden
ennakkoehtoja. Markkinoiden väärinkäyttö vähentää rahoitusmarkkinoiden
luotettavuutta ja yleistä luottamusta arvopapereihin ja johdannaisiin.
(3)              
Sisäpiirikaupoista ja markkinoiden manipuloinnista
(markkinoiden väärinkäyttö) 28 päivänä tammikuuta 2003 annetulla Euroopan
parlamentin ja neuvoston direktiivillä 2003/6/EY[24]
täydennettiin ja ajantasaistettiin markkinoiden luotettavuuden suojaamiseen
tähtäävää unionin sääntelykehystä. Sen jälkeen tapahtunut sääntelyn,
markkinoiden ja tekniikan kehitys on kuitenkin johtanut huomattaviin muutoksiin
finanssialalla, ja direktiivi olisi nyt korvattava uusilla säännöksillä, jotta
voidaan varmistaa sääntelyn pysyminen kehityksen tasalla. Uutta
lainsäädäntöinstrumenttia tarvitaan myös varmistamaan yhdenmukaiset säännöt,
keskeisten käsitteiden selkeys ja se, että säännökset on koottu yhtenäiseksi
ohjekirjaksi, kuten rahoitusvalvontaa käsittelevän korkean tason
asiantuntijaryhmän päätelmissä[25] esitettiin.
(4)              
Yhdenmukaisen sääntelykehyksen laatiminen on
tarpeen, jotta voidaan säilyttää markkinoiden luotettavuus, välttää
lainsäädännön katvealueiden mahdollista hyväksikäyttöä ja tarjota
markkinaosapuolille enemmän oikeusvarmuutta ja yksinkertaisempaa sääntelyä.
Tällä sellaisenaan sovellettavalla säädöksellä pyritään edistämään
merkittävällä tavalla sisämarkkinoiden häiriötöntä toimintaa. Tästä syystä sen
pitäisi perustua SEUT-sopimuksen 114 artiklan määräyksiin, sellaisina kuin ne
ovat tulkittuina Euroopan unionin tuomioistuimen vakiintuneessa
oikeuskäytännössä.
(5)              
Jotta voidaan poistaa jäljellä olevat kaupan esteet
ja kansallisen lainsäädännön eroista johtuvat merkittävät kilpailun vääristymät
sekä ennaltaehkäistä uusien kaupan esteiden ja kilpailun vääristymien
syntymistä, on tarpeen antaa asetus, jossa vahvistetaan kaikissa
jäsenvaltioissa sovellettavat yhdenmukaiset säännöt. Markkinoiden väärinkäyttöä
koskevien vaatimusten esittäminen asetuksessa varmistaa, että vaatimukset ovat
sellaisenaan sovellettavia. Näin ehkäistään direktiivin täytäntöönpanosta
seuraavat toisistaan poikkeavat kansalliset vaatimukset, jolloin varmistetaan
yhdenmukaiset edellytykset. Tämän asetuksen tarkoituksena on, että kaikki
noudattavat samoja sääntöjä koko unionissa. Asetuksella voidaan myös vähentää
sääntelyn monimutkaisuutta ja sen noudattamisesta yrityksille ja erityisesti
rajat ylittävää toimintaa harjoittaville yrityksille aiheutuvia kuluja sekä
edistää kilpailun vääristymien poistamista.
(6)              
Komission tiedonannossa ”Eurooppalaisia
pk-yrityksiä koskeva aloite” (”Small Business Act”)[26]
unionia ja sen jäsenvaltioita kehotetaan suunnittelemaan säännöksiä
hallintorasitteiden vähentämiseksi, lainsäädännön mukauttamiseksi pk-yritysten
kasvumarkkinoilla toimivien liikkeeseenlaskijoiden tarpeisiin ja rahoituksen
saatavuuden helpottamiseksi kyseisille liikkeeseenlaskijoille. Direktiivin
2003/6/EY joissakin säännöksissä asetetaan hallintorasitteita
liikkeeseenlaskijoille, erityisesti sellaisille liikkeeseenlaskijoille, joiden
rahoitusvälineet on otettu kaupankäynnin kohteeksi pk-yritysten
kasvumarkkinoilla. Näitä rasitteita olisi vähennettävä. 
(7)              
Markkinoiden väärinkäytön käsite kattaa kaiken
laittoman toiminnan rahoitusmarkkinoilla. Tätä asetusta sovellettaessa sitä
olisi tulkittava siten, että se sisältää sisäpiirikaupat tai sisäpiiritiedon
väärinkäytön ja markkinoiden manipuloinnin. Tällainen toiminta estää
markkinoiden täyden ja asianmukaisen läpinäkyvyyden, joka on ennakkoehto
kaikkien talouden toimijoiden kaupankäynnille yhdentyneillä
rahoitusmarkkinoilla. 
(8)              
Direktiivin 2003/6/EY soveltamisala kattaa
säännellyillä markkinoilla kaupankäynnin kohteeksi otetut rahoitusvälineet,
mutta viime vuosina rahoitusvälineillä on käyty kauppaa yhä enemmän
monenkeskisissä kaupankäyntijärjestelmissä (MTF). Lisäksi on rahoitusvälineitä,
joilla käydään kauppaa ainoastaan muuntyyppisissä organisoiduissa
kaupankäyntijärjestelmissä (OTF), kuten broker crossing ‑täsmäytysjärjestelmissä
tai OTC-markkinoilla. Tämän vuoksi asetuksen soveltamisalaa olisi laajennettava
kattamaan kaikki monenkeskisessä kaupankäyntijärjestelmässä tai organisoidussa
kaupankäyntijärjestelmässä sekä OTC-markkinoilla kaupankäynnin kohteena olevat
rahoitusvälineet, kuten luottoriskinvaihtosopimukset, taikka kaikki muut
menettelyt tai toimet, joilla voi olla vaikutusta tällaiseen säännellyillä
markkinoilla, monenkeskisessä kaupankäyntijärjestelmässä tai organisoidussa
kaupankäyntijärjestelmässä kaupankäynnin kohteena olevaan rahoitusvälineeseen.
Näin voitaisiin parantaa sijoittajansuojaa, säilyttää markkinoiden luotettavuus
ja varmistaa, että tällaisten rahoitusvälineiden markkinoiden manipulointi
OTC-markkinoilla kaupankäynnin kohteena olevien rahoitusvälineiden kautta on selkeästi
kielletty. 
(9)              
Rahoitusvälineiden vakauttaminen tai kaupankäynti
omilla osakkeilla takaisinosto-ohjelmien mukaisesti voi tietyissä tilanteissa
olla taloudellisista syistä oikeutettua, eikä sitä sen vuoksi tulisi
sellaisenaan pitää markkinoiden väärinkäyttönä.
(10)          
Jäsenvaltioiden ja Euroopan
keskuspankkijärjestelmän, Euroopan rahoitusvakausvälineen, kansallisten
keskuspankkien ja muiden elinten tai yhden tai useamman jäsenvaltion
erillisyhtiön sekä unionin ja tiettyjen muiden julkisten elinten toimintaa
rahapolitiikan, valuuttakurssipolitiikan, julkisen velan hoitoa koskevan
politiikan tai ilmastopolitiikan alalla ei pitäisi rajoittaa. 
(11)          
Järkevästi toimivat sijoittajat tekevät
sijoituspäätöksensä käytettävissään olevien tietojen eli ennen päätöksentekoa
saatavilla olevien tietojen perusteella. Kun arvioidaan, ottaisiko järkevästi
toimiva sijoittaja tietyn tiedon todennäköisesti huomioon sijoituspäätöstä
tehdessään, lähtökohdaksi olisi tämän vuoksi aina otettava ennen päätöksentekoa
saatavilla olevat tiedot. Tämänkaltaisessa arvioinnissa on otettava huomioon
tietojen odotettavissa olevat vaikutukset, kun niitä tarkastellaan kyseisen
liikkeeseenlaskijan koko toiminnan muodostamaa taustaa vasten, tietolähteen
luotettavuus ja kaikki muut markkinatekijät, jotka kyseisessä tilanteessa
todennäköisesti vaikuttavat kyseiseen rahoitusvälineeseen, siihen liittyvään
hyödykettä koskevaan spot-sopimukseen tai päästöoikeuksiin perustuviin
huutokauppatuotteisiin.
(12)          
Päätöksenteon jälkeen saatavilla olevia tietoja
voidaan käyttää testattaessa oletusta, jonka mukaan ennen päätöksentekoa
saatavilla olleet tiedot ovat vaikuttaneet hintaan. Tätä ei pitäisi käyttää
sellaisia henkilöjä vastaan, jotka ovat tehneet ennen päätöksentekoa saatavilla
olleiden tietojen perusteella harkittuja johtopäätöksiä.
(13)          
Oikeusvarmuutta olisi markkinaosapuolten kannalta
parannettava määrittelemällä tarkemmin kaksi sisäpiiritiedon määritelmään
kuuluvaa olennaista osatekijää, jotka ovat sisäpiiritiedon täsmällisyys ja sen
mahdollinen huomattava vaikutus rahoitusvälineiden, niihin liittyvien
hyödykettä koskevien spot-sopimusten tai päästöoikeuksiin perustuvien
huutokauppatuotteiden hintoihin. Kun kyse on johdannaisista, jotka ovat
tukkukaupan energiatuotteita, sisäpiiritiedoksi olisi katsottava erityisesti
tiedot, jotka on julkistettava asetuksen [energian tukkumarkkinoiden eheydestä
ja läpinäkyvyydestä annetun Euroopan parlamentin ja neuvoston asetuksen (EU)
N:o … ] mukaisesti.
(14)          
Sisäpiiritietoa voidaan käyttää väärin ennen kuin
liikkeeseenlaskija kuuluu julkistamisvaatimuksen piiriin. Sopimusneuvottelujen
vaihe, sopimusneuvotteluissa alustavasti sovitut ehdot, mahdollisuus
rahoitusvälineiden tarjoamiseen, rahoitusvälineiden tulevat
markkinointiedellytykset tai rahoitusvälineiden tarjoamisen alustavat ehdot
voivat olla sijoittajille merkityksellisiä tietoja. Tämän vuoksi tällaiset
tiedot olisi luokiteltava sisäpiiritiedoksi. Tällaiset tiedot eivät kuitenkaan
välttämättä ole riittävän täsmällisiä, jotta liikkeeseenlaskijan velvoitteena
olisi julkistaa ne. Tällöin olisi sovellettava sisäpiirikaupan kieltoa, mutta
liikkeeseenlaskijalle ei pitäisi asettaa velvoitetta julkistaa kyseiset tiedot.
(15)          
Spot-markkinat ja niihin liittyvät
johdannaismarkkinat ovat maailmanlaajuiset ja pitkälti toisiinsa kytköksissä,
ja markkinoiden väärinkäyttöä voi esiintyä niin markkinat kuin valtioiden
rajatkin ylittävällä tasolla. Tämä pitää paikkansa niin sisäpiirikauppojen kuin
markkinoiden manipuloinninkin kohdalla. Erityisesti spot-markkinoiden
sisäpiiritiedosta voi olla hyötyä rahoitusmarkkinoilla kaupankäyntiin
osallistuvalle henkilölle. Tämän vuoksi rahoitusmarkkinoita ja
hyödykejohdannaisia koskevan sisäpiiritiedon yleistä määritelmää pitäisi
soveltaa myös kaikkiin tietoihin, jotka ovat merkityksellisiä kohde-etuutena
olevan hyödykkeen kannalta. Manipulointistrategiat voivat myös ulottua spot- ja
johdannaismarkkinoille. Kaupankäyntiä rahoitusvälineillä, myös
hyödykejohdannaisilla, voidaan käyttää niihin liittyvien hyödykettä koskevien
spot-sopimusten manipulointiin ja spot-sopimuksia puolestaan niihin liittyvien
rahoitusvälineiden manipulointiin. Markkinoiden manipulointikiellon pitäisi
kattaa nämä markkinoiden väliset yhteydet. Asetuksen soveltamisalaa ei
kuitenkaan ole asianmukaista tai käytännöllistä laajentaa kattamaan toiminta,
joka ei liity rahoitusvälineisiin, kuten esimerkiksi sellaiseen hyödykettä
koskevan spot-sopimuksen kauppaan, joka vaikuttaa ainoastaan spot-markkinoihin.
Tukkukaupan energiatuotteiden erityistapauksessa toimivaltaisten viranomaisten
olisi otettava huomioon [energiamarkkinoiden eheydestä ja läpinäkyvyydestä
annetun Euroopan parlamentin ja neuvoston asetuksen (EU) N:o … ] määritelmien
erityispiirteet, kun ne soveltavat tässä asetuksessa vahvistettuja
sisäpiiritiedon, sisäpiirikauppojen ja markkinoiden manipuloinnin määritelmiä
tukkukaupan energiatuotteisiin liittyviin rahoitusvälineisiin. 
(16)          
Päästöoikeudet luokitellaan rahoitusvälineiksi
rahoitusmarkkinadirektiivin tarkistamisen yhteydessä, ja tämän vuoksi ne
siirtyvät myös tämän asetuksen soveltamisalaan. Kun otetaan huomioon kyseisten
rahoitusvälineiden erityispiirteet ja hiilimarkkinoiden rakenne, on tarpeen
varmistaa, että tällä asetuksella ei rajoiteta jäsenvaltioiden, Euroopan
komission ja muiden virallisesti nimettyjen elinten päästöoikeuksiin liittyvää
toimintaa niiden toteuttaessa unionin ilmastopolitiikkaa. Lisäksi
sisäpiiritiedon julkistamisvelvoitteen on kohdistuttava yleisesti kyseisten
markkinoiden markkinaosapuoliin. Jotta voidaan välttää hyödyttömien
raportointivelvoitteiden asettaminen markkinoilla ja säilyttää toimenpiteen
tarkoitettu kustannus-hyötysuhde, vaikuttaa tarpeelliselta rajoittaa kyseistä
velvoitetta koskeva sääntelyvaikutus ainoastaan sellaisiin EU:n
päästökauppajärjestelmän toiminnanharjoittajiin, joiden voidaan kokonsa ja
toimintansa puolesta kohtuullisesti odottaa vaikuttavan tuntuvasti
päästöoikeuksien hintaan. Jos päästöoikeuksien markkinaosapuolet noudattavat jo
vastaavanlaisia sisäpiiritiedon julkistamista koskevia vaatimuksia, erityisesti
energiamarkkinoiden eheyttä ja läpinäkyvyyttä koskevan asetuksen
[energiamarkkinoiden eheydestä ja läpinäkyvyydestä annetun Euroopan parlamentin
ja neuvoston asetuksen (EU) N:o … ] mukaisesti, päästöoikeuksia koskevan
sisäpiiritiedon julkistamisvelvoitteen ei pitäisi johtaa siihen, että pääosin
samat tiedot on julkistettava kahteen kertaan. 
(17)          
Kasvihuonekaasujen päästöoikeuksien kaupan
järjestelmän toteuttamisesta yhteisössä annetun Euroopan parlamentin ja
neuvoston direktiivin 2003/87/EY mukaisen kasvihuonekaasujen päästöoikeuksien
huutokaupan ajoituksesta, hallinnoinnista ja muista näkökohdista 12 päivänä
marraskuuta 2010 annetussa komission asetuksessa (EU) N:o 1031/2010[27]
säädetään kaksi rinnakkaista markkinoiden väärinkäyttöä koskevaa
sääntelyjärjestelmää, joita sovelletaan päästöoikeuksien huutokauppaan. Päästöoikeuksien
luokittelusta rahoitusvälineiksi seuraa, että tämän asetuksen olisi
muodostettava markkinoiden väärinkäyttötoimenpiteiden osalta yksi
sääntökokonaisuus, jota sovelletaan päästöoikeuksien ensi- ja jälkimarkkinoihin
kokonaisuudessaan. Tätä asetusta sovelletaan myös päästöoikeuksien tai muiden
niihin perustuvien huutokauppatuotteiden huutokauppaan kasvihuonekaasujen
päästöoikeuksien kaupan järjestelmän toteuttamisesta yhteisössä annetun
Euroopan parlamentin ja neuvoston direktiivin 2003/87/EY mukaisen
kasvihuonekaasujen päästöoikeuksien huutokaupan ajoituksesta, hallinnoinnista
ja muista näkökohdista 12 päivänä marraskuuta 2010 annetun komission
asetuksen (EU) N:o 1031/2010 mukaisesti.
(18)          
Tässä asetuksessa olisi säädettävä markkinoiden
manipulointia koskevia toimenpiteitä, joita on mahdollista mukauttaa uusiin
kaupankäyntimuotoihin tai uusiin strategioihin, joihin voi liittyä
väärinkäyttöä. Koska rahoitusvälineiden kaupankäynnissä hyödynnetään yhä
enemmän tietotekniikkaa, on toivottavaa, että markkinoiden manipuloinnin
käsitettä täydennetään esimerkeillä erityisistä väärinkäyttöstrategioista,
joita voidaan toteuttaa algoritmikaupan avulla, mukaan lukien huippunopea
kaupankäynti. Esitettyjen esimerkkien on tarkoitus olla vain suuntaa-antavia
eivätkä ne merkitse, että samojen strategioiden noudattaminen toisilla
välineillä ei olisi niin ikään väärinkäyttöä. 
(19)          
Jotta voidaan täydentää markkinoiden manipuloinnin
kieltoa, tällä asetuksella pitäisi kieltää markkinoinnin manipuloinnin yritys,
sillä myös epäonnistuneista yrityksistä manipuloida markkinoita olisi
määrättävä seuraamuksia. Markkinoiden manipuloinnin yritys olisi erotettava
tilanteista, joissa toiminnalla ei ole toivottua vaikutusta rahoitusvälineen
hintaan. Tällaista toimintaa pidetään markkinoiden manipulointina, koska se
antaa todennäköisesti vääriä tai harhaanjohtavia viestejä.
(20)          
Tässä asetuksessa olisi myös selvennettävä, että
rahoitusvälineen markkinoiden manipulointi tai yritys manipuloida markkinoita
voi tapahtua hyödyntämällä kyseiseen rahoitusvälineeseen liittyviä
rahoitusvälineitä kuten johdannaisinstrumentteja, jotka ovat kaupankäynnin
kohteena toisessa kauppapaikassa tai OTC-markkinoilla. 
(21)          
Jotta voidaan varmistaa tämän asetuksen
soveltamisalaan kuuluvien kauppapaikkojen ja kaupankäyntijärjestelmien
yhdenmukaiset markkinaolosuhteet, olisi edellytettävä, että säänneltyjen
markkinoiden, monenkeskisten kaupankäyntijärjestelmien ja organisoitujen
kaupankäyntijärjestelmien markkinaosapuolten on toteutettava oikeasuhteiset
rakenteelliset toimenpiteet, joilla pyritään ennaltaehkäisemään ja havaitsemaan
markkinoiden manipulointi. 
(22)          
Rahoitusvälineiden manipulointi tai manipuloinnin
yritys voi myös tapahtua antamalla toimeksiantoja, joita ei toteuteta.
Rahoitusvälinettä voidaan manipuloida myös toiminnalla, joka tapahtuu
kauppapaikan ulkopuolella. Tämän vuoksi liiketoimia ammattimaisesti
järjestävien tai toteuttavien henkilöiden, joilla edellytetään olevan
järjestelmiä epäilyttävien liiketoimien havaitsemiseksi ja niistä
ilmoittamiseksi, pitäisi myös ilmoittaa epäilyttävistä toimeksiannoista ja
liiketoimista, jotka toteutetaan kauppapaikan ulkopuolella. 
(23)          
Rahoitusvälineiden manipulointi tai manipuloinnin
yritys voi myös tapahtua levittämällä vääriä tai harhaanjohtavia tietoja.
Väärien tai harhaanjohtavien tietojen levittämisellä voi olla tuntuva vaikutus
rahoitusvälineiden hintoihin suhteellisen lyhyellä aikavälillä. Kyse voi olla
ilmeisen väärän tiedon keksimisestä, mutta myös tosiasioiden tahallisesta
julkistamatta jättämisestä tai tietoisesti epätarkan tiedon julkistamisesta.
Tämä markkinoiden manipulointimuoto on erityisen haitallinen sijoittajille,
koska sen vuoksi sijoituspäätökset tehdään väärien tai vääristyneiden tietojen
perusteella. Siitä on myös haittaa liikkeeseenlaskijoille, koska se vähentää sijoittajien
luottamusta niitä koskeviin käytettävissä oleviin tietoihin. Markkinoiden
luottamuksen puute voi puolestaan vaarantaa liikkeeseenlaskijan kyvyn laskea
liikkeeseen uusia rahoitusvälineitä tai varmistaa luoton saanti muilta
markkinaosapuolilta toimintansa rahoittamiseen. Tieto leviää markkinoilla hyvin
nopeasti. Tästä seuraa, että sijoittajille ja liikkeeseenlaskijoille
aiheutuneet vahingot voivat olla suhteellisen pitkäkestoisia ennen kuin tieto
todetaan vääräksi tai harhaanjohtavaksi ja ennen kuin liikkeeseenlaskija tai
tietojen levittämisestä vastaava taho voi oikaista sen. Tästä syystä väärän tai
harhaanjohtavan tiedon levittäminen, myös huhujen tai väärien tai
harhaanjohtavien uutisten levittäminen, on tarpeen luokitella tämän asetuksen
vastaiseksi. Tämän vuoksi on aiheellista, että rahoitusmarkkinoilla toimivat
eivät voi vapaasti esittää sellaisia oman mielipiteensä tai paremman tiedon
vastaisia tietoja, jotka he tietävät tai heidän pitäisi tietää vääriksi tai
harhaanjohtaviksi sijoittajille ja liikkeeseenlaskijoille vahinkoa
aiheuttavalla tavalla.
(24)          
On tärkeää, että liikkeeseenlaskija julkistaa
nopeasti sisäpiiritiedon, jotta vältetään sisäpiirikaupat ja varmistetaan,
ettei sijoittajia johdeta harhaan. Tämän vuoksi olisi vaadittava, että liikkeeseenlaskijat
julkistavat sisäpiiritiedon mahdollisimman pian lukuun ottamatta tapauksia,
joissa julkistamisen lykkääminen ei todennäköisesti johda yleisöä harhaan ja
liikkeeseenlaskija pystyy takaamaan kyseisen tiedon säilymisen
luottamuksellisena. 
(25)          
Jos rahoituslaitos saa hätäluototusta,
rahoitusvakauden vuoksi voi olla perusteltua lykätä sisäpiiritiedon
julkistamista, jos tiedolla on merkitystä koko rahoitusjärjestelmän kannalta.
Tämän vuoksi toimivaltaisille viranomaisille pitäisi antaa toimivalta hyväksyä
sisäpiiritiedon julkistamisen lykkääminen. 
(26)          
Sisäpiiritiedon julkistamisvaatimus voi olla raskas
liikkeeseenlaskijoille, joiden rahoitusvälineet on otettu kaupankäynnin
kohteeksi pk-yritysten kasvumarkkinoilla, kun otetaan huomioon kustannukset,
jotka liittyvät niiden hallussa olevien tietojen seurantaan ja oikeusavun
hankkimiseen siitä, mitkä tiedot on julkistettava ja milloin. Sisäpiiritiedon
nopea julkistaminen on kuitenkin olennaista, jotta voidaan varmistaa
sijoittajien luottamus kyseisiin liikkeeseenlaskijoihin. Tämän vuoksi Euroopan
arvopaperimarkkinaviranomaisen (EAMV) olisi voitava laatia suuntaviivoja, jotka
auttavat liikkeeseenlaskijoita täyttämään sisäpiiritiedon
julkistamisvaatimukset vaarantamatta sijoittajien suojaa. 
(27)          
Sisäpiiriluettelot ovat merkittävä työväline
sääntelyviranomaisille markkinoiden mahdollisen väärinkäytön tutkinnassa.
Luetteloihin sisällytettävien tietojen maakohtaiset erot aiheuttavat kuitenkin
liikkeeseenlaskijoille tarpeettomia hallintorasitteita. Tämän vuoksi
sisäpiiriluetteloiden sisältämien tietojen pitäisi olla yhdenmukaisia, jotta
näitä kustannuksia voidaan supistaa. Sisäpiiriluettelojen pitämistä ja jatkuvaa
päivittämistä koskeva vaatimus asettaa hallintorasitteita erityisesti
pk-yritysten kasvumarkkinoilla toimiville liikkeeseenlaskijoille.
Toimivaltaiset viranomaiset voivat valvoa markkinoiden väärinkäyttöä
tehokkaasti, vaikka luetteloita ei olisi jatkuvasti käytettävissä näiden
liikkeeseenlaskijoiden osalta. Kyseiset liikkeeseenlaskijat pitäisikin
vapauttaa tästä velvoitteesta, jotta tästä asetuksesta johtuvia hallintokuluja
voidaan vähentää. 
(28)          
Liikkeeseenlaskijan johtohenkilöiden ja
tarvittaessa näiden lähipiiriin kuuluvien henkilöiden liiketoimia koskevan
avoimuuden lisäämisellä on ennaltaehkäisevä vaikutus markkinoiden
väärinkäyttöön. Kyseisten liiketoimien julkistaminen ainakin yksittäin voi olla
myös sijoittajille arvokas tieto. On syytä selventää, että johtohenkilöiden
liiketoimien julkistamista koskeva vaatimus sisältää myös rahoitusvälineiden
panttauksen tai lainauksen sekä harkintavaltaa johtohenkilöiden puolesta
käyttävän henkilön liiketoimet. Jotta varmistetaan asianmukainen tasapaino
avoimuuden ja toimivaltaisille viranomaisille ja yleisölle toimitettavien
ilmoitusten määrän välillä, tässä asetuksessa olisi asetettava yhdenmukainen
raja-arvo, jonka alittavista liiketoimista ei tarvitse ilmoittaa. 
(29)          
Kussakin jäsenvaltiossa toimivaltaisen viranomaisen
käytössä olevat tehokkaat keinot ja valtuudet takaavat valvonnan tehokkuuden.
Markkinoilla toimivien yritysten ja kaikkien talouden toimijoiden olisi
osaltaan edistettävä markkinoiden luotettavuutta. Vaikka markkinoiden
väärinkäyttöasioita varten nimetään yksi toimivaltainen viranomainen, tämä ei
estä yhteistoimintaa eikä viranomaisen vastuulla tapahtuvaa tehtäviensiirtoa
viranomaisen ja markkinoilla toimivien yritysten välillä, jotta varmistetaan
tämän asetuksen säännösten noudattamisen tehokas valvonta. 
(30)          
Jotta voidaan havaita sisäpiirikaupat ja
markkinoiden manipulointi, toimivaltaisilla viranomaisilla on oltava mahdollisuus
päästä yksityistiloihin ja takavarikoida asiakirjoja. Yksityistiloihin pääsy on
välttämätöntä erityisesti silloin, kun henkilö, jolle on jo esitetty
tietopyyntö, laiminlyö sen noudattamisen (kokonaan tai osittain), tai kun on
perusteltu syy epäillä, että mahdollisesti esitettävää pyyntöä ei
noudatettaisi, tai tietopyynnön kohteena olevat asiakirjat tai tiedot
siirrettäisiin pois, niitä muutettaisiin tai ne tuhottaisiin.
(31)          
Toimeksiantoja toteuttavien
sijoituspalveluyritysten olemassa olevat puhelu- ja tietoliikennetiedot ja
televiestintäoperaattoreiden olemassa olevat puhelu- ja tietoliikennetiedot
ovat ratkaisevan tärkeitä ja toisinaan ainoita todisteita, joiden avulla
sisäpiirikaupat ja markkinoiden manipulointi voidaan havaita ja todistaa.
Puhelu- ja tietoliikennetiedot voivat paljastaa väärän tai harhaanjohtavan
tiedon levittämisestä vastaavan henkilön henkilöllisyyden, todistaa henkilöiden
olleen yhteydessä toisiinsa tiettynä ajankohtana tai osoittaa kahden tai
useamman henkilön välisen yhteyden. Jotta voidaan varmistaa, että
toimivaltaisilla viranomaisilla on unionissa tasapuoliset edellytykset tutustua
televiestintäoperaattorin tai sijoituspalveluyrityksen hallussa oleviin puhelu-
ja tietoliikennetietoihin, toimivaltaisilla viranomaisilla pitäisi olla oikeus
pyytää televiestintäoperaattorin tai sijoituspalveluyrityksen olemassa olevia
puhelu- ja tietoliikennetietoja, kun voidaan perustellusti epäillä, että
tällaiset tarkastuksen aiheeseen liittyvät tiedot voivat olla merkittäviä tämän
asetuksen tai direktiivin [uusi MAD] vastaisen sisäpiirikaupan tai markkinoiden
manipuloinnin todistamiseksi. Puhelu- ja tietoliikennetiedoilla ei tarkoiteta
kyseisten tietojen sisältöä. 
(32)          
Koska markkinoiden väärinkäyttöä voi esiintyä
valtioiden ja eri markkinoiden rajat ylittävällä tasolla, toimivaltaisten
viranomaisten olisi tehtävä yhteistyötä ja vaihdettava tietoja toisten
toimivaltaisten viranomaisten, sääntelyviranomaisten ja Euroopan
arvopaperimarkkinaviranomaisen (EAMV) kanssa erityisesti tutkintatoiminnan
alalla. Jos toimivaltainen viranomainen on vakuuttunut siitä, että markkinoiden
väärinkäyttöä esiintyy tai on esiintynyt toisessa jäsenvaltioissa tai se
vaikuttaa toisessa jäsenvaltiossa kaupankäynnin kohteena oleviin
rahoitusvälineisiin, sen olisi ilmoitettava asiasta kyseiselle toimivaltaiselle
viranomaiselle ja EAMV:lle. Kun markkinoiden väärinkäytöllä on rajat ylittäviä
vaikutuksia, EAMV:n olisi koordinoitava tutkintaa, jos jokin asianomaisista
toimivaltaisista viranomaisista sitä pyytää. 
(33)          
Jotta voidaan varmistaa tämän asetuksen
tehokkaaseen täytäntöönpanoon liittyvä tietojenvaihto ja yhteistyö kolmannen
maan viranomaisten kanssa, toimivaltaisten viranomaisten olisi sovittava
yhteistyöjärjestelyistä kolmansien maiden vastaavien viranomaisten kanssa.
Kyseisten sopimusten perusteella suoritetussa henkilötietojen siirrossa on
noudatettava yksilöiden suojelusta henkilötietojen käsittelyssä ja näiden
tietojen vapaasta liikkuvuudesta 24 päivänä lokakuuta 1995 annettua Euroopan
parlamentin ja neuvoston direktiiviä 95/46/EY[28] ja yksilöiden
suojelusta yhteisöjen toimielinten ja elinten suorittamassa henkilötietojen
käsittelyssä ja näiden tietojen vapaasta liikkuvuudesta 18 päivänä
joulukuuta 2000 annettua Euroopan parlamentin ja neuvoston asetusta
(EY) N:o 45/2001[29].
(34)          
Rahoitusalan moitteettomien vakavaraisuus- ja
liiketoimintapuitteiden on perustuttava vahvoihin valvonta- ja
seuraamusjärjestelmiin. Tätä varten valvontaviranomaisille olisi annettava
riittävä toimivalta, viranomaisten olisi voitava tukeutua kaikkiin rahoitusalan
väärinkäytöksiin sovellettaviin tasapuolisiin, tiukkoihin ja ennaltaehkäiseviin
seuraamusjärjestelmiin ja seuraamukset olisi pantava tehokkaasti täytäntöön.
Korkean tason asiantuntijaryhmä on kuitenkin todennut, että mikään näistä
edellytyksistä ei tällä hetkellä toteudu. Komissio pyrkii edistämään eri
valvontatoimista johtuvien seuraamusten johdonmukaisuutta, ja se on
tarkastellut nykyistä toimivaltaa seuraamusten määräämiseen ja sen käytännön
soveltamista 8 päivänä joulukuuta 2010 antamassaan tiedonannossa
”Seuraamusjärjestelmien lujittaminen finanssipalvelujen alalla”[30].
(35)          
Sen lisäksi, että sääntelyviranomaisille annetaan
tehokkaat valvontavälineet ja ‑valtuudet, olisi otettava käyttöön
hallinnollisia toimenpiteitä, seuraamuksia ja sakkoja, joilla varmistetaan
yhdenmukainen lähestymistapa jäsenvaltioissa ja lisätään ennaltaehkäisevää
vaikutusta. Määrättävän sakon olisi mitätöitävä havaitut taloudelliset edut.
Lisäksi olisi otettava huomioon rikkomisen vakavuus ja kesto, mahdolliset
raskauttavat tai lieventävät seikat ja sakon tarpeellinen ennaltaehkäisevä
vaikutus. Sakon määrää voitaisiin tarvittaessa alentaa toimivaltaisen
viranomaisen kanssa tehdyn yhteistyön perusteella. Seuraamusten määräämisessä
ja julkistamisessa olisi noudatettava Euroopan unionin perusoikeuskirjassa
tunnustettuja perusoikeuksia, erityisesti oikeutta yksityis- ja perhe-elämän
kunnioittamiseen (7 artikla), oikeutta henkilötietojen suojaan (8 artikla) ja
oikeutta tehokkaisiin oikeussuojakeinoihin ja puolueettomaan tuomioistuimeen
(47 artikla).
(36)          
Ilmiantajat esittävät toimivaltaisille
viranomaisille uusia tietoja, jotka auttavat viranomaisia sisäpiirikauppoja ja
markkinoiden manipulointia koskevien tapausten selvittämisessä ja seuraamusten
määräämisessä. Ilmiannoista voidaan kuitenkin luopua vastatoimien pelosta tai
kannustimien puutteen vuoksi. Tässä asetuksessa olisi tämän vuoksi
varmistettava, että käytössä on asianmukaiset järjestelyt, joilla kannustetaan
ilmiantajia ilmoittamaan toimivaltaisille viranomaisille tämän asetuksen
mahdollisesta rikkomisesta ja joilla suojataan ilmiantajia vastatoimilta.
Ilmiantajiin pitäisi kuitenkin soveltaa kannustimia vain silloin, kun he
esittävät tietoja, joita lainsäädännön nojalla ei ole velvoitetta ilmoittaa, ja
kun nämä tiedot johtavat seuraamuksen määräämiseen tämän asetuksen
rikkomisesta. Jäsenvaltioiden olisi myös varmistettava, että niiden soveltamat
ilmiantojärjestelmät sisältävät mekanismeja, joilla suojataan asianmukaisesti
ilmoitettujen tietojen kohteena oleva henkilö, erityisesti tämän oikeus
henkilötietojen suojaan, ja menettelyjä, joilla varmistetaan kyseisen henkilön
puolustautumisoikeus ja oikeus tulla kuulluksi ennen häntä koskevan päätöksen
tekemistä sekä oikeus hakea tuomioistuimessa muutosta häntä koskevaan
päätökseen.
(37)          
Koska jäsenvaltiot ovat antaneet lainsäädäntöä
direktiivin 2003/6/EY panemiseksi täytäntöön ja koska suunnitellut delegoidut
säädökset ja tekniset täytäntöönpanostandardit olisi annettava ennen kuin
käyttöön otettavaa kehystä voidaan soveltaa asianmukaisesti, on tarpeen lykätä
tämän asetuksen aineellisten säännösten soveltamista riittävän pitkäksi aikaa.
(38)          
Jotta tämän asetuksen joustavaa voimaantuloa
voidaan helpottaa, sellaisia markkinakäytäntöjä voidaan soveltaa vuoden ajan
tämän asetuksen voimaantulopäivästä, jotka ovat olleet käytössä ennen tämän
asetuksen voimaantuloa ja jotka toimivaltaiset viranomaiset ovat hyväksyneet
Euroopan parlamentin ja neuvoston direktiivin 2003/6/EY täytäntöönpanosta
takaisinosto-ohjelmille ja rahoitusvälineiden vakauttamiselle myönnettävien poikkeuksien
osalta 22 päivänä joulukuuta 2003 annetun komission asetuksen (EY) N:o
2273/2003[31] mukaisesti, ja
sovellettaessa direktiivin 2003/6/EY 1 artiklan 2 kohdan a alakohtaa, jos
markkinakäytännöistä on ilmoitettu EAMV:lle.
(39)          
Tässä asetuksessa kunnioitetaan perusoikeuksia ja
noudatetaan Euroopan unionin perusoikeuskirjassa tunnustettuja periaatteita
siten kuin perussopimuksessa on määrätty, erityisesti oikeutta yksityis- ja
perhe-elämän kunnioittamiseen, oikeutta henkilötietojen suojaan, sananvapautta
ja tiedonvälityksen vapautta, elinkeinovapautta, oikeutta tehokkaisiin
oikeussuojakeinoihin ja puolueettomaan tuomioistuimeen, syyttömyysolettamaa ja
oikeutta puolustukseen, laillisuusperiaatetta ja rikoksista määrättävien
rangaistusten oikeasuhteisuuden periaatetta ja kieltoa syyttää ja rangaista
oikeudenkäynnissä kahdesti samasta rikoksesta. Näitä oikeuksia koskevat
rajoitukset ovat perusoikeuskirjan 52 artiklan 1 kohdan mukaisia, sillä
rajoitukset ovat välttämättömiä varmistamaan sijoittajansuojaa ja rahoitusmarkkinoiden
luotettavuutta koskevat yleisen edun mukaiset tavoitteet. Asetuksella säädetään
myös asianmukaiset suojatoimet, joilla varmistetaan oikeuksien rajoittaminen
ainoastaan siinä määrin kuin näiden tavoitteiden saavuttaminen edellyttää ja
sellaisia toimenpiteitä käyttäen, jotka ovat oikeassa suhteessa tavoitteisiin.
Epäilyttävistä liiketoimista ilmoittaminen on välttämätöntä erityisesti sen
varmistamiseksi, että toimivaltaiset viranomaiset voivat havaita markkinoiden
väärinkäyttöä koskevat tapaukset ja määrätä niistä seuraamuksia. Yritys
manipuloida markkinoita on välttämätöntä kieltää, jotta toimivaltaisille
viranomaisille voidaan antaa toimivalta määrätä seuraamuksia tällaisista
yrityksistä, kun viranomaisilla on näyttöä aikomuksesta manipuloida markkinoita,
vaikka markkinahintoihin ei olisikaan aiheutunut osoitettavissa olevaa
vaikutusta. Tietoliikenne- ja puhelutietojen saaminen käyttöön on
välttämätöntä, jotta voidaan hankkia todisteita mahdollisesta sisäpiirikaupasta
tai markkinoiden manipuloinnista, saada johtolankoja tutkimuksia varten ja näin
havaita markkinoiden väärinkäyttö ja määrätä siitä seuraamuksia. Tässä
asetuksessa asetetut edellytykset varmistavat perusoikeuksien kunnioittamisen.
Ilmiantamista koskevat toimenpiteet ovat välttämättömiä, jotta voidaan
helpottaa markkinoiden väärinkäytön havaitsemista ja varmistaa ilmiantajan ja
kyseisten tietojen kohteena olevan henkilön suoja, mukaan lukien yksityiselämän
ja henkilötietojen suoja, oikeus tulla kuulluksi ja oikeus hakea tuomioistuimessa
muutosta. Hallinnollisia toimenpiteitä, seuraamuksia ja sakkoja koskevien
yhteisten vähimmäissääntöjen vahvistaminen on välttämätöntä sen
varmistamiseksi, että samankaltaisista markkinoiden väärinkäytöksistä määrätään
samankaltaiset seuraamukset ja että määrätyt seuraamukset ovat oikeassa
suhteessa rikkomiseen. Tämä asetus ei millään tavalla estä jäsenvaltioita
soveltamasta lehdistönvapautta ja ilmaisunvapautta tiedotusvälineissä koskevia
perustuslakiensa mukaisia sääntöjä.
(40)          
Yksilöiden suojelusta henkilötietojen käsittelyssä
ja näiden tietojen vapaasta liikkuvuudesta 24 päivänä lokakuuta 1995 annettua
Euroopan parlamentin ja neuvoston direktiiviä 95/46/EY[32]
ja yksilöiden suojelusta yhteisöjen toimielinten ja elinten suorittamassa
henkilötietojen käsittelyssä ja näiden tietojen vapaasta liikkuvuudesta 18
päivänä joulukuuta 2000 annettua Euroopan parlamentin ja neuvoston asetusta
(EY) N:o 45/2001[33] sovelletaan EAMV:n tämän
asetuksen perusteella harjoittamaan henkilötietojen käsittelyyn, joka tapahtuu
toimivaltaisten viranomaisten, erityisesti jäsenvaltioiden nimeämien
riippumattomien viranomaisten valvonnassa. Toimivaltaisten viranomaisten
tietojenvaihdossa tai tietojensiirrossa olisi noudatettava direktiivissä
95/46/EY säädettyjä henkilötietojen siirtoa koskevia sääntöjä. EAMV:n
tietojenvaihdossa tai tietojensiirrossa olisi noudatettava asetuksessa (EY) N:o
45/2001 säädettyjä henkilötietojen siirtoa koskevia sääntöjä.
(41)          
Tämä asetus ja sen mukaisesti hyväksytyt delegoidut
säädökset, standardit ja suuntaviivat eivät rajoita unionin kilpailusääntöjen
soveltamista.
(42)          
Komissiolle olisi siirrettävä valta hyväksyä
säädösvallan siirron nojalla annettavia delegoituja säädöksiä perussopimuksen
290 artiklan mukaisesti. Erityisesti olisi annettava delegoituja säädöksiä,
jotka koskevat takaisinosto-ohjelmiin ja rahoitusvälineiden vakauttamiseen
liittyviä ehtoja, liitteessä I lueteltuja manipuloinnin indikaattoreita,
raja-arvoa, jonka perusteella määritetään julkistamisvaatimuksen soveltaminen
päästöoikeuksien markkinoilla toimiviin markkinaosapuoliin,
sisäpiiriluettelojen laatimiseen liittyviä ehtoja ja johtohenkilöiden
liiketoimiin liittyvää raja-arvoa ja ehtoja. On erityisen tärkeää, että
komissio toteuttaa asiaa valmistellessaan asianmukaiset kuulemiset, myös
asiantuntijatasolla. Komission olisi delegoituja säädöksiä valmistellessaan ja
laatiessaan varmistettava, että asianomaiset asiakirjat toimitetaan Euroopan
parlamentille ja neuvostolle yhtäaikaisesti, hyvissä ajoin ja asianmukaisesti.
(43)          
Komissiolle olisi siirrettävä täytäntöönpanovaltuudet,
jotta voidaan varmistaa tämän asetuksen yhdenmukainen täytäntöönpano niiden
järjestelyjen osalta, joita sovelletaan tämän asetuksen rikkomisesta
ilmoittamiseen. Täytäntöönpanovaltaa olisi käytettävä yleisistä säännöistä ja
periaatteista, joiden mukaisesti jäsenvaltiot valvovat komission
täytäntöönpanovallan käyttöä, 16 päivänä helmikuuta 2011 annetun Euroopan
parlamentin ja neuvoston asetuksen (EU) N:o 183/2011 mukaisesti.
(44)          
Rahoituspalveluja koskevilla teknisillä
standardeilla olisi varmistettava yhdenmukaiset edellytykset tämän asetuksen
soveltamisalaan kuuluvissa asioissa koko unionissa. Koska EAMV:lla on pitkälle
menevää erityisasiantuntemusta, olisi tehokasta ja asianmukaista antaa sen
tehtäväksi laatia komissiolle toimitettavat luonnokset sääntelystandardeiksi ja
teknisiksi täytäntöönpanostandardeiksi, joihin ei liity poliittisia valintoja.
(45)          
Komission olisi hyväksyttävä EAMV:n laatima luonnos
sääntelystandardeiksi, jotka liittyvät kauppapaikkojen menettelyihin ja
järjestelyihin, joilla pyritään markkinoiden väärinkäytön estämiseen ja
havaitsemiseen, ja järjestelmiin ja malleihin, joita voidaan käyttää
epäilyttäviä toimeksiantoja ja liiketoimia koskeviin havaintoihin ja
ilmoituksiin, sekä teknisiin järjestelyihin, joiden mukaisesti eri henkilöryhmät
voivat esittää puolueettomasti sijoitusstrategioiden suosittamiseen liittyvät
tiedot ja julkistaa erityiset edut tai eturistiriidat. Standardit olisi
hyväksyttävä SEUT-sopimuksen 290 artiklan mukaisesti delegoituina säädöksinä ja
asetuksen (EU) N:o 1093/2010 10–14 artiklaa noudattaen. On erityisen tärkeää,
että komissio toteuttaa asiaa valmistellessaan asianmukaiset kuulemiset, myös
asiantuntijatasolla.
(46)          
Komissiolle olisi myös siirrettävä toimivalta
hyväksyä teknisiä täytäntöönpanostandardeja SEUT-sopimuksen 291 artiklan
mukaisilla täytäntöönpanosäädöksillä ja asetuksen (EU) N:o 1093/2010 15
artiklaa noudattaen. EAMV:n tehtäväksi olisi annettava sisäpiiritiedon
julkistamista, sisäpiiriluettelojen muotoa ja toimivaltaisten viranomaisten
keskinäisiä sekä viranomaisten ja EAMV:n välisiä yhteistyö- ja
tietojenvaihtomenettelyjä koskevien teknisten täytäntöönpanostandardien
luonnosten laatiminen komissiolle.
(47)          
Koska suunnitellun toiminnan tavoitetta eli
sisäpiirikauppoina ja markkinoiden manipulointina tapahtuvan markkinoiden
väärinkäytön estämistä ei voida riittävällä tavalla saavuttaa jäsenvaltioiden
toimin, vaan se voidaan suunniteltujen toimenpiteiden laajuuden ja vaikutusten
vuoksi saavuttaa paremmin unionin tasolla, unioni voi toteuttaa toimenpiteitä
Euroopan unionista tehdyn sopimuksen 5 artiklassa vahvistetun
toissijaisuusperiaatteen mukaisesti. Kyseisessä artiklassa vahvistetun
suhteellisuusperiaatteen mukaisesti tässä asetuksessa ei ylitetä sitä, mikä on
tarpeen tämän tavoitteen saavuttamiseksi.
(48)          
Koska direktiivin 2003/6/EY säännökset eivät ole
enää asianmukaisia ja riittäviä, kyseinen direktiivi olisi kumottava [24
kuukauden kuluttua tämän asetuksen voimaantulosta]. Tämän asetuksen
mukaiset vaatimukset ja kiellot liittyvät läheisesti rahoitusmarkkinadirektiivin
vastaaviin säännöksiin, ja tämän vuoksi niiden pitäisi tulla voimaan samana
päivänä kuin tarkistettu rahoitusmarkkinadirektiivi,
OVAT HYVÄKSYNEET TÄMÄN ASETUKSEN:
I LUKU
YLEISET SÄÄNNÖKSET
1 jakso
Kohde ja soveltamisala
1 artikla
Kohde
Tässä asetuksessa vahvistetaan markkinoiden
väärinkäyttöä koskeva yhteinen sääntelykehys, jotta voidaan varmistaa unionin
rahoitusmarkkinoiden luotettavuus, parantaa sijoittajansuojaa ja lisätä
luottamusta näihin markkinoihin.
2 artikla
Soveltamisala
1.                 
Tätä asetusta sovelletaan seuraaviin:
(a)         
rahoitusvälineet, jotka on otettu kaupankäynnin
kohteeksi säännellyillä markkinoilla tai joista on esitetty pyyntö
kaupankäynnin kohteeksi ottamisesta;
(b)         
rahoitusvälineet, joilla käydään kauppaa
monenkeskisessä kaupankäyntijärjestelmässä tai organisoidussa
kaupankäyntijärjestelmässä vähintään yhdessä jäsenvaltiossa;
(c)         
toiminta tai liiketoimi, joka liittyy a tai b
alakohdassa tarkoitettuihin rahoitusvälineisiin riippumatta siitä,
toteutetaanko toiminta tai liiketoimi säännellyillä markkinoilla,
monenkeskisessä kaupankäyntijärjestelmässä tai organisoidussa
kaupankäyntijärjestelmässä;
(d)         
toiminta tai liiketoimi, mukaan lukien tarjous,
joka liittyy komission asetuksen (EU) N:o 1031/2010[34]
mukaiseen päästöoikeuksien tai muiden niihin perustuvien huutokauppatuotteiden
huutokappaan. Vaikuttamatta huutokaupan yhteydessä jätettyjä tarjouksia
koskeviin erityissäännöksiin, kauppaa koskeviin toimeksiantoihin liittyviä
tämän direktiivin mukaisia vaatimuksia ja kieltoja sovelletaan huutokaupan
yhteydessä jätettyihin tarjouksiin. 
2.                      
Asetuksen 7 ja 9 artiklaa sovelletaan myös
sellaisten rahoitusvälineiden hankintaan tai luovutukseen, joita ei tarkoiteta
1 kohdan a ja b alakohdassa mutta joiden arvo on sidoksissa kyseisessä kohdassa
tarkoitettuun rahoitusvälineeseen. Tällä tarkoitetaan erityisesti 1 kohdassa
tarkoitettuun rahoitusvälineeseen liittyviä luottoriskin siirtämiseen
tarkoitettuja johdannaisinstrumentteja ja tällaiseen rahoitusvälineeseen
liittyviä hinnanerosopimuksia.
3.                      
Asetuksen 8 ja 10 artiklaa sovelletaan myös
liiketoimiin, kauppaa koskeviin toimeksiantoihin tai muuhun toimintaan, joka
liittyy seuraaviin:
(a)         
rahoitusvälinetyyppeihin, mukaan lukien
johdannaissopimukset tai luottoriskin siirtämiseen tarkoitetut
johdannaisinstrumentit, kun niitä koskeva liiketoimi, toimeksianto tai toiminta
vaikuttaa, todennäköisesti vaikuttaa tai sen tarkoituksena on vaikuttaa
1 kohdan a ja b alakohdassa tarkoitettuun rahoitusvälineeseen; 
(b)         
hyödykettä koskeviin spot-sopimuksiin, jotka eivät
ole tukkukaupan energiatuotteita, kun niitä koskeva liiketoimi, toimeksianto
tai toiminta vaikuttaa, todennäköisesti vaikuttaa tai sen tarkoituksena on
vaikuttaa 1 kohdan a ja b alakohdassa tarkoitettuun rahoitusvälineeseen;
tai
(c)         
rahoitusvälinetyyppeihin, mukaan lukien
johdannaissopimukset tai luottoriskin siirtämiseen tarkoitetut
johdannaisinstrumentit, kun niitä koskeva liiketoimi, toimeksianto tai toiminta
vaikuttaa, todennäköisesti vaikuttaa tai sen tarkoituksena on vaikuttaa
hyödykettä koskevaa spot-sopimukseen.
4.                      
Tämän asetuksen mukaisia kieltoja ja vaatimuksia
sovelletaan unionissa tai sen ulkopuolella toteutettaviin toimiin, jotka
liittyvät 1–3 kohdassa tarkoitettuihin rahoitusvälineisiin.
2 jakso
Soveltamisalan rajaus
3 artikla
Takaisinosto-ohjelmia ja vakauttamista koskeva poikkeus
1.                      
Tämän asetuksen 9 ja 10 artiklan mukaisia kieltoja
ei sovelleta takaisinosto-ohjelmien mukaiseen kaupankäyntiin omilla osakkeilla,
jos kaikki ohjelmaa koskevat tiedot on julkistettu ennen kaupankäynnin
aloittamista, kaupat ilmoitetaan toimivaltaiselle viranomaiselle osana
takaisinosto-ohjelmia ja sen jälkeen tiedot julkistetaan ja hintaa ja volyymia
koskevia asianmukaisia raja-arvoja noudatetaan.
2.                      
Tämän asetuksen 9 ja 10 artiklan mukaisia kieltoja
ei sovelleta rahoitusvälineen vakauttamiseksi toteutettavaan kaupankäyntiin
omilla osakkeilla, jos vakauttaminen kestää rajatun ajan, vakauttamista
koskevat merkitykselliset tiedot julkistetaan ja hintaa koskevia asianmukaisia
raja-arvoja noudatetaan.
3.                      
Komissio vahvistaa 31 artiklassa tarkoitetuissa
delegoiduissa säädöksissä toimenpiteet, joilla täsmennetään edellytykset, jotka
1 ja 2 kohdassa tarkoitettujen takaisinosto-ohjelmien ja vakautustoimenpiteiden
on täytettävä, mukaan lukien kaupankäynnin ehdot, aikaa ja volyymia koskevat
rajoitukset, julkistamis- ja raportointivaatimukset sekä hintoja koskevat
ehdot.
4 artikla
Rahapolitiikkaa, julkisen velan hoitoa ja ilmastotoimia koskeva poikkeus
1.                      
Tätä asetusta ei sovelleta jäsenvaltion, Euroopan
keskuspankkijärjestelmän, jäsenvaltion kansallisen keskuspankin, jäsenvaltion
ministeriön, viraston tai erillisyhtiön tai niiden puolesta toimivan henkilön
liiketoimiin, toimeksiantoihin tai toimintaan rahapolitiikan,
valuuttakurssipolitiikan tai julkisen velan hoitamista koskevan politiikan
toteuttamiseksi, ja jos jäsenvaltio on liittovaltio, liittovaltion perustavan
osan tällaisiin liiketoimiin, toimeksiantoihin tai toimintaan. Asetusta ei
myöskään sovelleta tällaisiin liiketoimiin, toimeksiantoihin tai toimintaan,
kun niiden toteuttajana on unioni, useampien jäsenvaltioiden erillisyhtiö,
Euroopan investointipankki, kahden tai useamman jäsenvaltion perustama
kansainvälinen rahoituslaitos, jonka tehtävänä on kerätä rahoitusta ja antaa
rahoitustukea jäsenilleen, joilla on vakavia rahoitusongelmia tai joita
sellaiset uhkaavat, tai Euroopan rahoitusvakausväline.
2.                      
Tätä asetusta ei sovelleta jäsenvaltion, Euroopan
komission tai tehtävään virallisesti määrätyn muun toimielimen taikka niiden
puolesta toimivan henkilön toimiin, jotka liittyvät päästöoikeuksiin ja jotka
toteutetaan osana unionin ilmastopolitiikkaa.
3 jakso
Määritelmät
5 artikla
Määritelmät
Tässä asetuksessa tarkoitetaan
1.                      
’rahoitusvälineellä’ kaikkia asetuksen [MiFIR] 2
artiklan 1 kohdan 8 alakohdassa tarkoitettuja välineitä;
2.                      
’säännellyillä markkinoilla’ asetuksen [MiFIR] 2
artiklan 1 kohdan 5 alakohdassa tarkoitettua monenkeskistä järjestelmää
unionissa;
3.                      
’monenkeskisellä kaupankäyntijärjestelmällä’
asetuksen [MiFIR] 2 artiklan 1 kohdan 6 alakohdassa tarkoitettua monenkeskistä
järjestelmää unionissa;
4.                      
’organisoidulla kaupankäyntijärjestelmällä’
asetuksen [MiFIR] 2 artiklan 1 kohdan 7 alakohdassa tarkoitettua järjestelmää
unionissa;
5.                      
’kauppapaikalla’ asetuksen [MiFIR] 2 artiklan 1
kohdan 26 alakohdassa tarkoitettua järjestelmää unionissa;
6.                      
’pk-yritysten kasvumarkkinoilla’ direktiivin [uusi
MIFID] 4 artiklan 1 kohdan 17 alakohdassa tarkoitettua monenkeskistä
kaupankäyntijärjestelmää unionissa;
7.                      
’toimivaltaisella viranomaisella’ 16 artiklan
mukaisesti nimettyä toimivaltaista viranomaista;
8.                      
’henkilöllä’ luonnollista henkilöä tai
oikeushenkilöä;
9.                      
’hyödykkeellä’ komission asetuksen (EY) N:o
1287/2006[35] 2 artiklan 1 kohdassa
tarkoitettua hyödykettä; 
10.                  
’hyödykettä koskevalla spot-sopimuksella’
spot-markkinoilla kaupankäynnin kohteena olevan hyödykkeen, joka toimitetaan
pian liiketoimen toteuttamisen jälkeen, toimittamista koskevaa sopimusta,
mukaan lukien johdannaissopimukset, jotka toteutetaan kohde-etuuden
luovutuksella; 
11.                  
’spot-markkinoilla’ hyödykemarkkinoita, joilla
hyödykkeitä myydään käteissuorituksella ja ne toimitetaan pian liiketoimen
toteuttamisen jälkeen; 
12.                  
’takaisinosto-ohjelmalla’ neuvoston direktiivin
77/91/ETY[36] 19–24 artiklan mukaista
kaupankäyntiä omilla osakkeilla; 
13.                  
’algoritmikaupalla’ direktiivin [uusi MiFID] 4
artiklan 1 kohdan 37 alakohdassa tarkoitettua tietokonealgoritmeja käyttämällä
tapahtuvaa rahoitusvälineiden kauppaa; 
14.                  
’päästöoikeuksilla’ direktiivin [uusi MiFID]
liitteessä I olevan C jakson 11 kohdassa määriteltyä rahoitusvälinettä;
15.                  
’päästöoikeuksien markkinoilla toimivalla
markkinaosapuolella’ henkilöä, joka ryhtyy päästökaupan liiketoimiin, mukaan
lukien kauppaa koskevien toimeksiantojen antaminen;
16.                  
’rahoitusvälineen liikkeeseenlaskijalla’
direktiivin 2003/71/EY[37] 2 artiklan 1 kohdan h
alakohdassa määriteltyä liikkeeseenlaskijaa; 
17.                  
’energia-alan säätelyviranomaisten
yhteistyövirastolla’ asetuksella (EY) N:o 713/2009[38]
perustettua yhteistyövirastoa;
18.                  
’tukkukaupan energiatuotteella’ samaa kuin
[energiamarkkinoiden eheydestä ja läpinäkyvyydestä annetun Euroopan parlamentin
ja neuvoston asetuksen (EU) N:o …][39] 2 artiklan 4 kohdassa; 
19.                  
’kansallisella sääntelyviranomaisella’ samaa kuin
[energiamarkkinoiden eheydestä ja läpinäkyvyydestä annetun Euroopan parlamentin
ja neuvoston asetuksen (EU) N:o …][40] 2 artiklan 7 kohdassa.
4 jakso
Sisäpiiritieto, sisäpiirikaupat ja markkinoiden
manipulointi
6 artikla
Sisäpiiritieto
1.                      
Tässä asetuksessa sisäpiiritiedolla tarkoitetaan
seuraavantyyppisiä tietoja: 
(a)         
luonteeltaan täsmällistä ja julkistamatonta tietoa,
joka liittyy suoraan tai välillisesti yhteen tai useampaan rahoitusvälineiden
liikkeeseenlaskijaan taikka yhteen tai useampaan rahoitusvälineeseen ja jolla,
jos se julkistettaisiin, todennäköisesti olisi huomattava vaikutus kyseisten
rahoitusvälineiden hintoihin tai niihin liittyvien rahoitusjohdannaisten
hintaan;
(b)         
hyödykejohdannaisten osalta luonteeltaan täsmällistä
ja julkistamatonta tietoa, joka liittyy suoraan tai välillisesti yhteen tai
useampaan tällaiseen johdannaiseen tai siihen liittyvään hyödykettä koskevaan
spot-sopimukseen ja jolla, jos se julkistettaisiin, todennäköisesti olisi
huomattava vaikutus kyseisten johdannaisten tai niihin liittyvien hyödykettä
koskevien spot-sopimusten hintoihin; erityisesti tietoa, jonka julkistamista
kyseisillä johdannais- tai spot-markkinoilla edellytetään unionin tai
kansallisissa säännöksissä ja määräyksissä, markkinasäännöissä, sopimuksissa
tai käytännöissä;
(c)         
päästöoikeuksien tai niihin perustuvien
huutokauppatuotteiden osalta luonteeltaan täsmällistä ja julkistamatonta
tietoa, joka liittyy suoraan tai välillisesti yhteen tai useampaan tällaiseen
rahoitusvälineeseen ja jolla, jos se julkistettaisiin, todennäköisesti olisi
huomattava vaikutus kyseisten rahoitusvälineiden tai niihin liittyvien
rahoitusjohdannaisten hintoihin;
(d)         
niiden henkilöiden osalta, joiden tehtävänä on
rahoitusvälineitä koskevien toimeksiantojen toteuttaminen, sillä tarkoitetaan
myös asiakkaan antamaa ja asiakkaalle toteutettavana olevaa toimeksiantoa
koskevaa luonteeltaan täsmällistä tietoa, joka liittyy suoraan tai välillisesti
yhteen tai useampaan rahoitusvälineiden liikkeeseenlaskijaan taikka yhteen tai
useampaan rahoitusvälineeseen ja jolla, jos se julkistettaisiin,
todennäköisesti olisi huomattava vaikutus kyseisten rahoitusvälineiden, niihin
liittyvien hyödykettä koskevien spot-sopimusten tai niihin liittyvien
rahoitusjohdannaisten hintaan;
(e)         
tietoa, joka ei kuulu a, b, c tai d alakohdan
soveltamisalaan ja joka liittyy yhteen tai useampaan rahoitusvälineiden
liikkeeseenlaskijaan taikka yhteen tai useampaan rahoitusvälineeseen, jota ei
yleensä julkisteta mutta jota, jos se olisi kyseisillä markkinoilla ja
kyseisellä rahoitusvälineellä tai siihen liittyvällä hyödykettä koskevalla
spot-sopimuksella säännöllisesti kauppaa käyvän, järkevästi toimivan
sijoittajan käytettävissä, kyseinen henkilö pitäisi merkityksellisenä
päätettäessä, minkälaisin ehdoin rahoitusvälinettä tai siihen liittyvää
hyödykettä koskevaa spot-sopimusta koskevat liiketoimet olisi toteutettava.
2.                      
Sovellettaessa 1 kohtaa tiedon katsotaan olevan
luoteeltaan täsmällistä, jos se viittaa ilmenneisiin olosuhteisiin tai
olosuhteisiin, joiden voidaan kohtuudella olettaa ilmenevän, tai toteutuneeseen
tapahtumaan tai tapahtumaan, jonka voidaan kohtuudella olettaa toteutuvan, ja
jos se on riittävän tarkkaa, jotta sen perusteella voidaan tehdä johtopäätös
edellä mainittujen olosuhteiden tai edellä mainitun tapahtuman mahdollisesta
vaikutuksesta rahoitusvälineiden, kyseisiin rahoitusvälineisiin liittyvien
hyödykettä koskevien spot-sopimusten tai päästöoikeuksiin perustuvien
huutokauppatuotteiden hintoihin.
3.                      
Sovellettaessa 1 kohtaa tiedolla, jolla todennäköisesti
olisi huomattava vaikutus rahoitusvälineiden, niihin liittyvien hyödykettä
koskevien spot-sopimusten tai päästöoikeuksiin perustuvien huutokauppatuotteiden
hintoihin, jos se julkistettaisiin, tarkoitetaan tietoa, jota järkevästi
toimiva sijoittaja todennäköisesti käyttäisi yhtenä sijoituspäätöksensä
perusteena.
7 artikla
Sisäpiirikaupat ja sisäpiiritiedon sääntöjenvastainen ilmaiseminen 
1.                      
Tässä asetuksessa sisäpiirikaupoilla tarkoitetaan
tilannetta, jossa henkilöllä on hallussaan sisäpiiritietoa ja hän käyttää
kyseistä tietoa hyväkseen hankkimalla tai luovuttamalla omaan tai kolmannen
osapuolen lukuun suoraan tai välillisesti rahoitusvälineitä, joihin kyseinen
tieto liittyy. Sisäpiirikaupaksi katsotaan myös sisäpiiritiedon käyttäminen
sellaista rahoitusvälinettä koskevan toimeksiannon peruuttamiseksi tai
muuttamiseksi, johon kyseinen tieto liittyy, kun toimeksianto annettiin ennen
kuin asianomaisella henkilöllä oli hallussaan kyseinen sisäpiiritieto.
2.                      
Tässä asetuksessa yrityksellä tehdä
sisäpiirikauppoja tarkoitetaan tilannetta, jossa henkilöllä on hallussaan
sisäpiiritietoa ja hän yrittää hankkia tai luovuttaa omaan tai kolmannen
osapuolen lukuun suoraan tai välillisesti rahoitusvälineitä, joihin kyseinen
tieto liittyy. Jos sisäpiiritiedon perusteella yritetään peruuttaa sellaista
rahoitusvälinettä koskeva toimeksianto, johon kyseinen tieto liittyy, tai
muuttaa sitä, kun toimeksianto annettiin ennen kuin asianomaisella henkilöllä
oli hallussaan kyseinen sisäpiiritieto, myös tällöin katsotaan kyseessä olevan
yritys tehdä sisäpiirikauppoja.
3.                      
Tässä asetuksessa henkilön katsotaan suosittelevan
toiselle henkilölle sisäpiirikauppoja tai yllyttävän toista henkilöä tekemään
sisäpiirikauppoja, jos kyseisellä henkilöllä on hallussaan sisäpiiritietoa ja
hän suosittelee tai yllyttää sisäpiiritiedon perusteella toista henkilöä
hankkimaan tai luovuttamaan rahoitusvälineitä, joihin kyseinen tieto liittyy.
4.                      
Tässä asetuksessa sisäpiiritiedon
sääntöjenvastaisella ilmaisemisella tarkoitetaan tilannetta, jossa henkilöllä
on hallussaan sisäpiiritietoa ja hän ilmaisee kyseisen sisäpiiritiedon jollekin
toiselle henkilölle, jollei tämä ilmaiseminen tapahdu osana työsuhteesta tai
ammatista johtuvien tehtävien tavanomaista suorittamista.
5.                      
Tämän artiklan 1, 2, 3 ja 4 kohtaa sovelletaan kaikkiin
henkilöihin, joilla on hallussaan sisäpiiritietoa seurauksena jostakin
seuraavassa luetelluista tilanteista:
(a)          
henkilö on liikkeeseenlaskijan hallinto-, johto-
tai valvontaelimen jäsen ;
(b)         
henkilö omistaa osuuden liikkeeseenlaskijan
pääomasta; 
(c)          
henkilö saa kyseisen tiedon suorittaessaan
työsuhteesta tai ammatista johtuvia tehtäviä; 
(d)         
henkilö harjoittaa rikollista toimintaa. 
Sisäpiiritietoon, jonka henkilö on saanut muissa
kuin a–d alakohdassa tarkoitetuissa olosuhteissa ja jonka kyseinen henkilö
tietää tai jonka hänen pitäisi tietää olevan sisäpiiritietoa, sovelletaan myös
1, 2, 3 ja 4 kohtaa.
6.                      
Jos 1 ja 2 kohdassa tarkoitettu henkilö on
oikeushenkilö, kyseisten kohtien säännökset koskevat myös niitä luonnollisia
henkilöitä, jotka osallistuvat tai vaikuttavat päätökseen toteuttaa tai yrittää
toteuttaa kyseinen hankinta tai luovutus kyseisen oikeushenkilön lukuun.
7.                      
Jos 1 kohdassa tarkoitettu henkilö on
oikeushenkilö, kyseisen kohdan säännöksiä ei sovelleta kyseisen oikeushenkilön
toteuttamaan liiketoimeen, jos oikeushenkilöllä oli käytössä tehokkaat
järjestelyt sen varmistamiseksi, että yksikään henkilö, jonka hallussa oli
liiketoimen kannalta merkityksellistä sisäpiiritietoa, ei millään tavoin
osallistunut päätöksen tekemiseen tai vaikuttanut toiminnallaan päätökseen tai
ollut yhteydessä päätöksen tekemiseen osallistuneisiin henkilöihin siten, että
tieto olisi voinut välittyä tai sen olemassaolo olisi voinut paljastua.
8.                      
Tämän artiklan 1 kohtaa ei sovelleta liiketoimiin,
jotka on toteutettu erääntyneen rahoitusvälineiden hankinta- tai
luovutusvelvoitteen täyttämiseksi, kun tämä velvoite johtuu sopimuksesta, joka
tehtiin ennen kuin kyseisellä henkilöllä oli sisäpiiritietoa hallussaan, tai
sellaisen oikeudellisen tai sääntelyvelvoitteen täyttämiseksi, joka syntyi ennen
kuin kyseisellä henkilöllä oli sisäpiiritietoa hallussaan.
9.                      
Asetuksen (EU) N:o 1031/2010 mukaisesti
järjestettyjen päästöoikeuksien tai muiden niihin perustuvien
huutokauppatuotteiden huutokaupan osalta 1 kohdan kieltoa sovelletaan myös, kun
sisäpiiritietoa käytetään sen henkilön omaan lukuun, jonka hallussa
sisäpiiritieto on, tai kolmannen osapuolen lukuun tehdyn tarjouksen
jättämiseksi, muuttamiseksi tai peruuttamiseksi.
8 artikla
Markkinoiden manipulointi 
1.                      
Tässä asetuksessa markkinoiden manipuloinnilla
tarkoitetaan seuraavia toimintoja:
(a)         
liiketoimeen ryhtyminen, kauppaa koskevan
toimeksiannon antaminen tai muu toiminta, jolla on seuraavat seuraukset:
–              
se antaa tai todennäköisesti antaa vääriä tai
harhaanjohtavia signaaleja rahoitusvälineen tai siihen liittyvän hyödykettä
koskevan spot-sopimuksen tarjonnasta, kysynnästä tai hinnasta; tai
–              
se varmistaa tai todennäköisesti varmistaa, että
yhden tai useamman rahoitusvälineen tai siihen liittyvän hyödykettä koskevan
spot-sopimuksen hinta asettuu epänormaalille tai keinotekoiselle tasolle; 
(b)         
liiketoimeen ryhtyminen, kauppaa koskevan
toimeksiannon antaminen tai muu toiminta, joka vaikuttaa yhden tai useamman
rahoitusvälineen tai siihen liittyvän hyödykettä koskevan spot-sopimuksen
hintaan ja jossa käytetään kuvitteellisia keinoja taikka muunlaista vilpillistä
menettelyä tai järjestelyä; tai
(c)         
tiedon levittäminen tiedotusvälineissä, myös
internetissä, tai muulla tavoin, jolla on a alakohdassa tarkoitetut seuraukset,
kun tiedon levittäjä tiesi tai hänen olisi pitänyt tietää, että tieto oli väärä
tai harhaanjohtava. Arvioitaessa tietojen levittämistä journalistisiin
tarkoituksiin on otettava huomioon lehdistönvapautta ja ilmaisunvapautta muissa
viestimissä koskevat säännöt, paitsi jos
–              
kyseiset henkilöt saavat suoraan tai välillisesti
hyötyä tai voittoa kyseisten tietojen levittämisestä; tai
–              
kyseisten tietojen ilmaisemisella tai
levittämisellä pyritään johtamaan markkinoita harhaan rahoitusvälineiden
tarjonnan, kysynnän tai hinnan suhteen. 
2.                      
Tässä asetuksessa yrityksellä manipuloida
markkinoita tarkoitetaan seuraavia toimintoja:
(a)         
yritystä ryhtyä liiketoimeen, antaa kauppaa koskeva
toimeksianto tai ryhtyä muunlaiseen 1 kohdan a tai b alakohdassa tarkoitettuun
toimintaan; tai
(b)         
yritystä levittää tietoja 1 kohdan c alakohdan
määritelmän mukaisesti.
3.                      
Seuraavat toiminnot katsotaan markkinoiden
manipuloinniksi tai yritykseksi manipuloida markkinoita:
(a)         
yhden henkilön tai useamman yhteistyössä toimivan
henkilön toimet määräävän asemansa varmistamiseksi rahoitusvälineen tai siihen
liittyvien hyödykkeitä koskevien spot-sopimusten tarjonnassa tai kysynnässä
siten, että ne suoraan tai välillisesti johtavat osto- tai myyntihintojen tai
muiden kohtuuttomien kaupankäyntiehtojen määräytymiseen,
(b)         
markkinoiden sulkeutuessa tapahtuva
rahoitusvälineiden ostaminen tai myyminen, jonka seurauksena johdetaan harhaan
päätöshintojen perusteella toimivia sijoittajia tai jonka tarkoituksena on
kyseisten sijoittajien johtaminen harhaan,
(c)         
toimeksiantojen lähettäminen kauppapaikkaan
algoritmikauppaa käyttäen, mukaan lukien huippunopea kaupankäynti (high
frequency trading, HFT), kun tarkoituksena ei ole käydä kauppaa vaan
–              
häiritä tai viivästyttää kauppapaikan
kaupankäyntijärjestelmän toimintaa;
–              
tehdä muille henkilöille vaikeammaksi tunnistaa
aidot toimeksiannot kauppapaikan kaupankäyntijärjestelmässä; tai
–              
luoda väärä tai harhaanjohtava vaikutelma
rahoitusvälineen tarjonnasta tai kysynnästä.
(d)         
perinteisten tai sähköisten tiedotusvälineiden
tilapäinen tai säännöllinen hyödyntäminen antamalla lausuntoja
rahoitusvälineestä tai siihen liittyvästä hyödykettä koskevasta
spot-sopimuksesta (tai epäsuorasti sen liikkeeseenlaskijasta) sen jälkeen, kun
on tehty tätä rahoitusvälinettä tai siihen liittyvää hyödykettä koskevaa
spot-sopimusta koskevia osto- tai myyntisitoumuksia, ja myöhemmin hyötyminen
lausuntojen vaikutuksesta kyseisen rahoitusvälineen tai siihen liittyvän
hyödykettä koskevan spot-sopimuksen hintaan, ilman että tämä eturistiriita on
samanaikaisesti julkistettu asianmukaisesti ja tehokkaasti,
(e)         
päästöoikeuksien tai niihin liittyvien
johdannaisten myyminen tai ostaminen jälkimarkkinoilla ennen asetuksen (EU) N:o
1031/2010 mukaisesti järjestettyä huutokauppaa siten, että huutokauppatuotteita
koskeva huutokaupan selvityshinta asettuu epänormaalille tai keinotekoiselle
tasolle tai johtaa huutokaupassa tarjouksia tekeviä harhaan. 
4.                      
Tämän 8 artiklan 1 kohdan a ja b alakohdan
soveltamiseksi ja vaikuttamatta 3 kohdassa lueteltuihin toimintatapoihin
liitteessä I luetellaan ei-tyhjentävästi joitakin valetoimiin tai muiden
vilpillisten menettelyjen tai järjestelyjen käyttöön liittyviä indikaattoreita
sekä joitakin vääriin tai harhaanjohtaviin signaaleihin ja hinnan
varmistamiseen liittyviä indikaattoreita.
5.                      
Komissio voi hyväksyä 31 artiklan mukaisilla
delegoiduilla säädöksillä toimenpiteitä, joilla tarkennetaan liitteessä I
vahvistettuja indikaattoreita niihin liittyvien osatekijöiden selventämiseksi
ja finanssimarkkinoilla tapahtuneen kehityksen huomioon ottamiseksi.
2 LUKU
SISÄPIIRIKAUPPA JA MARKKINOIDEN MANIPULOINTI
9 artikla
Sisäpiirikauppoja ja sisäpiiritiedon sääntöjenvastaista ilmaisemista koskeva
kielto
Henkilö ei saa
(a)         
tehdä tai yrittää tehdä sisäpiirikauppoja;
(b)         
suositella toiselle henkilölle sisäpiirikauppoja
tai yllyttää toista henkilöä tekemään sisäpiirikauppoja; tai 
(c)         
ilmaista sääntöjenvastaisesti sisäpiiritietoa.          
10 artikla
Markkinoiden manipulointia koskeva kielto
Henkilö ei saa manipuloida tai yrittää
manipuloida markkinoita.
11 artikla
Markkinoiden väärinkäytön estäminen ja havaitseminen
1.                      
Kaikkien henkilöiden, jotka harjoittavat kauppapaikan
toimintaa, on otettava käyttöön direktiivin [uusi MiFID-direktiivi] [31 ja 56
artiklan] mukaisesti tehokkaat järjestelyt ja menettelyt, joilla pyritään
estämään ja havaitsemaan markkinoiden väärinkäyttö.
2.                      
Kaikilla henkilöillä, jotka ammattinsa puolesta
järjestävät tai toteuttavat liiketoimia rahoitusvälineillä, on oltava
käytössään järjestelmät sellaisten toimeksiantojen ja liiketoimien
havaitsemiseksi ja niistä ilmoittamiseksi, joissa voi olla kyse
sisäpiirikaupoista, markkinoiden manipuloinnista tai yrityksestä manipuloida
markkinoita tai harjoittaa sisäpiirikauppaa. Jos kyseisellä henkilöllä on perusteltu
syy epäillä, että rahoitusvälinettä koskevassa toimeksiannossa tai
liiketoimessa, riippumatta siitä, annetaanko tai toteutetaanko se kauppapaikalla
tai sen ulkopuolella, saattaa olla kyse sisäpiirikaupasta, markkinoiden
manipuloinnista taikka yrityksestä manipuloida markkinoita tai harjoittaa
sisäpiirikauppaa, henkilön on ilmoitettava asiasta viipymättä toimivaltaiselle
viranomaiselle.
3.                      
Euroopan arvopaperimarkkinaviranomainen (EAMV) laatii
luonnoksen teknisistä sääntelystandardeista, joilla määritetään asianmukaiset
järjestelyt ja menettelyt, joiden avulla henkilöt voivat noudattaa 1 kohdassa
vahvistettuja vaatimuksia, ja määritetään järjestelmät ja ilmoitusmallit, joita
henkilöiden on käytettävä noudattaakseen 2 kohdassa vahvistettuja vaatimuksia.
EAMV toimittaa ensimmäisessä alakohdassa tarkoitetun
teknisten sääntelystandardien luonnoksen komissiolle viimeistään […].
Siirretään komissiolle valta antaa ensimmäisessä
alakohdassa tarkoitetut tekniset sääntelystandardit asetuksen (EU) N:o
1095/2010 10–14 artiklan mukaisesti.
3 LUKU
JULKISTAMISVAATIMUKSET
12 artikla
Sisäpiiritiedon julkistaminen
1.                      
Rahoitusvälineen liikkeeseenlaskijan on
ilmoitettava yleisölle mahdollisimman pian sisäpiiritiedosta, joka koskee
suoraan kyseistä liikkeeseenlaskijaa, ja ilmoitettava internetsivuillaan
riittävän pitkään kaikki sisäpiiritiedot, jotka sen on julkistettava.
2.                      
Päästöoikeuksien markkinoilla toimivan
markkinaosapuolen on julkistettava tehokkaalla tavalla ja oikea-aikaisesti
sisäpiiritieto, joka koskee sen hallussa olevia päästöoikeuksia, jotka
liittyvät sen liiketoimintaan, mukaan lukien direktiivin 2003/87/EY liitteessä
I luetellut ilmailualan toiminnot tai saman direktiivin 3 e artiklassa
tarkoitetut laitokset, jotka ovat kyseisen markkinaosapuolen tai sen emoyrityksen
tai siihen sidossuhteessa olevan yrityksen omistuksessa tai määräysvallassa,
tai joiden toiminnallisista asioista markkinaosapuoli tai sen emoyritys tai
siihen sidossuhteessa oleva yritys vastaa kokonaan tai osittain. Laitosten
osalta julkistettavia tietoja ovat laitosten kapasiteettia ja käyttöastetta
koskevat merkitykselliset tiedot, mukaan lukien tiedot laitosten suunnitellusta
tai ennakoimattomasta olemisesta poissa käytöstä.
Ensimmäistä alakohtaa ei sovelleta
päästöoikeuksien markkinoilla toimivaan markkinaosapuoleen, jos sen
omistuksessa, määräysvallassa tai vastuulla olevien laitosten tai
ilmailutoimintojen päästöt eivät edellisenä vuonna ylittäneet
hiilidioksidiekvivalentin alarajaa ja, jos ne harjoittavat polttotoimintoja,
niiden lämmöntuotto ei ylittänyt alarajaa. 
Komissio hyväksyy 31 artiklan mukaisella
delegoidulla säädöksellä toimenpiteitä, joilla vahvistetaan
hiilidioksidiekvivalentin alaraja ja lämmöntuoton alaraja toisessa alakohdassa
säädetyn poikkeuksen soveltamiseksi.
3.                      
Tämän artiklan 1 ja 2 kohtaa ei sovelleta tietoon,
joka on ainoastaan 6 artiklan 1 kohdan e alakohdassa tarkoitettua
sisäpiiritietoa.
4.                      
Rajoittamatta 5 kohdan soveltamista rahoitusvälineen
liikkeeseenlaskija tai päästöoikeuksien markkinoilla toimiva markkinaosapuoli,
jota 12 artiklan 2 kohdan toisen alakohdan poikkeus ei koske, voi omalla
vastuullaan lykätä 1 kohdassa tarkoitettua sisäpiiritiedon julkistamista
ollakseen vaarantamatta oikeutettuja etujaan, jos molemmat seuraavista
edellytyksistä täyttyvät:
–              
 julkistamatta jättäminen ei todennäköisesti
johtaisi yleisöä harhaan;
–              
 rahoitusvälineen liikkeeseenlaskija tai
päästöoikeuksien markkinoilla toimiva markkinaosapuoli pystyy takaamaan
kyseisen tiedon säilymisen luottamuksellisena.
Kun rahoitusvälineen liikkeeseenlaskija tai
päästöoikeuksien markkinoilla toimiva markkinaosapuoli on lykännyt
sisäpiiritiedon julkistamista tämän kohdan nojalla, sen on ilmoitettava
toimivaltaiselle viranomaiselle tiedon julkistamisen lykkäämisestä välittömästi
tiedon julkistamisen jälkeen.
5.                      
Toimivaltainen viranomainen voi sallia sen, että
rahoitusvälineen liikkeeseenlaskija lykkää sisäpiiritiedon julkistamista, jos
seuraavat edellytykset täyttyvät:
–              
 tieto on koko rahoitusjärjestelmän kannalta
merkittävä;
–              
 on yleisen edun mukaista lykätä sen julkistamista;
–              
 tiedon säilyminen luottamuksellisena voidaan
taata.
Kyseinen lupa on annettava kirjallisesti.
Toimivaltaisen viranomaisen on varmistettava, että julkistamista ei lykätä
pitempään kuin mitä yleinen etu edellyttää.
Toimivaltaisen viranomaisen on vähintään kerran
viikossa tarkasteltava, onko lykkääminen edelleen tarkoituksenmukaista, ja
peruutettava lupa heti, kun jokin a, b tai c alakohdan edellytyksistä ei enää
täyty. 
6.                      
Kun rahoitusvälineen liikkeeseenlaskija tai
päästöoikeuksien markkinoilla toimiva markkinaosapuoli, jota 12 artiklan 2
kohdan toisen alakohdan poikkeus ei koske, tai sen puolesta tai lukuun toimiva
henkilö ilmaisee sisäpiiritietoa kolmannelle osapuolelle osana työsuhteestaan
tai ammatistaan johtuvien tehtäviensä tavanomaista suorittamista 7 artiklan 4
kohdan mukaisesti, sen on myös julkistettava kyseinen tieto täydellisesti ja
tehokkaasti; samanaikaisesti, jos ilmaiseminen on tarkoituksellista, ja
viipymättä, jos ilmaiseminen on tahatonta. Tätä kohtaa ei sovelleta, jos tiedon
saavaa henkilöä koskee luottamuksellisen tiedon salassapitovelvollisuus,
riippumatta siitä, perustuuko tämä velvoite lakiin, sääntöihin,
yhtiöjärjestykseen vai sopimukseen.
7.                      
Kauppapaikka voi julkaista sellaisiin
rahoitusvälineen liikkeeseenlaskijoihin, joiden rahoitusvälineet on otettu
kaupankäynnin kohteeksi pk-yritysten kasvumarkkinoilla, liittyvän
sisäpiiritiedon omilla verkkosivuillaan liikkeeseenlaskijan verkkosivujen
sijasta, jos kauppapaikka päättää tarjota tämän mahdollisuuden
liikkeeseenlaskijoille kyseisillä markkinoilla. Tällöin liikkeeseenlaskijan
katsotaan täyttäneen 1 kohdan mukaisen velvoitteen.
8.                      
Tätä artiklaa ei sovelleta liikkeeseenlaskijoihin,
jotka eivät ole pyytäneet tai hyväksyneet rahoitusvälineidensä ottamista
kaupankäynnin kohteeksi säännellyillä markkinoilla jäsenvaltiossa tai, jos on
kyse välineestä, jolla käydään kauppaa ainoastaan monenkeskisessä
kaupankäyntijärjestelmässä tai organisoidussa kaupankäyntijärjestelmässä, jotka
eivät ole pyytäneet tai hyväksyneet kaupankäyntiä rahoitusvälineellään
monenkeskisessä kaupankäyntijärjestelmässä tai organisoidussa
kaupankäyntijärjestelmässä jäsenvaltiossa.
9.                      
EAMV laatii luonnoksen teknisistä täytäntöönpanostandardeista,
joissa määritetään
–              
tekniset keinot 1, 6 ja 7 kohdassa tarkoitettua
sisäpiiritiedon asianmukaista julkistamista varten;
–              
tekniset keinot 4 ja 5 kohdassa tarkoitettua
sisäpiiritiedon julkistamisen lykkäämistä varten.
EAMV toimittaa ensimmäisessä alakohdassa tarkoitetun
teknisten täytäntöönpanostandardien luonnoksen komissiolle viimeistään […].
Siirretään komissiolle valta hyväksyä ensimmäisessä
alakohdassa tarkoitetut tekniset täytäntöönpanostandardit asetuksen
(EU) N:o 1095/2010 15 artiklan mukaisesti.
13 artikla
Sisäpiiriluettelot
1.                      
Rahoitusvälineen liikkeeseenlaskijoiden tai
päästöoikeuksien markkinoilla toimivien markkinaosapuolten, joita 12 artiklan 2
kohdan toisen alakohdan poikkeus ei koske, ja niiden puolesta tai lukuun
toimivien henkilöiden on
–              
laadittava luettelo kaikista henkilöistä, jotka
työskentelevät niille työsopimuksen perusteella tai muuten ja jotka voivat
saada sisäpiiritietoja;
–              
päivitettävä luetteloa säännöllisesti; ja
–              
toimitettava luettelo toimivaltaiselle
viranomaiselle mahdollisimman pian sen pyynnöstä.
2.                      
Rahoitusvälineen liikkeeseenlaskijoiden, joiden
rahoitusvälineet on otettu kaupankäynnin kohteeksi pk-yritysten
kasvumarkkinoilla, ei tarvitse laatia tällaista luetteloa. Tällaisen liikkeeseenlaskijan
on kuitenkin toimitettava toimivaltaiselle viranomaiselle luettelo
palveluksessaan olevista henkilöistä, jotka voivat saada sisäpiiritietoja, jos
toimivaltainen viranomainen pyytää sitä valvonta- tai tutkintatehtäviensä
yhteydessä. 
3.                      
Tätä artiklaa ei sovelleta liikkeeseenlaskijoihin, jotka
eivät ole pyytäneet tai hyväksyneet rahoitusvälineidensä ottamista
kaupankäynnin kohteeksi säännellyillä markkinoilla jäsenvaltiossa tai, jos on
kyse välineestä, jolla käydään kauppaa ainoastaan monenkeskisessä
kaupankäyntijärjestelmässä tai organisoidussa kaupankäyntijärjestelmässä, jotka
eivät ole pyytäneet tai hyväksyneet kaupankäyntiä rahoitusvälineillään
monenkeskisessä kaupankäyntijärjestelmässä tai organisoidussa
kaupankäyntijärjestelmässä jäsenvaltiossa.
4.                      
Komissio hyväksyy 31 artiklan mukaisilla
delegoiduilla säädöksillä toimenpiteitä, joilla määritetään 1 kohdassa
tarkoitetun luettelon sisältö, mukaan lukien tiedot sisäpiiriluetteloon
sisällytettävien henkilöiden henkilöllisyydestä ja syistä sisäpiiriluetteloon
sisällyttämiselle, sekä olosuhteet, joissa rahoitusvälineen
liikkeeseenlaskijoiden tai päästöoikeuksien markkinoilla toimivien
markkinaosapuolten taikka niiden puolesta toimivien tahojen on laadittava
tällainen luettelo, myös edellytykset, joiden perusteella luetteloja on
päivitettävä, luettelojen säilyttämisaika ja luettelossa olevien henkilöiden
velvollisuudet. 
5.                      
Tätä artiklaa sovelletaan myös kaikkiin asetuksen
(EU) N:o 1031/2010 mukaisesti järjestettyjen päästöoikeuksien tai muiden niihin
perustuvien huutokauppatuotteiden huutokauppoihin liittyviin
huutokauppapaikkoihin, huutokaupanpitäjiin ja huutokauppatarkkailijoihin.
6.                      
EAMV laatii teknisten täytäntöönpanostandardien
luonnoksen tässä artiklassa tarkoitettujen sisäpiiriluettelojen tarkan muodon
ja sisäpiiriluettelojen päivitystavan määrittämiseksi.
EAMV toimittaa ensimmäisessä alakohdassa tarkoitetun
teknisten täytäntöönpanostandardien luonnoksen komissiolle viimeistään […].
Siirretään komissiolle valta antaa ensimmäisessä
alakohdassa tarkoitetut tekniset täytäntöönpanostandardit asetuksen
(EU) N:o 1095/2010 15 artiklan mukaisesti.
14 artikla
Johtohenkilöiden liiketoimet
1.                      
Henkilöiden, jotka toimivat johtotehtävissä
rahoitusvälineen liikkeeseenlaskijan tai sellaisen päästöoikeuksien
markkinoilla toimivan markkinaosapuolen palveluksessa, jota 12 artiklan 2
kohdan toisen alakohdan poikkeus ei koske, sekä heidän lähipiiriinsä kuuluvien
henkilöiden on varmistettava, että heidän omaan lukuunsa tehdyt, kyseisen
liikkeeseenlaskijan osakkeisiin tai niihin liittyviin johdannaisiin tai muihin
rahoitusvälineisiin liittyvät liiketoimet tai päästöoikeuksiin liittyvät
liiketoimet julkistetaan. Tällaisten henkilöiden on varmistettava, että tiedot
julkistetaan kahden työpäivän kuluessa liiketoimen toteuttamispäivästä.
2.                      
Sovellettaessa 1 kohtaa ilmoitettaviin liiketoimiin
sisältyvät seuraavat:
–              
rahoitusvälineiden panttaus tai lainaus edellä 1
kohdassa tarkoitetun henkilön toimesta tai puolesta;
–              
salkunhoitajan tai toisen henkilön 1 kohdassa
tarkoitetun henkilön puolesta toteuttamat liiketoimet myös silloin, kun harkintavaltaa
käyttää kyseinen johtohenkilö tai toinen henkilö.
3.                      
Tämän artiklan 1 kohtaa ei sovelleta liiketoimiin,
joiden määrä kalenterivuoden aikana on yhteensä enintään 20 000 euroa.
4.                      
Tätä artiklaa sovelletaan myös kaikkiin asetuksen
(EU) N:o 1031/2010 mukaisesti järjestettyjen päästöoikeuksien tai muiden niihin
perustuvien huutokauppatuotteiden huutokauppoihin liittyviin
huutokauppapaikkoihin, huutokaupanpitäjiin ja huutokauppatarkkailijoihin.
5.                      
Komissio voi hyväksyä 31 artiklan mukaisilla
delegoiduilla säädöksillä toimenpiteitä, joilla muutetaan 3 kohdassa
vahvistettua raja-arvoa rahoitusmarkkinoiden kehityksen perusteella.
6.                      
Komissio hyväksyy 31 artiklan mukaisilla
delegoiduilla säädöksillä toimenpiteitä, joilla täsmennetään niiden henkilöiden
työtehtävät, joiden katsotaan hoitavan 1 kohdassa tarkoitettuja johtotehtäviä,
läheiseksi henkilökohtaiseksi suhteeksi katsottavat yhteydet, myös syntymään ja
siviili- ja sopimusoikeuteen perustuvat yhteydet, 2 kohdassa tarkoitettujen
liiketoimien ominaispiirteet, jotka johtavat kyseiseen velvollisuuteen, sekä
julkistettavat tiedot ja julkistamiskeinot.
15 artikla
Sijoitussuositukset ja tilastot
1.                      
Henkilöiden, jotka tuottavat tai levittävät
sijoitusstrategioiden suosittamiseen tai ehdottamiseen liittyvää tietoa, joka
on tarkoitettu jakelukanaville tai yleisölle, on pyrittävä kohtuudella
varmistamaan, että tieto esitetään puolueettomasti, ja ilmoitettava niitä
rahoitusvälineitä, joihin kyseinen tieto liittyy, koskevat etunsa ja
eturistiriidat.
2.                      
Julkisten laitosten, jotka levittävät sellaisia
tilastoja, joilla voi olla huomattava vaikutus rahoitusmarkkinoihin, on
levitettävä tilastoja puolueettomasti ja avoimesti.
3.                      
EAMV laatii luonnoksen teknisistä
sääntelystandardeista, joilla määritetään tekniset järjestelyt, joiden
mukaisesti tässä artiklassa tarkoitetut eri henkilöryhmät voivat esittää
puolueettomasti sijoitusstrategioiden suosittamiseen liittyvät tiedot ja
ilmaista erityiset edut tai eturistiriidat.
EAMV toimittaa ensimmäisessä alakohdassa tarkoitetun
teknisten sääntelystandardien luonnoksen komissiolle viimeistään […].
Siirretään komissiolle valta antaa ensimmäisessä
alakohdassa tarkoitetut tekniset sääntelystandardit asetuksen (EU) N:o
1095/2010 10–14 artiklan mukaisesti.
4 LUKU
EUROOPAN ARVOPAPERIMARKKINAVIRANOMAINEN (EAMV) JA TOIMIVALTAISET VIRANOMAISET
16 artikla
Toimivaltaiset viranomaiset
Rajoittamatta oikeusviranomaisten toimivaltaa
kunkin jäsenvaltion on nimettävä yksi toimivaltainen hallintoviranomainen tämän
asetuksen soveltamista varten. Toimivaltaisen viranomaisen on varmistettava,
että tämän asetuksen säännöksiä sovelletaan sen alueella kaikkiin sen alueella
toteutettuihin toimiin ja niihin ulkomailla toteutettuihin toimiin, jotka
liittyvät välineisiin, jotka on otettu kaupankäynnin kohteeksi säännellyillä
markkinoilla, joiden ottamista kaupankäynnin kohteeksi tällaisilla markkinoilla
on pyydetty tai joilla käydään kauppaa sen alueella toimivassa monenkeskisessä
tai organisoidussa kaupankäyntijärjestelmässä. Jäsenvaltioiden on ilmoitettava
tästä komissiolle, EAMV:lle ja muiden jäsenvaltioiden toimivaltaisille
viranomaisille. 
17 artikla
Toimivaltaisten viranomaisten valtuudet
1.                      
Toimivaltaiset viranomaiset hoitavat tehtävänsä
jollakin seuraavista tavoista: 
(a)         
suoraan; 
(b)         
yhdessä muiden viranomaisten kanssa tai
markkinoilla toimivien yritysten kanssa; 
(c)         
omalla vastuullaan siirtämällä valtuudet
tällaisille viranomaisille tai markkinoilla toimiville yrityksille; 
(d)         
saattamalla asian toimivaltaisten
oikeusviranomaisten käsiteltäväksi. 
2.                      
Voidakseen hoitaa tämän asetuksen mukaiset tehtävänsä
toimivaltaisilla viranomaisilla on kansallisen lainsäädännön mukaisesti oltava
vähintään seuraavat valvonta- ja tutkintavaltuudet: 
(a)         
pyytää saada tutustua mihin tahansa asiakirjaan sen
muodosta riippumatta ja saada tai ottaa jäljennös siitä;
(b)         
pyytää tietoja kaikilta henkilöiltä, myös niiltä,
jotka osallistuvat toimeksiantojen lähettämiseen tai asianomaisten liiketoimien
toteuttamiseen, sekä heidän päämiehiltään, ja tarvittaessa kutsua tällainen
henkilö kuultavaksi tietojen saamiseksi;
(c)         
hyödykejohdannaisten osalta pyytää vakiomuotoisia
tietoja niihin liittyvillä spot-markkinoilla toimivilta markkinaosapuolilta,
saada raportteja liiketoimista ja päästä suoraan välittäjien järjestelmiin;
(d)         
suorittaa paikalla tehtäviä tarkastuksia muissa
kuin yksityistiloissa, myös ilmoittamatta niistä;
(e)         
päästä yksityistiloihin missä tahansa muodossa
olevien asiakirjojen takavarikoimiseksi saatuaan ennakolta luvan kyseisen
jäsenvaltion oikeusviranomaisilta kansallisen lainsäädännön mukaisesti ja jos
voidaan perustellusti epäillä, että tarkastuksen aiheeseen liittyvillä
asiakirjoilla voi olla merkitystä todistettaessa tämän asetuksen tai
direktiivin [uusi MAD-direktiivi] vastaisia sisäpiirikauppoja tai markkinoiden
manipulointia; 
(f)           
pyytää televiestintäoperaattorin tai sijoituspalveluyrityksen
hallussa olevia puhelu- ja tietoliikennetietoja, jos voidaan perustellusti
epäillä, että tarkastukseen aiheeseen liittyvillä tiedoilla voi olla merkitystä
todistettaessa tämän asetuksen tai direktiivin [uusi MAD-direktiivi] vastaisia,
[uuden MAD-direktiivin] määritelmän mukaisia
sisäpiirikauppoja tai markkinoiden manipulointia; nämä tiedot eivät kuitenkaan
saa koskea sen viestinnän sisältöä, johon ne liittyvät.
3.                      
Toimivaltaisten viranomaisten on käytettävä 2
kohdassa tarkoitettuja valvonta- ja tutkintavaltuuksiaan kansallisen
lainsäädännön mukaisesti.
4.                      
Tämän artiklan mukaisten valvonta- ja
tutkintatoimien yhteydessä kerättyjen henkilötietojen käsittelyssä noudatetaan
direktiiviä 95/46/EY.
5.                      
Jäsenvaltioiden on varmistettava, että
asianmukaiset toimenpiteet on toteutettu sen varmistamiseksi, että
toimivaltaisilla viranomaisilla on kaikki tehtäviensä hoitamisen edellyttämät
valvonta- ja tutkintavaltuudet.
18 artikla
Yhteistyö EAMV:n kanssa
1.                      
Toimivaltaisten viranomaisten on tätä asetusta
soveltaessaan tehtävä yhteistyötä EAMV:n kanssa asetuksen (EU) N:o
1095/2010 mukaisesti.
2.                      
Toimivaltaisten viranomaisten on asetuksen
(EU) N:o 1095/2010 35 artiklan mukaisesti toimitettava
viipymättä EAMV:lle kaikki tiedot, joita se tarvitsee tehtäviensä
suorittamiseksi.
3.                      
EAMV laatii luonnoksen teknisistä
täytäntöönpanostandardeista, joissa määritetään menettelyt ja lomakkeet 2
kohdassa tarkoitettua tietojenvaihtoa varten.
EAMV toimittaa ensimmäisessä alakohdassa tarkoitetun
teknisten täytäntöönpanostandardien luonnoksen komissiolle viimeistään […].
Siirretään komissiolle valta antaa ensimmäisessä
alakohdassa tarkoitetut tekniset täytäntöönpanostandardit asetuksen
(EU) N:o 1095/2010 15 artiklan mukaisesti.
19 artikla
Yhteistyövelvollisuus
1.                      
Toimivaltaisten viranomaisten on tehtävä
yhteistyötä keskenään ja EAMV:n kanssa, kun se on välttämätöntä tämän asetuksen
soveltamiseksi. Erityisesti toimivaltaisten viranomaisten on autettava muiden
jäsenvaltioiden toimivaltaisia viranomaisia ja EAMV:tä sekä vaihdettava ilman
aiheetonta viivytystä tietoja ja tehtävä yhteistyötä tutkinta- ja
täytäntöönpanotoimissa. Tätä yhteistyö- ja avunantovelvollisuutta sovelletaan
myös suhteessa komissioon, kun tietojenvaihto liittyy hyödykkeisiin, jotka ovat
perussopimuksen liitteessä I lueteltuja maataloustuotteita.
2.                      
Toimivaltaisten viranomaisten ja EAMV:n on tehtävä
yhteistyötä energia-alan sääntelyviranomaisten yhteistyöviraston ja
jäsenvaltioiden kansallisten sääntelyviranomaisten kanssa, jotta voidaan
varmistaa sääntöjen koordinoitu täytäntöönpano, kun liiketoimet, kauppaa
koskevat toimeksiannot tai muut toimet tai toimintatavat liittyvät yhteen tai
useampaan rahoitusvälineeseen, johon sovelletaan tätä asetusta, ja myös yhteen
tai useampaan tukkukaupan energiatuotteeseen, johon sovelletaan [energian
tukkumarkkinoiden eheydestä ja läpinäkyvyydestä annetun Euroopan parlamentin ja
neuvoston asetuksen (EU) N:o … ] 3, 4 ja 5 artiklaa. Toimivaltaisten
viranomaisten on otettava huomioon [energian tukkumarkkinoiden eheydestä ja
läpinäkyvyydestä annetun Euroopan parlamentin ja neuvoston asetuksen (EU) N:o …
] 2 artiklan määritelmien erityispiirteet sekä [energian tukkumarkkinoiden
eheydestä ja läpinäkyvyydestä annetun Euroopan parlamentin ja neuvoston
asetuksen (EU) N:o … ] 3, 4 ja 5 artiklan säännökset, kun ne soveltavat tämän
asetuksen 6, 7 ja 8 artiklaa tukkukaupan energiatuotteisiin liittyviin
rahoitusvälineisiin. 
3.                      
Toimivaltaisten viranomaisten on pyynnöstä
välittömästi toimitettava 1 kohdassa tarkoitettua tarvetta varten tarvittavat
tiedot.
4.                      
Jos toimivaltainen viranomainen on vakuuttunut
siitä, että tämän asetuksen säännösten vastaisia tekoja harjoitetaan tai on
harjoitettu toisen jäsenvaltion alueella tai että teot vaikuttavat toisessa
jäsenvaltiossa sijaitsevalla kauppapaikalla kaupankäynnin kohteena oleviin
rahoitusvälineisiin, sen on ilmoitettava tästä mahdollisimman selkeällä tavalla
kyseisen toisen jäsenvaltion toimivaltaiselle viranomaiselle ja tukkukaupan
energiatuotteiden osalta energia-alan sääntelyviranomaisten
yhteistyövirastolle. Asianomaisten jäsenvaltioiden toimivaltaisten
viranomaisten on kuultava toisiaan ja EAMV:tä ja tukkukaupan energiatuotteiden
osalta energia-alan sääntelyviranomaisten yhteistyövirastoa aiheellisista
toimista ja ilmoitettava toisilleen merkittävistä välivaiheista. Niiden on koordinoitava
toimintansa, jotta vältetään mahdolliset kaksinkertaiset ja päällekkäiset
toimet sovellettaessa hallinnollisia toimenpiteitä, seuraamuksia ja sakkoja
tällaisissa rajat ylittävissä tapauksissa 24, 25, 26, 27 ja 28 artiklan
mukaisesti, ja avustettava toisiaan päätösten täytäntöönpanossa. 
5.                      
Jäsenvaltion toimivaltainen viranomainen voi pyytää
toisen jäsenvaltion toimivaltaiselta viranomaiselta apua, joka koskee paikalla
tehtäviä tarkastuksia tai tutkimuksia.
Toimivaltaisen viranomaisen on ilmoitettava EAMV:lle
kaikista ensimmäisessä alakohdassa tarkoitetuista pyynnöistä. Rajat ylittävän
tutkimuksen tai tarkastuksen tapauksessa EAMV koordinoi tutkimuksen tai
tarkastuksen, jos jokin toimivaltaisista viranomaisista sitä pyytää.
Kun toimivaltainen viranomainen saa toisen
jäsenvaltion toimivaltaiselta viranomaiselta pyynnön, joka koskee paikalla
suoritettavan tarkastuksen tai tutkimuksen tekemistä, se voi toimia jollakin
seuraavista tavoista:
(a)         
se voi tehdä itse paikalla suoritettavan
tarkastuksen tai tutkimuksen;
(b)         
se voi antaa pyynnön esittäneen toimivaltaisen
viranomaisen osallistua paikalla suoritettavaan tarkastukseen tai tutkimukseen;
(c)         
se voi antaa pyynnön esittäneen toimivaltaisen
viranomaisen tehdä itse paikalla suoritettavan tarkastuksen tai tutkimuksen; 
(d)         
se voi nimittää tarkastajat tai asiantuntijat
tekemään paikalla suoritettavan tarkastuksen tai tutkimuksen; 
(e)         
se voi antaa valvontatoimiin liittyviä
erityistehtäviä myös toisille toimivaltaisille viranomaisille. 
6.                      
Rajoittamatta SEUT-sopimuksen 258 artiklan soveltamista
toimivaltainen viranomainen, jonka 1, 2, 3 ja 4 kohdan mukaista tieto- tai
avunantopyyntöä ei ole täytetty kohtuullisessa ajassa tai jonka tieto- tai
avunantopyyntö on hylätty, voi saattaa kyseisen pyynnön hylkäyksen tai sen
täyttämisen laiminlyönnin kohtuullisessa ajassa EAMV:n käsiteltäväksi.
Tällaisissa tilanteissa EAMV voi toimia asetuksen
(EU) N:o 1095/2010 19 artiklan mukaisesti, sanotun kuitenkaan
rajoittamatta EAMV:n mahdollisuutta toimia asetuksen (EU) N:o
1095/2010 17 artiklan mukaisesti.
7.                      
Toimivaltaisten viranomaisten on tehtävä
yhteistyötä ja vaihdettava tietoja spot-markkinoista vastaavien kansallisten ja
kolmansien maiden sääntelyviranomaisten kanssa, jos niillä on perusteltu syy
epäillä, että 2 artiklan mukaiseksi markkinoiden väärinkäytöksi luokiteltavia
tekoja harjoitetaan tai on harjoitettu. Tämän yhteistyön ansiosta saadaan
koottu yleiskuva kyseisistä rahoitus- ja spot-markkinoista ja voidaan havaita
eri markkinoilla ja eri maissa harjoitettu markkinoiden väärinkäyttö ja määrätä
siitä seuraamuksia.
Päästöoikeuksien osalta edellisessä alakohdassa
tarkoitetun yhteistyön ja tietojenvaihdon takaavat myös seuraavat tahot:
(a)         
huutokauppatarkkailija asetuksen (EU) N:o 1031/2010
mukaisesti järjestettyjen päästöoikeuksien tai muiden niihin perustuvien
huutokauppatuotteiden huutokauppojen osalta;
(b)         
toimivaltaiset viranomaiset, rekisterien valvojat,
mukaan lukien keskusvalvoja, ja muut julkiset elimet, joiden tehtävänä on
valvoa direktiivin 2003/87/EY noudattamista.
EAMV:n tehtävänä on helpottaa ja koordinoida
yhteistyötä ja tietojenvaihtoa toisten jäsenvaltioiden ja kolmansien maiden
toimivaltaisten viranomaisten ja sääntelyviranomaisten välillä. Toimivaltaisten
viranomaisten on tehtävä yhteistyösopimuksia spot-markkinoista vastaavien
kolmansien maiden sääntelyviranomaisten kanssa 20 artiklan mukaisesti aina kun
mahdollista.
8.                      
Henkilötietojen luovuttamiseen kolmannelle maalle
sovelletaan 22 ja 23 artiklaa.
9.                      
EAMV laatii luonnoksen teknisistä
täytäntöönpanostandardeista, joissa määritetään menettelyt ja lomakkeet tässä
artiklassa tarkoitettua tietojenvaihtoa ja avunantoa varten.
EAMV toimittaa ensimmäisessä alakohdassa tarkoitetun
teknisten täytäntöönpanostandardien luonnoksen komissiolle viimeistään […].
Siirretään komissiolle valta antaa ensimmäisessä alakohdassa
tarkoitetut tekniset täytäntöönpanostandardit asetuksen (EU) N:o
1095/2010 15 artiklan mukaisesti.
20 artikla
Yhteistyö kolmansien maiden kanssa
1.                      
Jäsenvaltioiden toimivaltaisten viranomaisten on
tarvittaessa sovittava kolmansien maiden toimivaltaisten viranomaisten kanssa
yhteistyöjärjestelyistä, jotka koskevat tietojenvaihtoa kolmansien maiden
toimivaltaisten viranomaisten kanssa ja tästä asetuksesta johtuvien
velvoitteiden täytäntöönpanoa kolmansissa maissa. Näiden yhteistyöjärjestelyjen
on varmistettava vähintään tehokas tietojenvaihto, jonka ansiosta
toimivaltaiset viranomaiset pystyvät hoitamaan tämän asetuksen mukaiset
tehtävänsä.
Toimivaltaisen viranomaisen on ilmoitettava
EAMV:lle ja muille toimivaltaisille viranomaisille tällaisten järjestelyjen
tekoa koskevista suunnitelmistaan.
2.                      
EAMV koordinoi jäsenvaltioiden toimivaltaisten
viranomaisten ja kolmansien maiden toimivaltaisten viranomaisten välisten
yhteistyöjärjestelyjen kehittämistä. Tätä tarkoitusta varten EAMV laatii
yhteistyöjärjestelyjä koskevan malliasiakirjan, jota jäsenvaltioiden
toimivaltaiset viranomaiset voivat käyttää.
EAMV koordinoi myös jäsenvaltioiden
toimivaltaisten viranomaisten välistä, kolmansien maiden toimivaltaisilta
viranomaisilta saatujen tietojen vaihtoa, jolla voi olla merkitystä 24, 25, 26,
27 ja 28 artiklan mukaisten toimenpiteiden toteutuksessa.
3.                      
Toimivaltaiset viranomaiset voivat sopia
tietojenvaihtoa koskevista yhteistyöjärjestelyistä kolmansien maiden
toimivaltaisten viranomaisten kanssa vain, jos luovutettavien tietojen
salassapito taataan vähintään 21 artiklassa säädetyllä tavalla. Tällaisen
tietojenvaihdon on palveltava näiden toimivaltaisten viranomaisten tehtävien
suorittamista.
4.                      
Henkilötietojen luovuttamiseen kolmannelle maalle
sovelletaan 22 ja 23 artiklaa.
21 artikla
Salassapitovelvollisuus
5.                      
Tämän asetuksen nojalla saatuja, vaihdettuja tai siirrettyjä
luottamuksellisia tietoja koskee 2 ja 3 kohdassa säädetty
salassapitovelvollisuus.
6.                      
Salassapitovelvollisuutta sovelletaan kaikkiin
henkilöihin, jotka työskentelevät tai ovat työskennelleet toimivaltaisen
viranomaisen tai sellaisten muiden viranomaisten tai markkinoilla toimivien
yritysten palveluksessa, joille toimivaltainen viranomainen on siirtänyt
valtuuksiaan, myös toimivaltaisen viranomaisen palkkaamiin tilintarkastajiin ja
asiantuntijoihin. Salassapitovelvollisuuden piiriin kuuluvaa tietoa ei saa
ilmaista toiselle henkilölle eikä viranomaiselle, ellei laissa toisin säädetä.
7.                      
Kaikki toimivaltaisten viranomaisten välillä tämän
asetuksen mukaisesti vaihdetut tiedot on katsottava luottamuksellisiksi, paitsi
jos toimivaltainen viranomainen ilmoittaa tietoja toimittaessaan, että kyseiset
tiedot saa ilmaista, tai jos niiden ilmaiseminen on tarpeen oikeudenkäyntiä
varten.
22 artikla
Tietosuoja
Toimivaltaisten viranomaisten on sovellettava
direktiivin 95/46/EY säännöksiä henkilötietojen käsittelyyn, jota jäsenvaltiot
suorittavat tämän asetuksen puitteissa. EAMV soveltaa asetuksen (EY) N:o
45/2001 säännöksiä henkilötietojen käsittelyyn, jota se suorittaa tämän
asetuksen puitteissa.
Henkilötietoja säilytetään enintään viiden
vuoden ajan.
23 artikla
Henkilötietojen luovuttaminen kolmansille maille
1.                      
Jäsenvaltion toimivaltainen viranomainen voi
siirtää henkilötietoja kolmanteen maahan, jos direktiivin 95/46/EY ja
erityisesti sen 25 tai 26 artiklan vaatimukset täyttyvät, ja ainoastaan
tapauskohtaisesti. Jäsenvaltion toimivaltaisen viranomaisen on varmistettava,
että siirto on tarpeen tämän asetuksen soveltamiseksi. Toimivaltaisen
viranomaisen on varmistettava, että kyseinen kolmas maa ei siirrä tietoja
toiselle kolmannelle maalle, jollei sille ole annettu nimenomaista kirjallista
lupaa ja jollei se noudata jäsenvaltion toimivaltaisen viranomaisen määrittämiä
ehtoja. Henkilötietoja voidaan siirtää ainoastaan sellaiselle kolmannelle
maalle, joka takaa henkilötietojen riittävän suojan.
2.                      
Jäsenvaltion toimivaltainen viranomainen saa
luovuttaa toisen jäsenvaltion toimivaltaiselta viranomaiselta saamansa tiedot
kolmannen maan toimivaltaiselle viranomaiselle ainoastaan, jos se on saanut nimenomaisen
suostumuksen tiedot toimittaneelta toimivaltaiselta viranomaiselta, ja
tietyissä tapauksissa ainoastaan sellaisia tarkoituksia varten, jotka kyseinen
toimivaltainen viranomainen on hyväksynyt.
3.                      
Yhteistyösopimuksessa määrätyssä henkilötietojen
vaihdossa on noudatettava direktiiviä 95/46/EY.
5 LUKU
Hallinnolliset toimenpiteet ja seuraamukset
24 artikla
Hallinnolliset toimenpiteet ja seuraamukset
1.                      
Jäsenvaltioiden on säädettävä hallinnollisista
toimenpiteistä ja seuraamuksista, joita sovelletaan 25 artiklassa
määritellyissä olosuhteissa tämän asetuksen säännösten rikkomisesta vastuussa
oleviin henkilöihin, ja toteutettava kaikki tarvittavat toimenpiteet sen
varmistamiseksi, että ne pannaan täytäntöön. Säädettyjen toimenpiteiden ja
seuraamusten on oltava tehokkaita, oikeasuhteisia ja varoittavia.
Jäsenvaltioiden on ilmoitettava [24 kuukautta
tämän asetuksen voimaantulosta] mennessä komissiolle ja EAMV:lle
ensimmäisessä alakohdassa tarkoitetut säännöt. Niiden on viipymättä
ilmoitettava komissiolle ja EAMV:lle myöhemmistä muutoksista näihin sääntöihin.
2.                      
Käyttäessään valtuuksiaan määrätä seuraamuksia 25
artiklassa määritellyissä olosuhteissa toimivaltaisten viranomaisten on tehtävä
tiivistä yhteistyötä sen varmistamiseksi, että hallinnolliset toimenpiteet ja
seuraamukset johtavat tuloksiin, joita tällä asetuksella toivotaan
saavutettavan, ja koordinoitava toimintansa, jotta vältetään mahdolliset
kaksinkertaiset ja päällekkäiset toimet sovellettaessa hallinnollisia
toimenpiteitä ja seuraamuksia ja sakkoja rajat ylittävissä tapauksissa 19
artiklan mukaisesti. 
25 artikla
Valtuudet määrätä seuraamuksia 
Tätä artiklaa sovelletaan kaikissa seuraavissa
olosuhteissa:
(a)         
henkilö harjoittaa sisäpiirikauppaa 9 artiklan
vastaisesti;
(b)         
henkilö suosittelee toiselle henkilölle sisäpiirikauppoja
tai yllyttää toista henkilöä tekemään sisäpiirikauppoja 9 artiklan vastaisesti;
(c)         
henkilö ilmaisee sääntöjenvastaisesti
sisäpiiritietoa 9 artiklan vastaisesti;
(d)         
henkilö manipuloi markkinoita 10 artiklan
vastaisesti;
(e)         
henkilö yrittää manipuloida markkinoita 10 artiklan
vastaisesti;
(f)           
henkilö, joka harjoittaa kauppapaikan
liiketoimintaa, laiminlyö 11 artiklan 1 kohdan vastaisesti markkinoiden
manipuloinnin estämiseen ja havaitsemiseen tähtäävien tehokkaiden järjestelyjen
ja menettelyjen käyttöönottamisen ja ylläpitämisen;
(g)         
ammattinsa puolesta liiketoimia järjestävä tai
toteuttava henkilö ei 11 artiklan 2 kohdan vastaisesti ole ottanut käyttöön
järjestelmiä sellaisten liiketoimien havaitsemiseksi ja niistä ilmoittamiseksi,
joissa voi olla kyse sisäpiirikaupoista, markkinoiden manipuloinnista tai
yrityksestä manipuloida markkinoita, tai jättää ilmoittamatta toimivaltaiselle
viranomaiselle viipymättä epäilyttävistä toimeksiannoista tai liiketoimista;
(h)         
rahoitusvälineen liikkeeseenlaskija tai
päästöoikeuksien markkinoilla toimiva markkinaosapuoli, jota 12 artiklan 2
kohdan toisen alakohdan poikkeus ei koske, ei 12 artiklan 1 kohdan vastaisesti
julkista sisäpiiritietoa mahdollisimman pian tai ilmoita internetsivuillaan
sisäpiiritietoja, jotka on julkistettava;
(i)           
rahoitusvälineen liikkeeseenlaskija tai
päästöoikeuksien markkinoilla toimiva markkinaosapuoli, jota 12 artiklan 2
kohdan toisen alakohdan poikkeus ei koske, lykkää 12 artiklan 2 kohdan
vastaisesti sisäpiiritiedon julkistamista ja tämä lykkäys johtaa todennäköisesti
yleisöä harhaan, tai ei varmista kyseisen tiedon luottamuksellisuutta;
(j)           
rahoitusvälineen liikkeeseenlaskija tai
päästöoikeuksien markkinoilla toimiva markkinaosapuoli, jota 12 artiklan 2
kohdan toisen alakohdan poikkeus ei koske, ei 12 artiklan 2 kohdan vastaisesti
ilmoita toimivaltaiselle viranomaiselle sisäpiiritiedon julkistamisen lykkäämisestä;
(k)         
rahoitusvälineen liikkeeseenlaskija tai
päästöoikeuksien markkinoilla toimiva markkinaosapuoli taikka niiden puolesta
tai lukuun toimiva henkilö ei 12 artiklan 4 kohdan vastaisesti julkista
sisäpiiritietoa, joka on ilmaistu jollekin henkilölle työsuhteesta tai
ammatista johtuvien tehtävien tavanomaisen suorittamisen yhteydessä; 
(l)           
rahoitusvälineen liikkeeseenlaskija tai
päästöoikeuksien markkinoilla toimiva markkinaosapuoli, jota 12 artiklan 2
kohdan toisen alakohdan poikkeus ei koske, taikka niiden puolesta tai lukuun
toimiva henkilö ei 13 artiklan 1 kohdan vastaisesti laadi sisäpiiriluetteloa,
päivitä sitä säännöllisesti tai toimita sitä pyynnöstä toimivaltaiselle
viranomaiselle;
(m)       
henkilö, jotka toimii johtotehtävissä
rahoitusvälineen liikkeeseenlaskijan tai sellaisen päästöoikeuksien
markkinoilla toimivan markkinaosapuolen palveluksessa, jota 12 artiklan 2
kohdan toisen alakohdan poikkeus ei koske, tai hänen lähipiiriinsä kuuluva
henkilö ei 14 artiklan 1 ja 2 kohdan vastaisesti julkista omaan lukuunsa
toteutettuja liiketoimia;
(n)         
henkilö, joka tuottaa tai levittää
sijoitusstrategian suosittamiseen tai ehdottamiseen liittyvää tietoa, joka on
tarkoitettu jakelukanaville tai yleisölle, ei 15 artiklan 1 kohdan vastaisesti
pyri kohtuudella varmistamaan, että tieto esitetään puolueettomasti, tai
ilmoita etuja tai eturistiriitoja;
(o)         
henkilö, joka työskentelee tai on työskennellyt
toimivaltaisen viranomaisen tai sellaisten muiden viranomaisten tai
markkinoilla toimivien yritysten palveluksessa, joille toimivaltainen
viranomainen on siirtänyt valtuuksiaan, ilmaisee salassapitovelvollisuuden
piiriin kuuluvia tietoja 21 artiklan vastaisesti;
(p)         
henkilö ei luovuta toimivaltaiselle viranomaiselle
asiakirjaa tai anna siitä 17 artiklan 2 kohdan a alakohdan mukaisesti pyydettyä
jäljennöstä;
(q)         
henkilö ei anna toimivaltaisen viranomaisen
pyytämiä tietoja tai vastaa toimivaltaisen viranomaisen 17 artiklan 2 kohdan b
alakohdan mukaisesti esittämään kutsuun tulla kuultavaksi;
(r)          
markkinaosapuoli ei toimita toimivaltaiselle
viranomaiselle tämän 17 artiklan 2 kohdan c alakohdan mukaisesti pyytämiä
hyödykejohdannaisia koskevia tietoja tai raportteja epäilyttävistä
liiketoimista tai anna suoraa pääsyä välittäjien järjestelmiin;
(s)          
henkilö ei myönnä toimivaltaisen viranomaisen 17
artiklan 2 kohdan d alakohdan mukaisesti pyytämää pääsyä tiloihin tarkastusta
varten;
(t)           
henkilö ei myönnä 17 artiklan 2 kohdan f alakohdan
mukaisesti pyydettyä pääsyä olemassa oleviin puhelu- ja tietoliikennetietoihin;
(u)         
henkilö ei noudata toimivaltaisen viranomaisen
esittämää pyyntöä, joka koskee tämän asetuksen vastaisen käytännön
lopettamista, rahoitusvälineillä kaupankäynnin keskeyttämistä tai oikaisun
julkaisemista;
(v)         
henkilö toteuttaa toimen toimivaltaisen
viranomaisen kiellosta huolimatta.
26 artikla
Hallinnolliset toimenpiteet ja seuraamukset 
1.                      
Rajoittamatta 17 artiklan mukaisia toimivaltaisten
viranomaisten valvontavaltuuksia, 1 kohdassa tarkoitetun rikkomisen tapauksessa
toimivaltaisilla viranomaisilla on oltava kansallisen lainsäädännön mukaisesti
valtuudet määrätä vähintään seuraavat hallinnolliset toimenpiteet ja
seuraamukset:
(a)         
määräys, jossa rikkomisesta vastuussa olevaa
henkilöä vaaditaan lopettamaan rikkominen ja olemaan toistamatta sitä;
(b)         
toimenpiteet, joita sovelletaan, kun 17 artiklan
soveltamisalaan kuuluvassa tutkimuksessa ei tehdä yhteistyötä;
(c)         
toimenpiteet, joilla lopetetaan tämän asetuksen
jatkuva rikkominen ja poistetaan rikkomisen vaikutus;
(d)         
toimivaltaisten viranomaisten verkkosivulla
julkaistava julkinen lausuma, jossa ilmoitetaan rikkomisesta vastuussa oleva
henkilö ja rikkomisen luonne;
(e)         
ilmaistun väärän tai harhaanjohtavan tiedon oikaisu
esimerkiksi vaatimalla liikkeeseenlaskijaa tai toista henkilöä, joka on julkaissut
tai levittänyt vääriä tai harhaanjohtavia tietoja, julkaisemaan oikaisu;
(f)           
toiminnan väliaikainen kieltäminen;
(g)         
direktiivin [uusi MiFID-direktiivi] 4 artiklan 1
kohdassa määritellyn sijoituspalveluyrityksen toimiluvan peruuttaminen;
(h)         
väliaikainen kielto, jolla kielletään ketä tahansa
sijoituspalveluyrityksen elimen jäsentä tai muuta vastuussa olevana pidettyä
luonnollista henkilöä hoitamasta tehtäviä sijoituspalveluyrityksissä;
(i)           
kaupankäynnin keskeyttäminen kyseisillä
rahoitusvälineillä;
(j)           
omaisuuden jäädyttämisen ja/tai takavarikoimisen
vaatiminen;
(k)         
hallinnolliset taloudelliset seuraamukset, jotka
ovat enintään kaksi kertaa suuremmat kuin rikkomisen avulla saadut voitot tai
vältetyt tappiot, jos ne voidaan määrittää;
(l)           
kun on kyse luonnollisesta henkilöstä, enintään [5
000 000 euron] suuruiset hallinnolliset taloudelliset seuraamukset tai
niissä jäsenvaltioissa, joissa euro ei ole virallinen valuutta, vastaava arvo
kansallisena valuuttana tämän asetuksen voimaantulopäivänä;
(m)       
kun on kyse oikeushenkilöstä, hallinnolliset
taloudelliset seuraamukset, jotka ovat enintään 10 prosenttia sen vuotuisesta
kokonaisliikevaihdosta edellisenä tilikautena; jos kyseinen oikeushenkilö on
[direktiivin 83/349/ETY 1 ja 2 artiklassa määritelty] emoyrityksen tytäryritys,
vuotuinen kokonaisliikevaihto on perimmäisen emoyrityksen konsolidoidun
tilinpäätöksen mukainen vuotuinen kokonaisliikevaihto edellisenä tilikautena.
2.                      
Toimivaltaisilla viranomaisilla voi olla 2 kohdassa
tarkoitettujen valtuuksien lisäksi muita valtuuksia määrätä seuraamuksia, ja ne
voivat säätää korkeammista hallinnollista taloudellisista seuraamuksista kuin 2
kohdassa säädetään.
3.                      
Kaikki tämän asetuksen rikkomisesta määrättävät
hallinnolliset toimenpiteet ja seuraamukset on julkistettava ilman aiheetonta
viivytystä ja julkaisussa on ilmoitettava vähintään rikkomisen muoto ja luonne
sekä siitä vastuussa olevien henkilöiden henkilöllisyys, jollei tällainen
julkistaminen vaarantaisi vakavasti rahoitusmarkkinoiden vakautta. Jos
julkistaminen aiheuttaisi suhteetonta vahinkoa osapuolille, toimivaltaisten
viranomaisten on julkistettava toimenpiteet ja seuraamukset ilman nimiä.
27 artikla
Seuraamusten tehokas soveltaminen 
1.                      
Toimivaltaisten viranomaisten on hallinnollisten
toimenpiteiden ja seuraamusten muotoa määrittäessään otettava huomioon kaikki
merkitykselliset seikat, kuten
(a)         
rikkomisen vakavuus ja kesto;
(b)         
vastuussa olevan henkilön vastuun aste;
(c)         
vastuussa olevan henkilön varallisuus, jonka
osoittavat vastuussa olevan oikeushenkilön kokonaisliikevaihto tai vastuussa
olevan luonnollisen henkilön vuosiansiot;
(d)         
vastuussa olevan henkilön saamien voittojen tai
välttämien tappioiden suuruus, jos ne ovat määritettävissä;
(e)         
se, missä määrin vastuussa oleva henkilö on tehnyt
yhteistyötä toimivaltaisen viranomaisen kanssa, sanotun kuitenkaan rajoittamatta
tarvetta varmistaa, että kyseinen henkilö joutuu luopumaan saamistaan voitoista
tai välttämistään tappioista; 
(f)           
vastuussa olevan henkilön aikaisemman rikkomiset.
Toimivaltaiset viranomaiset voivat ottaa huomioon muita
tekijöitä, jos tällaisia tekijöitä on määritetty kansallisessa lainsäädännössä.
2.                      
EAMV antaa toimivaltaisille viranomaisille
osoitettuja ohjeita hallinnollisten toimenpiteiden ja seuraamusten muodoista
sekä sakkojen suuruudesta asetuksen (EU) N:o 1095/2010 16 artiklan mukaisesti.
28 artikla
Muutoksenhaku
Jäsenvaltioiden on varmistettava, että
toimivaltaisten viranomaisten tämän asetuksen mukaisesti tekemiin päätöksiin on
mahdollista hakea muutosta.
29 artikla
Asetuksen rikkomisesta ilmoittaminen
1.                      
Jäsenvaltioiden on otettava käyttöön tehokkaat
järjestelmät, joilla kannustetaan ilmoittamaan tämän asetuksen rikkomisesta
toimivaltaisille viranomaisille, vähintään
(a)         
erityismenettelyt rikkomista koskevien ilmoitusten
vastaanottamista ja niihin liittyviä jatkotoimia varten;
(b)         
asianmukainen suojelu henkilöille, jotka
ilmoittavat mahdollisista tai todellisista rikkomistapauksista;
(c)         
mahdollisista tai todellisista rikkomistapauksista
ilmoittavan henkilön ja syytetyn henkilön henkilötietojen suojeleminen
direktiivissä 95/46/EY säädettyjen periaatteiden mukaisesti;
(d)         
asianmukaiset menettelyt, joilla taataan syytetyn
henkilön puolustautumisoikeus ja oikeus tulla kuulluksi ennen häntä koskevan
päätöksen tekemistä sekä oikeus käyttää oikeussuojakeinoja tuomioistuimessa
häntä koskevan päätöksen tai toimenpiteen osalta.
2.                      
Henkilöille, jotka antavat keskeisiä tietoja tämän
asetuksen mahdollisesta rikkomisesta, voidaan myöntää taloudellisia kannustimia
kansallisen lainsäädännön mukaisesti, jos kyseisillä henkilöillä ei ole jo
ennestään oikeudellista tai sopimukseen perustuvaa velvollisuutta ilmoittaa
tällaiset tiedot, tiedot ovat uusia ja ne johtavat hallinnollisen seuraamuksen
tai toimenpiteen tai rikosoikeudellisen seuraamuksen määräämiseen tämän
asetuksen rikkomisesta.
3.                      
Komissio hyväksyy 33 artiklan mukaisilla
täytäntöönpanosäädöksillä toimenpiteitä, joilla täsmennetään 1 kohdassa
tarkoitetut menettelyt, mukaan lukien ilmoittamista koskevat yksityiskohtaiset
säännöt ja ilmoitusten seurantaa koskevat yksityiskohtaiset säännöt sekä
toimenpiteet henkilöiden suojelemiseksi.
30 artikla
Tietojenvaihto EAMV:n kanssa
1.                      
Toimivaltaisten viranomaisten ja
oikeusviranomaisten on toimitettava EAMV:lle vuosittain yhdistetyt tiedot
kaikista 24, 25, 26, 27, 28 ja 29 artiklan mukaisesti määrätyistä
hallinnollisista toimenpiteistä, seuraamuksista ja sakoista. EAMV julkaisee
nämä tiedot vuosikertomuksessa.
2.                      
Jos toimivaltainen viranomainen on julkistanut
hallinnollisia toimenpiteitä, seuraamuksia ja sakkoja, sen on samanaikaisesti
ilmoitettava kyseisistä hallinnollisista toimenpiteistä, seuraamuksista ja
sakoista EAMV:lle.
3.                      
Jos julkistettu hallinnollinen toimenpide,
seuraamus ja sakko koskee direktiivin [uusi MiFID-direktiivi] mukaisesti
toimiluvan saanutta sijoituspalveluyritystä, EAMV lisää maininnan julkistetusta
seuraamuksesta direktiivin [uusi MiFID-direktiivi] 5 artiklan 3
kohdalla perustettuun sijoituspalveluyritysten rekisteriin.
4.                      
EAMV laatii luonnoksen teknisistä
täytäntöönpanostandardeista, joissa määritetään menettelyt ja lomakkeet tässä
artiklassa tarkoitettua tietojenvaihtoa varten.
EAMV toimittaa ensimmäisessä alakohdassa tarkoitetun
teknisten täytäntöönpanostandardien luonnoksen komissiolle viimeistään […].
Siirretään komissiolle valta antaa ensimmäisessä
alakohdassa tarkoitetut tekniset täytäntöönpanostandardit asetuksen
(EU) N:o 1095/2010 15 artiklan mukaisesti.
6 LUKU
DELEGOIDUT SÄÄDÖKSET
31 artikla
Säädösvallan siirto
Siirretään komissiolle valta antaa 32 artiklan
mukaisesti delegoituja säädöksiä, jotka koskevat takaisinosto-ohjelmiin ja
rahoitusvälineiden vakauttamiseen liittyvien ehtojen, tässä asetuksessa
vahvistettujen määritelmien, sisäpiiriluettelojen laatimista koskevien ehtojen,
johtohenkilöiden toteuttamiin liiketoimiin liittyvien ehtojen ja niitä
henkilöitä, jotka toimittavat tietoja, jotka voivat johtaa tämän asetuksen
rikkomisen havaitsemiseen, koskevien järjestelyjen täydentämistä ja
muuttamista.
32 artikla
Siirretyn säädösvallan käyttäminen
1.                      
Siirretään komissiolle valta antaa delegoituja säädöksiä
tässä artiklassa säädetyin edellytyksin.
2.                      
Siirretään valta antaa delegoituja säädöksiä
määräämättömäksi ajaksi 36 artiklan 1 kohdassa tarkoitetusta päivämäärästä.
3.                      
Euroopan parlamentti tai neuvosto voi milloin tahansa
peruuttaa säädösvallan siirron. Peruuttamispäätöksellä lopetetaan tuossa
päätöksessä mainittu säädösvallan siirto. Päätös tulee voimaan sitä päivää
seuraavana päivänä, jona se julkaistaan Euroopan unionin virallisessa
lehdessä, tai jonakin myöhempänä, päätöksessä mainittuna päivänä. Päätös ei
vaikuta jo voimassa olevien delegoitujen säädösten pätevyyteen.
4.                      
Heti kun komissio on antanut delegoidun säädöksen,
komissio antaa sen tiedoksi yhtäaikaisesti Euroopan parlamentille ja
neuvostolle.
5.                      
Delegoitu säädös tulee voimaan ainoastaan, jos Euroopan
parlamentti tai neuvosto ei ole kahden kuukauden kuluessa siitä, kun
asianomainen säädös on annettu tiedoksi Euroopan parlamentille ja neuvostolle,
ilmaissut vastustavansa sitä tai jos sekä Euroopan parlamentti että neuvosto
ovat ennen mainitun määräajan päättymistä ilmoittaneet komissiolle, että ne
eivät vastusta säädöstä. Euroopan parlamentin tai neuvoston aloitteesta tätä
määräaikaa jatketaan kahdella kuukaudella.
7 LUKU
TÄYTÄNTÖÖNPANOSÄÄDÖKSET
33 artikla
Komiteamenettely 
1.                      
Komission päätöksellä 2001/528/EY[41]
perustettu Euroopan arvopaperikomitea avustaa komissiota 29 artiklan 3 kohdan
mukaisten täytäntöönpanosäädösten antamisessa. Tämä komitea on asetuksessa (EU)
N:o 182/2011[42] tarkoitettu komitea.
2.                      
Kun tähän kohtaan viitataan, sovelletaan asetuksen
(EU) N:o 182/2011 5 artiklaa ottaen huomioon mainitun asetuksen 8 artiklan
säännökset.
8 LUKU
SIIRTYMÄ- JA LOPPUSÄÄNNÖKSET
34 artikla
Direktiivin 2003/6/EY kumoaminen 
Kumotaan direktiivi 2003/6/EY [24 kuukautta
tämän direktiivin voimaantulopäivästä] alkaen. Viittauksia direktiiviin
2003/6/EY pidetään viittauksina tähän asetukseen.
35 artikla
Siirtymäsäännökset
Ennen tämän asetuksen voimaantuloa olemassa
olleita ja toimivaltaisten viranomaisten komission asetuksen (EY) N:o 2273/2003[43]
mukaisesti hyväksymiä markkinakäytäntöjä voidaan soveltaa [12 kuukautta
tämän asetuksen ensimmäisestä soveltamispäivästä] saakka, jos kyseiset
toimivaltaiset viranomaiset ovat ilmoittaneet niistä EAMV:lle ennen tämän
asetuksen ensimmäistä soveltamispäivää.
36 artikla
Voimaantulo ja soveltaminen 
1.                      
Tämä asetus tulee voimaan [kahdentenakymmenentenä
päivänä sen jälkeen], kun se on julkaistu Euroopan unionin virallisessa
lehdessä.
2.                      
Sitä sovelletaan [24 kuukautta tämän asetuksen
voimaantulosta] alkaen lukuun ottamatta 3 artiklan 2 kohtaa, 8 artiklan 5
kohtaa, 11 artiklan 3 kohtaa, 12 artiklan 9 kohtaa, 13 artiklan 4 kohtaa, 13 artiklan
6 kohtaa, 14 artiklan 5 kohtaa, 14 artiklan 6 kohtaa, 15 artiklan 3 kohtaa, 18
artiklan 9 kohtaa, 19 artiklan 9 kohtaa, 28 artiklan 3 kohtaa ja 29 artiklan 3
kohtaa, joita sovelletaan välittömästi tämän asetuksen voimaantulon jälkeen.
Tämä asetus on kaikilta osiltaan velvoittava, ja sitä sovelletaan
sellaisenaan kaikissa jäsenvaltioissa.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
LIITE I
A.
Vääriin tai harhaanjohtaviin signaaleihin sekä hintojen varmistamiseen
liittyvät markkinoiden manipuloinnin indikaattorit
Sovellettaessa tämän asetuksen 8 artiklan 1
kohdan a alakohtaa muun muassa seuraavat indikaattorit, joita ei kuitenkaan
sinänsä tarvitse katsoa markkinoiden manipuloinniksi, on otettava huomioon markkinaosapuolten
ja toimivaltaisten viranomaisten tutkiessa liiketoimia tai kauppaa koskevia
toimeksiantoja, sanotun kuitenkaan vaikuttamatta kyseisen artiklan 3 kohdassa
lueteltuihin toimintatapoihin:
(a)         
se, missä määrin kauppaa koskevat toimeksiannot tai
toteutetut liiketoimet muodostavat merkittävän osuuden kyseessä olevalla
rahoitusvälineellä, siihen liittyvällä hyödykettä koskevalla spot-sopimuksella
tai päästöoikeuksiin perustuvalla huutokauppatuotteella toteutettujen
liiketoimien päivittäisestä volyymista etenkin silloin, kun tämänkaltaiset
toimet aiheuttavat merkittävän muutoksen niiden hinnoissa;
(b)         
se, missä määrin rahoitusvälineen, siihen liittyvän
hyödykettä koskevan spot-sopimuksen tai päästöoikeuksiin perustuvan
huutokauppatuotteen osalta merkittävän myynti- tai ostoposition omaavien
henkilöiden antamat kauppaa koskevat toimeksiannot tai toteuttamat liiketoimet
aiheuttavat merkittävän muutoksen kyseisen rahoitusvälineen, siihen liittyvän
hyödykettä koskevan spot-sopimuksen tai päästöoikeuksiin perustuvan
huutokauppatuotteen hintaan;
(c)         
se, eivätkö toteutetut liiketoimet johda
rahoitusvälineen, siihen liittyvän hyödykettä koskevan spot-sopimuksen tai
päästöoikeuksiin perustuvan huutokauppatuotteen lopullisen omistajan
muuttumiseen;
(d)         
se, missä määrin kauppaa koskeviin toimeksiantoihin
tai toteutettuihin liiketoimiin liittyy positioiden muuttumista käänteisiksi
lyhyellä aikavälillä, missä määrin kyseiset toimeksiannot tai liiketoimet
muodostavat merkittävän osuuden rahoitusvälineellä, siihen liittyvällä hyödykettä
koskevalla spot-sopimuksella tai päästöoikeuksiin perustuvalla
huutokauppatuotteella toteutettujen liiketoimien päivittäisestä volyymista ja
missä määrin ne voitaisiin liittää rahoitusvälineen, siihen liittyvän
hyödykettä koskevan spot-sopimuksen tai päästöoikeuksiin perustuvan
huutokauppatuotteen merkittäviin hinnanmuutoksiin;
(e)         
se, missä määrin kauppaa koskevat toimeksiannot tai
toteutetut liiketoimet keskittyvät pörssipäivän aikana tietylle lyhyelle
ajanjaksolle ja johtavat hinnanmuutokseen, joka jatkossa muuttuu käänteiseksi;
(f)           
se, missä määrin kauppaa koskevat toimeksiannot
muuttavat rahoitusvälineen, siihen liittyvän hyödykettä koskevan
spot-sopimuksen tai päästöoikeuksiin perustuvan huutokauppatuotteen parhaasta
osto- tai myyntitarjouksesta annettuja tietoja tai yleisemmällä tasolla
markkinatoimijoiden käytössä olevan tarjouskirjan tietoja sekä missä määrin
niitä peruutetaan ennen toteuttamista;
(g)         
se, missä määrin kauppaa koskevia toimeksiantoja
annetaan tai liiketoimia toteutetaan viitehintojen, tilityshintojen tai
arvostusten laskenta-ajankohtana tai lähellä tätä ajankohtaa ja missä määrin ne
aiheuttavat edellä mainittuihin hintoihin tai arvostuksiin vaikuttavia
hinnanmuutoksia.
B.
Valetointen tai muiden vilpillisten menettelyjen tai järjestelyjen käyttöön
liittyvät markkinoiden manipuloinnin indikaattorit
Sovellettaessa tämän asetuksen 8 artiklan 1
kohdan b alakohtaa muun muassa seuraavat indikaattorit, joita ei kuitenkaan
sinänsä tarvitse katsoa markkinoiden manipuloinniksi, on otettava huomioon markkinaosapuolten
ja toimivaltaisten viranomaisten tutkiessa liiketoimia tai kauppaa koskevia
toimeksiantoja, sanotun kuitenkaan vaikuttamatta kyseisen artiklan 3 kohdan
toisessa alakohdassa lueteltuihin toimintatapoihin:
(a)         
se, ovatko kauppaa koskevia toimeksiantoja antaneet
tai liiketoimia toteuttaneet henkilöt tai kyseisiin henkilöihin yhteydessä
olevat henkilöt levittäneet etu- tai jälkikäteen vääriä tai harhaanjohtavia
tietoja;
(b)         
se, ovatko kauppaa koskevia toimeksiantoja antaneet
tai liiketoimia toteuttaneet henkilöt tai kyseisiin henkilöihin yhteydessä
olevat henkilöt tuottaneet tai levittäneet etu- tai jälkikäteen sijoittamista
koskevia suosituksia, jotka ovat virheellisiä, puolueellisia tai joihin on
selkeästi vaikuttanut merkittävä etu.
SÄÄDÖSEHDOTUKSEEN LIITTYVÄ
RAHOITUSSELVITYS
1.           PERUSTIEDOT EHDOTUKSESTA/ALOITTEESTA 
              1.1.    Ehdotuksen/aloitteen nimi 
              1.2.    Toimintalohko(t)
toimintoperusteisessa johtamis- ja budjetointijärjestelmässä (ABM/ABB)
              1.3.    Ehdotuksen/aloitteen
luonne 
              1.4.    Tavoitteet

              1.5.    Ehdotuksen/aloitteen
perustelut 
              1.6.    Toiminnan
ja sen rahoitusvaikutusten kesto 
              1.7.    Hallinnointitapa
(hallinnointitavat) 
2.           HALLINNOINTI 
              2.1.    Seuranta-
ja raportointisäännöt 
              2.2.    Hallinnointi-
ja valvontajärjestelmä 
              2.3.    Toimenpiteet
petosten ja sääntöjenvastaisuuksien ehkäisemiseksi 
3.           EHDOTUKSEN/ALOITTEEN ARVIOIDUT
RAHOITUSVAIKUTUKSET 
              3.1.    Kyseeseen
tulevat monivuotisen rahoituskehyksen otsakkeet ja menopuolen budjettikohdat 
              3.2.    Arvioidut
vaikutukset menoihin 
              3.2.1. Yhteenveto arvioiduista vaikutuksista menoihin

              3.2.2. Arvioidut
vaikutukset toimintamäärärahoihin 
              3.2.3. Arvioidut
vaikutukset hallintomäärärahoihin
              3.2.4. Yhteensopivuus
nykyisen monivuotisen rahoituskehyksen kanssa
              3.2.5. Ulkopuolisten
tahojen osallistuminen rahoitukseen 
              3.3.    Arvioidut vaikutukset tuloihin
SÄÄDÖSEHDOTUKSEEN
LIITTYVÄ RAHOITUSSELVITYS
1.           PERUSTIEDOT EHDOTUKSESTA/ALOITTEESTA
1.1.        Ehdotuksen/aloitteen nimi 
Ehdotus:
Euroopan parlamentin ja neuvoston direktiivi sisäpiirikaupoista ja markkinoiden
manipuloinnista (markkinoiden väärinkäyttö) 
Ehdotus:
Euroopan parlamentin ja neuvoston direktiivi sisäpiirikaupoista ja markkinoiden
manipuloinnista (markkinoiden väärinkäyttö) määrättävistä rikosoikeudellisista
seuraamuksista 
1.2.        Toimintalohko(t)
toimintoperusteisessa johtamis- ja budjetointijärjestelmässä (ABM/ABB)[44]

Sisämarkkinat
– rahoitusmarkkinat 
1.3.        Ehdotuksen/aloitteen luonne 
ý Ehdotus/aloite
liittyy uuteen toimeen. 
¨ Ehdotus/aloite
liittyy uuteen toimeen, joka perustuu pilottihankkeeseen tai valmistelutoimeen[45].

¨ Ehdotus/aloite
liittyy käynnissä olevan toimen jatkamiseen. 
¨ Ehdotus/aloite
liittyy toimeen, joka on suunnattu uudelleen. 
1.4.        Tavoitteet
1.4.1.     Komission monivuotinen
strateginen tavoite (monivuotiset strategiset tavoitteet), jonka (joiden)
saavuttamista ehdotus/aloite tukee 
Markkinoiden
väärinkäyttöä koskevan asetuksen ja direktiivin yleisenä tavoitteena on lisätä
markkinoiden luotettavuutta ja parantaa sijoittajansuojaa kieltämällä
sisäpiiritiedon haltijoita käymästä kauppaa rahoitusvälineillä, joihin kyseinen
tieto liittyy, ja kieltämällä rahoitusmarkkinoiden manipulointi, jota
harjoitetaan esimerkiksi levittämällä vääriä tietoja tai huhuja ja
toteuttamalla sellaisia kauppoja, joilla varmistetaan hintojen asettuminen
epänormaalille tasolle. Samalla luodaan yhtenäinen säännöstö ja varmistetaan
toimintaedellytysten tasapuolisuus sekä lisätään arvopaperimarkkinoiden
houkuttelevuutta pk-yritysten kasvumarkkinoilla toimiville
liikkeeseenlaskijoille keinona hankkia pääomaa. 
1.4.2.     Erityistavoite
(erityistavoitteet) sekä toiminto (toiminnot) toimintoperusteisessa johtamis-
ja budjetointijärjestelmässä 
Erityistavoite nro..
Edellä
mainittujen yleisten tavoitteiden perusteella voidaan määritellä seuraavat
yksityiskohtaisemmat toimintapoliittiset tavoitteet:
-
varmistetaan asetuksen ja direktiivin pysyminen markkinoiden kehityksen
vauhdissa;
-
varmistetaan markkinoiden väärinkäyttöä koskevien sääntöjen tehokas
täytäntöönpano;
- tehostetaan
markkinoiden väärinkäyttöä koskevia sääntöjä parantamalla niiden selkeyttä ja
oikeusvarmuutta;
-
vähennetään hallintorasitteita aina kun se on mahdollista, erityisesti
pk-yritysten kasvumarkkinoilla toimivien liikkeeseenlaskijoiden tapauksessa. 
Toiminto (toiminnot) toimintoperusteisessa johtamis- ja budjetointijärjestelmässä
Edellä
luetellut erityistavoitteet edellyttävät seuraavien toiminnallisten
tavoitteiden saavuttamista:
-
estetään markkinoiden väärinkäyttö organisoiduilla markkinoilla,
kauppapaikoilla ja OTC-transaktioissa;
-
estetään markkinoiden väärinkäyttö hyödykkeiden ja niihin liittyvien
johdannaisten markkinoilla;
-
varmistetaan, että sääntelyviranomaisilla on tarvittavat tiedot ja valtuudet
tehokasta täytäntöönpanoa varten;
-
varmistetaan johdonmukaiset, tehokkaat ja varoittavat seuraamukset;
-
vähennetään vaihtoehtoisia ja harkinnanvaraisia ratkaisuja tai poistetaan ne;
-
selvennetään joitakin avainkäsitteitä.
1.4.3.     Odotettavissa olevat tulokset
ja vaikutukset
Selvitys siitä, miten
ehdotuksella/aloitteella on tarkoitus vaikuttaa edunsaajien/kohderyhmän
tilanteeseen
Ehdotusten
kokonaisvaikutus johtaa siihen, että markkinoiden väärinkäyttöön voidaan EU:ssa
puuttua entistä tehokkaammin. Ensiksikin markkinoiden luotettavuutta lisätään
ja sijoittajansuojaa parannetaan selventämällä, mitkä rahoitusvälineet ja
markkinat kuuluvat sääntelyn piiriin. Lisäksi varmistetaan, että säännöksillä
katetaan välineet, jotka on otettu kaupankäynnin kohteeksi pelkästään
monenkeskisissä kaupankäyntijärjestelmissä (MTF) ja muissa uudentyyppisissä
organisoiduissa kaupankäyntijärjestelmissä (OTF). Lisäksi ehdotukset parantavat
suojaa hyödykejohdannaisilla tapahtuvaa markkinoiden väärinkäyttöä vastaan
lisäämällä markkinoiden avoimuutta. Ne myös varmistavat, että markkinoiden
väärinkäyttö havaitaan helpommin, sillä ne tarjoavat toimivaltaisille
viranomaisille tarvittavat valtuudet tutkintatoimien toteuttamiseen. Lisäksi ne
lisäävät seuraamusjärjestelmien ennalta ehkäisevää vaikutusta, sillä niiden
myötä otetaan käyttöön hallinnollisiin toimenpiteisiin ja seuraamuksiin
sovellettavat vähimmäisvaatimukset ja niissä vaaditaan rikosoikeudellisten
seuraamusten käyttöönottoa. Ehdotukset johtavat myös markkinoiden
väärinkäyttöön sovellettavaan johdonmukaisempaan linjaan, sillä ne vähentävät
jäsenvaltioiden vaihtoehtoisia ja harkinnanvaraisia toimintatapoja.
Ehdotuksilla otetaan lisäksi käyttöön suhteutettu järjestelmä, jota sovelletaan
liikkeeseenlaskijoihin pk-yritysten kasvumarkkinoilla. Ehdotusten odotetaan
edistävän rahoitusmarkkinoiden luotettavuutta, jolla on myönteinen vaikutus sijoittajien
luottamukseen. Tämä lisää puolestaan rahoitusmarkkinoiden vakautta. 
1.4.4.     Tulos- ja
vaikutusindikaattorit 
Selvitys siitä,
millaisin indikaattorein ehdotuksen/aloitteen toteuttamista seurataan
Tärkeimmät
indikaattorit ja tietolähteet, joita voitaisiin käyttää arvioinnissa, ovat
seuraavat:
-
kansallisten toimivaltaisten viranomaiset toimittamat tiedot niiden
markkinoiden väärinkäyttöön liittyvien tapausten lukumäärästä, jotka ne ovat tutkineet
ja joissa ne ovat määränneet seuraamuksia; sekä
-
raportti (jonka laatija voisi olla EAMV) kokemuksista, joita
sääntelyviranomaiset ovat saaneet lainsäädännön täytäntöönpanosta.
1.5.        Ehdotuksen/aloitteen
perustelut 
1.5.1.     Tarpeet, joihin
ehdotuksella/aloitteella vastataan lyhyellä tai pitkällä aikavälillä 
Lyhyellä
aikavälillä:
-
varmistetaan, että sääntelyviranomaisilla on tarvittavat tiedot ja valtuudet
tehokasta täytäntöönpanoa varten;
-
varmistetaan johdonmukaiset, tehokkaat ja varoittavat seuraamukset;
-
vähennetään vaihtoehtoisia ja harkinnanvaraisia ratkaisuja tai poistetaan ne;
-
selvennetään joitakin avainkäsitteitä. 
Pitkällä
aikavälillä: 
-
estetään markkinoiden väärinkäyttö organisoiduilla markkinoilla,
kauppapaikoilla ja OTC-transaktioissa;
-
estetään markkinoiden väärinkäyttö hyödykkeiden ja niihin liittyvien
johdannaisten markkinoilla.
1.5.2.     EU:n osallistumisesta saatava
lisäarvo
Vaikka
kaikki vaikutustenarvioinnissa mainitut ongelmat vaikuttavat merkittävästi
kaikkiin yksittäisiin jäsenvaltioihin, niiden kokonaisvaikutuksista saadaan
mahdollisimman kattava kuva vain valtioiden rajat ylittävällä tasolla. Tämä
johtuu siitä, että markkinoiden väärinkäyttöä voi esiintyä millä tahansa
markkinoilla, joilla instrumentti on listattu pörssiin, tai pörssin
ulkopuolisilla markkinoilla. Sitä voi näin ollen esiintyä myös markkinoilla,
jotka eivät ole kyseisen instrumentin ensimarkkinat. Tämän vuoksi kansallisella
tasolla toteutettuihin markkinoiden väärinkäyttöä koskeviin toimiin liittyy
todellinen riski siitä, että ne kierretään tai että ne jäävät tehottomiksi
ilman EU:n tasolla toteutettavia toimia. Johdonmukainen lähestymistapa on
sääntelyn katvealueiden hyväksikäytön estämiseksi erittäin tärkeä. Koska tämä
kysymys on jo katettu markkinoiden väärinkäyttöä koskevan nykyisen direktiivin
säännöksillä, vaikutustenarvioinnissa esitetyt ongelmat voidaan ratkaista
parhaiten yhteisin toimin. 
1.5.3.     Vastaavista toimista saadut
kokemukset
Tämä
asetusehdotus perustuu nykyiseen markkinoiden väärinkäyttöä koskevaan
direktiiviin, jonka soveltamisessa on ilmennyt joitakin rajoituksia ja jota on
sovellettu jäsenvaltioissa eri tavalla. Tämän vuoksi sitä on tarpeen tarkistaa
asetuksella ja direktiivillä. 
1.5.4.     Yhteensopivuus muiden
kyseeseen tulevien välineiden kanssa ja mahdolliset synergiaedut
Komissio
saattaa koko rahoitusalan uudistusohjelmansa päätökseen lähikuukausina, kuten
2. kesäkuuta 2010 annetussa tiedonannossa Rahoituspalvelujen sääntely
kestävän kasvun varmistamiseksi[46] ilmoitettiin.
Tiedonannossa luetelluista jo esitetyistä tai valmisteilla olevista
ehdotuksista useat liittyvät tähän aloitteeseen ja edistävät sen tavoitteiden
saavuttamista, toisin sanoen sijoittajansuojan parantamista sekä markkinoiden
avoimuuden ja luotettavuuden lisäämistä.
Ehdotus
asetukseksi lyhyeksi myynnistä ja tietyistä luottoriskinvaihtosopimusten
osa-alueista sisältää lyhyeksi myyntiä koskevia julkistamisvaatimuksia, joiden
ansiosta sääntelyviranomaisten olisi helpompi havaita lyhyeksi myyntiin
liittyvä mahdollinen markkinoiden manipulointi tai sisäpiirikauppa[47].
Ehdotus
asetukseksi OTC-johdannaisista, keskusvastapuolista ja kauppatietorekistereistä
lisää myös huomattavien OTC-johdannaispositioiden avoimuutta ja auttaa
sääntelyviranomaisia valvomaan johdannaisten avulla tapahtuvaa markkinoiden
väärinkäyttöä[48].
Rahoitusvälineiden
markkinoita koskevan direktiivin tarkistuksessa tarkastellaan vaihtoehtoja
laajentaa nykyistä ilmoitusvelvollisuutta sellaisten liiketoimien osalta,
joissa on kyse ainoastaan monenkeskisissä kaupankäyntijärjestelmissä (MTF)
kaupankäynnin kohteena olevista instrumenteista, ja ilmoitettaessa
OTC-transaktioista, johdannaiset mukaan lukien. Toimivaltaisille viranomaisille
ei tällä hetkellä tarvitse ilmoittaa OTC-transaktioista sellaisilla
instrumenteilla, joita ei ole otettu kaupankäynnin kohteeksi säännellyillä
markkinoilla. Niistä ilmoittaminen tekisi sääntelyviranomaisille helpommaksi
havaita mahdollinen markkinoiden väärinkäyttö tällaisia instrumentteja
käyttämällä[49]. 
Fyysisille
energiamarkkinoille ominaisia avoimuusvaatimuksia ja manipuloivia
toimintatapoja sekä liiketoimista ilmoittamista energiamarkkinoiden eheyden
varmistamiseksi käsitellään komission ehdotuksessa asetukseksi
energiamarkkinoiden eheydestä ja läpinäkyvyydestä[50].
1.6.        Toiminnan ja sen
rahoitusvaikutusten kesto 
¨ Ehdotuksen/aloitteen mukaisen toiminnan
kesto on rajattu. 
–     
¨  Ehdotuksen/aloitteen mukainen toiminta alkaa [PP/KK]VVVV ja päättyy
[PP/KK]VVVV. 
–     
¨  Rahoitusvaikutukset alkavat vuonna VVVV ja päättyvät vuonna VVVV. 
ý Ehdotuksen/aloitteen mukaisen toiminnan
kestoa ei ole rajattu.
–     
Käynnistysvaihe alkaa vuonna VVVV ja päättyy vuonna
VVVV,
–     
minkä jälkeen toteutus täydessä laajuudessa.
1.7.        Hallinnointitapa
(hallinnointitavat)[51] 
ý komissio hallinnoi suoraan keskitetysti

¨ välillinen keskitetty hallinnointi, jossa täytäntöönpanotehtäviä on siirretty
–     
¨  toimeenpanovirastoille 
–     
¨  yhteisöjen perustamille elimille[52] 
–     
¨  kansallisille julkisoikeudellisille elimille tai julkisen palvelun
tehtäviä hoitaville elimille 
–     
¨  henkilöille, joille on annettu tehtäväksi toteuttaa Euroopan
unionista tehdyn sopimuksen V osaston mukaisia erityistoimia ja jotka nimetään
varainhoitoasetuksen 49 artiklan mukaisessa perussäädöksessä 
¨ hallinnointi yhteistyössä jäsenvaltioiden kanssa 
¨ hajautettu hallinnointi yhteistyössä kolmansien maiden kanssa 
¨ hallinnointi yhteistyössä kansainvälisten järjestöjen kanssa (tarkennettava)
Jos käytetään useampaa
kuin yhtä hallinnointitapaa, huomautuksille varatussa kohdassa olisi annettava
lisätietoja.
Huomautukset: 
//
2.           HALLINNOINTI 
2.1.        Seuranta- ja
raportointisäännöt 
Ilmoitetaan sovellettavat
aikavälit ja edellytykset
Euroopan
arvopaperimarkkinaviranomaisen perustamisesta annetun asetuksen 81 artiklan
mukaan arvopaperimarkkinaviranomaisen toiminnan tuloksena saaduista
kokemuksista on tehtävä arviointi kolmen vuoden kuluttua siitä, kun arvopaperimarkkinaviranomainen
aloitti toimintansa. Tätä varten komissio julkaisee yleiskertomuksen, joka
toimitetaan Euroopan parlamentille ja neuvostolle. 
2.2.        Hallinnointi- ja
valvontajärjestelmä 
2.2.1.     Todetut riskit 
EU:n
finanssivalvontajärjestelmän uudistuksen yhteydessä on suoritettu
vaikutustenarvioinnit asetuksista, joilla perustetaan Euroopan
pankkiviranomainen, Euroopan vakuutus- ja lisäeläkeviranomainen sekä
Euroopan arvopaperimarkkinaviranomainen (EAMV). 
Näihin
ehdotuksiin perustuvat täydentävät varat EAMV:lle ovat välttämättömiä, jotta
EAMV voisi hoitaa tehtävänsä. 
1.       EAMV
varmistaa niiden sääntöjen yhdenmukaistamisen ja koordinoinnin, jotka koskevat
-
takaisinosto-ohjelmia ja vakauttamista koskevia poikkeuksia (3 artikla); 
-
teknisiä järjestelyjä epäilyttävien liiketoimien havaitsemiseksi ja niistä
ilmoittamiseksi (11 artikla); 
-
teknisiä keinoja sisäpiiritiedon asianmukaista julkistamista varten (12
artikla); 
-
teknisiä keinoja sisäpiiritiedon julkistamisen lykkäämistä varten (12 artikla);

-
ohjeellista ja ei-tyhjentävää luetteloa sellaisia liikkeeseenlaskijoita, joiden
rahoitusvälineet on otettu kaupankäynnin kohteeksi pk-yritysten markkinoilla,
koskevista tapahtumista, jotka voivat olla sisäpiiritietoa (12 artikla); 
-
sisäpiiriluettelojen sisältöä ja muotoa (13 artikla); 
-
sijoitussuosituksia ja tilastoja koskevia järjestelyjä (15 artikla); 
-
EU-valtioiden ja muiden maiden toimivaltaisten ja sääntelyviranomaisten
välisessä tietojenvaihdossa käytettäviä menettelyjä ja lomakkeita (18, 19, 20
ja 29 artikla). 
2.       Toimivaltaisen
viranomaisen pyynnöstä EAMV lisäksi koordinoi toimivaltaisten viranomaisten
tutkimuksia ja tarkastuksia rajat ylittävissä tapauksissa, joissa on kyse
markkinoiden väärinkäytöstä (19 artikla). 
3.       EAMV
koordinoi myös jäsenvaltioiden toimivaltaisten viranomaisten ja kolmansien
maiden toimivaltaisten viranomaisten välisten yhteistyöjärjestelyjen
kehittämistä. EAMV laatii yhteistyöjärjestelyjä varten malliasiakirjoja, joita
toimivaltaiset viranomaiset voivat käyttää. EAMV koordinoi myös kolmansien
maiden toimivaltaisilta viranomaisilta saatujen tietojen vaihtoa viranomaisten
välillä (20 artikla). 
4.       Hyödykejohdannaisten
osalta EAMV helpottaa ja koordinoi yhteistyötä ja tietojenvaihtoa muiden
jäsenvaltioiden ja kolmansien maiden spot-markkinoista vastaavien
toimivaltaisten viranomaisten ja sääntelyviranomaisten välillä (19 artikla). 
Ilman
varoja ei olisi mahdollista taata arvopaperimarkkinaviranomaisen tehtävien
oikea-aikaista ja tehokasta hoitamista. 
2.2.2.     Valvontamenetelmä(t) 
EAMV-asetuksessa
säädettyjä hallinto- ja valvontajärjestelmiä sovelletaan myös tämän ehdotuksen
mukaisiin EAMV:n tehtäviin. Komissio päättää ensimmäisen arvioinnin yhteydessä,
millä lopullisilla indikaattoreilla Euroopan arvopaperimarkkinaviranomaisen
toimintaa arvioidaan. Lopullisessa arvioinnissa kvantitatiiviset indikaattorit
ovat yhtä tärkeitä kuin kuulemisissa kerättävä kvalitatiivinen näyttö.
Arviointi tehdään kolmen vuoden välein.
2.3.        Toimenpiteet petosten ja
sääntöjenvastaisuuksien ehkäisemiseksi 
Ilmoitetaan käytössä
olevat ja suunnitellut torjunta- ja suojatoimenpiteet
Petosten,
lahjonnan ja muun laittoman toiminnan torjumiseksi EAMV:hen sovelletaan
rajoituksetta Euroopan petostentorjuntaviraston (OLAF) tutkimuksista 25 päivänä
toukokuuta 1999 annetun Euroopan parlamentin ja neuvoston asetuksen (EY) N:o
1073/1999 säännöksiä.
EAMV:n
on liityttävä Euroopan parlamentin, Euroopan unionin neuvoston ja Euroopan
yhteisöjen komission välillä 25 päivänä toukokuuta 1999 tehtyyn toimielinten
väliseen sopimukseen Euroopan petostentorjuntaviraston (OLAF) sisäisistä
tutkimuksista ja annettava välittömästi asianmukaiset määräykset, jotka
koskevat kaikkia sen työntekijöitä.
Rahoituspäätöksissä
ja niistä johtuvissa täytäntöönpanoa koskevissa sopimuksissa tai asiakirjoissa
on määrättävä nimenomaisesti, että tilintarkastustuomioistuin ja OLAF voivat
tarvittaessa tehdä tarkastuksia paikan päällä EAMV:n suorittamien varojen
edunsaajien ja näiden varojen jakamisesta vastaavan henkilöstön luona.
3.           EHDOTUKSEN/ALOITTEEN ARVIOIDUT
RAHOITUSVAIKUTUKSET 
3.1.        Kyseeseen tulevat
monivuotisen rahoituskehyksen otsakkeet ja menopuolen budjettikohdat 
·      Talousarviossa jo olevat budjettikohdat 
Monivuotisen rahoituskehyksen otsakkeiden ja
budjettikohtien mukaisessa järjestyksessä
 Moniv. rahoitus­kehyksen otsake || Budjettikohta || Määräraha­laji || Rahoitusosuudet 
 Numero [Nimi………………………...……….] || JM/EI-JM ([53]) || EFTA-mailta[54] || ehdokas-mailta[55] || kolman­silta mailta || varainhoito­asetuksen 18 artiklan 1 kohdan aa alakohdassa tarkoitetut rahoitusosuudet 
   || 12.040401.01 EAMV – Avustus osastoille 1 ja 2 (Henkilöstö- ja hallintomenot) || JM || KYL­LÄ || EI || EI || EI 
·      Uudet perustettaviksi esitetyt budjettikohdat 
Monivuotisen
rahoituskehyksen otsakkeiden ja budjettikohtien mukaisessa järjestyksessä
///
3.2.        Arvioidut vaikutukset
menoihin 
3.2.1.     Yhteenveto arvioiduista
vaikutuksista menoihin 
milj. euroa (kolmen desimaalin tarkkuudella)
 Monivuotisen rahoituskehyksen otsake: || 1A || Kasvua ja työllisyyttä edistävä kilpailukyky 
 PO: <MARKT> ||   ||   || vuosi 2013[56] || vuosi 2014 || vuosi 2015 ||   ||   || YHTEENSÄ 
  Toimintamäärärahat ||   ||   ||   ||   ||   ||   ||   ||   
 12.0404.01 || Sitoumukset || (1) || 0,179 || 0,327 || 0,327 ||   ||   ||   ||   || 0,832 
 Maksut || (2) || 0,179 || 0,327 || 0,327 ||   ||   ||   ||   || 0,832 
 Tiettyjen ohjelmien määrärahoista katettavat hallintomäärärahat[57] ||   ||   ||   ||   ||   ||   ||   ||   
 Budjettikohdan numero ||   || (3) || 0 || 0 || 0 ||   ||   ||   ||   ||   
 MARKT PO:n määrärahat YHTEENSÄ || Sitoumukset || =1+1a +3 || 0,179 || 0,327 || 0,327 ||   ||   ||   ||   || 0,832 
 Maksut || =2+2a +3 || 0,179 || 0,327 || 0,327 ||   ||   ||   ||   || 0,832 
  Toimintamäärärahat YHTEENSÄ || Sitoumukset || (4) || 0 || 0 || 0 ||   ||   ||   ||   ||   
 Maksut || (5) || 0 || 0 || 0 ||   ||   ||   ||   ||   
  Tiettyjen ohjelmien määrärahoista katettavat hallintomäärärahat YHTEENSÄ || (6) || 0 || 0 || 0 ||   ||   ||   ||   ||   
 Monivuotisen rahoituskehyksen OTSAKKEESEEN 1A kuuluvat määrärahat YHTEENSÄ || Sitoumukset || =4+ 6 || 0,179 || 0,327 || 0,327 ||   ||   ||   ||   || 0,832 
 Maksut || =5+ 6 || 0,179 || 0,327 || 0,327 ||   ||   ||   ||   || 0,832 
1.                      
EAMV:n on laadittava teknisten täytäntöönpanostandardien
luonnoksia, jotka koskevat 
–     
takaisinosto-ohjelmia ja vakauttamista koskevia
poikkeuksia (3 artikla); 
–     
teknisiä järjestelyjä epäilyttävien liiketoimien
havaitsemiseksi ja niistä ilmoittamiseksi (11 artikla); 
–     
teknisiä keinoja sisäpiiritiedon asianmukaista
julkistamista varten (12 artikla); 
–     
teknisiä keinoja sisäpiiritiedon julkistamisen lykkäämistä
varten (12 artikla); 
–     
ohjeellista ja ei-tyhjentävää luetteloa sellaisia
liikkeeseenlaskijoita, joiden rahoitusvälineet on otettu kaupankäynnin kohteeksi
pk-yritysten markkinoilla, koskevista tapahtumista, jotka voivat olla
sisäpiiritietoa (12 artikla); 
–     
sisäpiiriluettelojen sisältöä ja muotoa (13
artikla); 
–     
sijoitussuosituksia ja tilastoja koskevia
järjestelyjä (15 artikla); 
–     
EU-valtioiden ja muiden maiden toimivaltaisten ja
sääntelyviranomaisten välisessä tietojenvaihdossa käytettäviä menettelyjä ja
lomakkeita (18, 19, 20 ja 29 artikla). 
2.                 
Toimivaltaisen viranomaisen pyynnöstä EAMV
koordinoi toimivaltaisten viranomaisten tutkimuksia ja tarkastuksia rajat
ylittävissä tapauksissa, joissa on kyse markkinoiden väärinkäytöstä. 
3.                 
EAMV koordinoi jäsenvaltioiden toimivaltaisten
viranomaisten ja kolmansien maiden toimivaltaisten viranomaisten välisten
yhteistyöjärjestelyjen kehittämistä. EAMV laatii yhteistyöjärjestelyjä varten
malliasiakirjoja, joita toimivaltaiset viranomaiset voivat käyttää. EAMV
koordinoi myös kolmansien maiden toimivaltaisilta viranomaisilta saatujen
tietojen vaihtoa viranomaisten välillä. 
4.                 
4.         Hyödykejohdannaisten osalta EAMV
helpottaa ja koordinoi yhteistyötä ja tietojenvaihtoa muiden jäsenvaltioiden ja
kolmansien maiden spot-markkinoista vastaavien toimivaltaisten viranomaisten ja
sääntelyviranomaisten välillä. 
Jos ehdotuksella/aloitteella on vaikutuksia useampaan
otsakkeeseen:
  Toimintamäärärahat YHTEENSÄ || Sitoumukset || (4) ||   ||   ||   ||   ||   ||   ||   ||   
 Maksut || (5) ||   ||   ||   ||   ||   ||   ||   ||   
  Tiettyjen ohjelmien määrärahoista katettavat hallintomäärärahat YHTEENSÄ || (6) ||   ||   ||   ||   ||   ||   ||   ||   
 Monivuotisen rahoituskehyksen OTSAKKEISIIN 1–4 kuuluvat määrärahat YHTEENSÄ (viitemäärä) || Sitoumukset || =4+ 6 || 0,179 || 0,327 || 0,327 ||   ||   ||   ||   || 0,832 
 Maksut || =5+ 6 || 0,179 || 0,327 || 0,327 ||   ||   ||   ||   || 0,832 
 Monivuotisen rahoituskehyksen otsake: || 5 || ”Hallintomenot” 
milj. euroa (kolmen desimaalin tarkkuudella)
   ||   ||   || vuosi 2013 || vuosi 2014 || vuosi 2015 ||   ||   || YHTEENSÄ 
 PO: <…….> || 
  Henkilöresurssit || 0 || 0 || 0 ||   ||   ||   ||   ||   
  Muut hallintomenot || 0 || 0 || 0 ||   ||   ||   ||   ||   
 <…….> PO YHTEENSÄ || Määrärahat ||   ||   ||   ||   ||   ||   ||   ||   
 Monivuotisen rahoituskehyksen OTSAKKEESEEN 5 kuuluvat määrärahat YHTEENSÄ || (Sitoumukset yhteensä = maksut yhteensä) || 0 || 0 || 0 ||   ||   ||   ||   ||   
milj. euroa (kolmen desimaalin tarkkuudella)
   ||   ||   || vuosi 2013[58] || vuosi 2014 || vuosi 2015 ||   ||   || YHTEENSÄ 
 Monivuotisen rahoituskehyksen OTSAKKEISIIN 1–5 kuuluvat määrärahat YHTEENSÄ || Sitoumukset || 0,179 || 0,327 || 0,327 ||   ||   ||   ||   || 0,832 
 Maksut || 0,179 || 0,327 || 0,327 ||   ||   ||   ||   || 0,832 
3.2.2.     Arvioidut vaikutukset toimintamäärärahoihin

–     
¨  Ehdotus/aloite ei edellytä toimintamäärärahoja. 
–     
ý  Ehdotus/aloite edellyttää toimintamäärärahoja seuraavasti:
Ehdotuksen erityistavoitteet on esitetty
kohdassa 1.4.2. Ne saavutetaan ehdotetuilla lainsäädäntötoimilla, jotka on
pantava täytäntöön kansallisella tasolla, ja Euroopan
arvopaperimarkkinaviranomaisen osallistumisen kautta. 
Vaikkei olekaan mahdollista määrittää kunkin
tavoitteen tuloksia konkreettisesti numeroarvoin, EAMV:n tehtävien ja
kansallisten sääntelyviranomaisten uusien valtuuksien pitäisi lisätä
markkinoiden luotettavuutta ja sijoittajansuojaa, sillä sisäpiiritiedon
haltijoita kielletään käymästä kauppaa rahoitusvälineillä, joihin kyseinen
tieto liittyy, ja esimerkiksi vääriä tietoja tai huhuja levittämällä ja
sellaisia kauppoja toteuttamalla, joilla varmistetaan hintojen asettuminen
epänormaalille tasolle, harjoitettu rahoitusmarkkinoiden manipulointi
kielletään. Uudet säännöt estävät markkinoiden väärinkäytön organisoiduilla
markkinoilla, kauppapaikoilla ja OTC-transaktioissa sekä hyödykkeiden ja niihin
liittyvien johdannaisten markkinoilla. Ne varmistavat myös, että EAMV:llä ja
kansallisilla sääntelyviranomaisilla on tarvittavat tiedot ja valtuudet, jotta
ne voivat panna täytäntöön johdonmukaisia, tehokkaita ja varoittavia
seuraamuksia. 
3.2.3.     Arvioidut vaikutukset
hallintomäärärahoihin
3.2.3.1.  Yhteenveto 
–     
ý  Ehdotus/aloite ei edellytä hallintomäärärahoja. 
–     
¨  Ehdotus/aloite edellyttää hallintomäärärahoja seuraavasti:
3.2.3.2.  Henkilöresurssien arvioitu
tarve 
–     
ý  Ehdotus/aloite ei edellytä henkilöresursseja. 
–     
¨  Ehdotus/aloite edellyttää henkilöresursseja seuraavasti:
Huom.
MARKT-pääosastossa ei tarvita lisää henkilö-
ja hallintoresursseja ehdotuksen seurauksena. Tällä hetkellä markkinoiden
väärinkäyttöä koskevan direktiivin seurannassa käytettävät resurssit riittävät
jatkossakin.
3.2.4.     Yhteensopivuus nykyisen
monivuotisen rahoituskehyksen kanssa 
–     
¨  Ehdotus/aloite on nykyisen monivuotisen rahoituskehyksen mukainen.
–     
ý  Ehdotus/aloite edellyttää rahoituskehyksen asianomaisen otsakkeen
rahoitussuunnitelman muuttamista.
Ehdotuksella lisätään EAMV:n tehtäviä. Tämän vuoksi
budjettikohdan 12.0404.01 määrärahoja on lisättävä.
–     
¨  Ehdotus/aloite edellyttää joustovälineen varojen käyttöön ottamista
tai monivuotisen rahoituskehyksen tarkistamista[59].
Selvitys tarvittavista toimenpiteistä, mainittava myös
kyseeseen tulevat rahoituskehyksen otsakkeet, budjettikohdat ja määrät
3.2.5.     Ulkopuolisten tahojen
osallistuminen rahoitukseen 
–     
¨  Ehdotuksen/aloitteen rahoittamiseen ei osallistu ulkopuolisia tahoja.

–     
ý  Ehdotuksen/aloitteen rahoittamiseen osallistuu ulkopuolisia tahoja
seuraavasti (arvio):
määrärahat, milj. euroa (kolmen desimaalin
tarkkuudella)
   || vuosi 2013 || vuosi 2014 || vuosi 2015 ||   ||   || Yhteensä 
 Rahoitukseen osallistuva taho Jäsenvaltiot EU:n kansallisten valvontaviranomaisten kautta(*) || 0,268 || 0,490 || 0,490 ||   ||   ||   ||   || 1,248 
 Yhteisrahoituksella katettavat määrärahat YHTEENSÄ || 0,268 || 0,490 || 0,490 ||   ||   ||   ||   || 1,248 
(*) Arvio perustuu EAMV:tä koskevan
asetusluonnoksen nykyiseen rahoitusjärjestelmään (jäsenvaltiot 60 %, EU 40
%).

3.3.        Arvioidut vaikutukset
tuloihin 
–     
ý  Ehdotuksella/aloitteella ei ole vaikutuksia tuloihin.
–     
¨  Ehdotuksella/aloitteella on vaikutuksia tuloihin seuraavasti:
·                   
¨         vaikutukset omiin varoihin 
·                   
¨         vaikutukset sekalaisiin tuloihin 
Liite ehdotukseen Euroopan parlamentin ja
neuvoston asetukseksi sisäpiirikaupoista ja markkinoiden manipuloinnista
(markkinoiden väärinkäyttö) sekä ehdotukseen Euroopan parlamentin ja neuvoston
direktiiviksi sisäpiirikaupoista ja markkinoiden manipuloinnista määrättävistä rikosoikeudellisista
seuraamuksista liittyvään rahoitusselvitykseen. 
Sovellettavat menetelmät ja keskeiset
perusoletukset
Kyseisistä kahdesta ehdotuksesta johtuviin
EAMV:n hoidettaviksi tuleviin tehtäviin liittyvät kustannukset on arvioitu
henkilökustannusten osalta (osasto 1) komissiolle toimitetun varainhoitovuotta
2012 koskevan EAMV:n talousarvioesityksen kustannusluokituksen mukaisesti. 
Komission kahteen ehdotukseen sisältyy
säännöksiä, joiden mukaan EAMV:n on kehitettävä noin 11 uutta sitovaa teknistä
standardikokonaisuutta, joilla varmistetaan, että luonteeltaan erittäin
tekniset säännökset pannaan yhdenmukaisesti täytäntöön kaikkialla EU:ssa.
Ehdotusten mukaan EAMV:n odotetaan toimittavan uudet sitovat tekniset
standardit 24 kuukauden kuluttua asetuksen voimaantulosta. Tämän tavoitteen
täyttämiseksi henkilöstöä on lisättävä jo vuonna 2013. Jotta uudet sitovat
tekniset standardit olisi mahdollista toimittaa ajoissa, tarvitaan erityisesti
lisää valmistelusta vastaavia virkamiehiä, oikeudellisia asiantuntijoita ja
vaikutusten arvioinnista vastaavia virkamiehiä. 
Komission yksiköiden ja EAMV:n arvioiden
perusteella seuraavia oletuksia käytettiin arvioitaessa vaikutusta ehdotuksiin
liittyvien sitovien teknisten standardien laatimisessa tarvittavien kokoaikaisten
työntekijöiden lukumäärään.
- Yksi valmistelusta vastaava virkamies, yksi
vaikutusten arvioinnista vastaava virkamies ja yksi oikeudellinen asiantuntija
tarvitaan vuoteen 2013 mennessä. 
Näin ollen 24 kuukautta asetuksen voimaantulon
jälkeen toimitettavien sitovien teknisten standardien laatiminen edellyttää
kolmea kokoaikaista työntekijää. 
EAMV:lle osoitetaan myös joitakin pysyviä
tehtäviä, jotka liittyvät seuraaviin toimiin:
- toimivaltaisten viranomaisten tutkimusten ja
tarkastusten koordinointi rajat ylittävissä tapauksissa, joissa on kyse
markkinoiden väärinkäytöstä;
- jäsenvaltioiden toimivaltaisten
viranomaisten ja kolmansien maiden toimivaltaisten viranomaisten välisten
yhteistyöjärjestelyjen kehittäminen. EAMV laatii yhteistyöjärjestelyjä varten
malliasiakirjoja, joita toimivaltaiset viranomaiset voivat käyttää. EAMV
koordinoi myös kolmansien maiden toimivaltaisilta viranomaisilta saatujen
tietojen vaihtoa viranomaisten välillä; 
- yhteistyön ja tietojenvaihdon helpottaminen
ja koordinointi muiden jäsenvaltioiden ja kolmansien maiden spot-markkinoista
ja päästöoikeuksista vastaavien toimivaltaisten viranomaisten ja
sääntelyviranomaisten välillä. 
Tätä varten tarvitaan yhteensä kuusi
kokoaikaista työntekijää.
Muita olettamuksia: 
–              
sen perusteella, kuinka kokoaikaiset työntekijät
jakautuvat vuoden 2012 talousarvioesityksessä, kuusi uutta kokoaikaista
työntekijää muodostunee kolmesta väliaikaisesta toimihenkilöstä (50 %),
kahdesta kansallisesta asiantuntijasta (33,3 %) ja yhdestä sopimussuhteisesta
toimihenkilöstä (16,7 %); 
–              
eri henkilöstöryhmien keskimääräiset vuotuiset
palkkakustannukset perustuvat budjettipääosaston ohjeisiin;
–              
Pariisiin sovellettava palkan korjauskerroin, joka
on 1,27;
–              
koulutuskustannusten oletetaan olevan vuodessa
1 000 euroa/kokoaikainen työntekijä; 
–              
virkamatkakulut 10 000 euroa arvioituna sen
summan perusteella, joka vuoden 2012 talousarvioesityksessä osoitetaan
virkamatkoihin henkeä kohden;
–              
työhönottoon liittyvät kustannukset (matka- ja
hotellikulut, lääkärintarkastukset, asettautumis- ja muut korvaukset,
muuttokulut jne.) 12 700 euroa arvioituna sen summan perusteella, joka
vuoden 2012 talousarvioesityksessä osoitetaan uuden työntekijän
työhönottamiseen. 
Edellä mainitun kokoaikaisten työntekijöiden
lisäyksen taustalla olevan työmäärän oletettiin pysyvän samana vuodesta 2014
eteenpäin, ja se liittyy jo kehitettyjen sitovien teknisten standardien
muuttamiseen. 
Seuraavien kolmen vuoden aikana tarvittavien
määrärahojen lisäystarpeen laskentamenetelmä esitetään tarkemmin seuraavassa
taulukossa. Laskennassa otetaan huomioon se, että unionin talousarviosta
rahoitetaan 40 prosenttia kustannuksista.
 Kustannuslaji || Laskenta || Määrä (tuhansina euroina) 
 2013 || 2014 || 2015 || Yhteensä 
   ||   ||   ||   ||   ||   
 Osasto 1: Henkilöstömenot ||   ||   ||   ||   ||   
   ||   ||   ||   ||   ||   
 6 Palkat ja korvaukset ||   ||   ||   ||   ||   
 - väliaikaiset toimihenkilöt || =3*127*1,27 || 241,93 || 483,87 || 483,87 || 1209,67 
 - kansalliset asiantuntijat || =2*73*1,27 || 92,71 || 185,42 || 185,42 || 463,55 
 - sopimusperusteiset toimihenkilöt || =1*64*1,27 || 40,64 || 81,28 || 81,28 || 203,2 
   ||   ||   ||   ||   ||   
 6 Työhönottoon liittyvät kustannukset ||   ||   ||   ||   ||   
   || =6*12,7 || 76,2 ||   ||   || 76,2 
   ||   ||   ||   ||   ||   
 6 Virkamatkakulut ||   ||   ||   ||   ||   
   || =6*10 || 30 || 60 || 60 || 150 
   ||   ||   ||   ||   ||   
 6 Koulutus || =6*1 || 3 || 6 || 6 || 15 
   ||   ||   ||   ||   ||   
 Osasto 1 yhteensä: Henkilöstömenot ||   || 484,48 || 816,57 || 816,57 || 2079,53 
   ||   ||   ||   ||   ||   
 josta unionin rahoitusosuus (40 %) ||   || 193,79 || 326,63 || 326,63 || 847,05 
 josta jäsenvaltioiden rahoitusosuus (60 %) ||   || 290,68 || 489,94 || 489,94 || 1270,56 
Seuraavassa taulukossa esitetään ehdotettu
kolmea väliaikaista toimihenkilöä koskeva henkilöstötaulukko:
 Tehtäväryhmä ja palkkaluokka || Väliaikaiset virat 
 AD16 AD15 AD14 AD13 AD12 AD11 AD10 AD9 AD8 AD7 AD6 AD5   AD yhteensä ||               1   2       3 
[1]               EUVL L 16, 12.4.2003, s. 16. 
[2]               EU:n rahoitusvalvontaa käsittelevän korkean tason
asiantuntijaryhmän raportti, Bryssel, 25.2.2009, s. 23. 
[3]               Euroopan komission tiedonanto: Tehokkaiden,
turvallisten ja vakaiden johdannaismarkkinoiden varmistaminen, KOM(2009)
332, 3.7.2009. 
[4]               Euroopan komission tiedonanto: Eurooppalaisia
pk-yrityksiä tukevan Small Business Act -aloitteen uudelleentarkastelu,
KOM(2011) 78, 23.2.2011. 
[5]               Euroopan komission tiedonanto Seuraamusjärjestelmien
lujittaminen finanssipalvelujen alalla, KOM(2010) 716, 8.12.2010.
[6]               Ks.
CESR/07-380, kesäkuu 2007, saatavilla verkkosivulla www.cesr-eu.org. 
[7]               Ks. CESR/09-1120. 
[8]               Arvopaperimarkkinoita
käsittelevä eurooppalainen asiantuntijaryhmä (ESME) on komission neuvoa-antava
elin, joka koostuu arvopaperimarkkinoiden toimijoista ja asiantuntijoista.
Asiantuntijaryhmän toimikausi päättyi vuoden 2009 lopussa, eikä sitä ole
uusittu. Komissio perusti sen huhtikuussa 2006, ja sen toiminta perustui
arvopaperimarkkinoita käsittelevän eurooppalaisen asiantuntijaryhmän
perustamisesta antamaan lainopillista ja taloudellista neuvontaa EU:n arvopaperidirektiivien
soveltamisesta 30 päivänä maaliskuuta 2006 tehtyyn komission päätökseen
2006/288/EY (EUVL L 106, 19.4.2006, s. 14–17). 
[9]               Kesäkuussa 2007 julkaistu raportti ”Market abuse EU
legal framework and its implementation by Member States: a first evaluation”.

[10]             Ks.
http://ec.europa.eu/internal_market/securities/abuse/12112008_conference_en.htm.
[11]             Ks.
http://ec.europa.eu/internal_market/consultations/2009/market_abuse_en.htm.
[12]             Ks.
http://ec.europa.eu/internal_market/consultations/docs/2010/mad/consultation_paper.pdf.
[13]             Ks.
http://ec.europa.eu/internal_market/consultations/2010/mad_en.htm.
[14]             Vaikutusten arviointi on julkaistu verkkosivustolla XXX. 
[15]             Ks. yhteenveto keskusteluista vaikutustenarviointiraportin
liitteessä 3. 
[16]             KOM(2009) 501, KOM(2009) 502, KOM(2009) 503.
[17]             Euroopan parlamentin ja neuvoston direktiivi 2004/39/EY,
annettu 21 päivänä huhtikuuta 2004, rahoitusvälineiden markkinoista, EUVL
L 145, 30.4.2004. 
[18]             http://eur-lex.europa.eu/LexUriServ/LexUriServ.do?uri=COM:2010:0726:FIN:EN:PDF.
[19]             Euroopan arvopaperimarkkinavalvojien komitean vastaus
markkinoiden väärinkäyttöä koskevaan direktiiviin liittyvään
kannanottopyyntöön, 20. huhtikuuta 2009, ks. verkkosivusto:
                http://ec.europa.eu/internal_market/securities/abuse/index_en.htm.
[20]             Komission tiedonanto Euroopan parlamentille, neuvostolle,
Euroopan talous- ja sosiaalikomitealle ja alueiden komitealle:
Seuraamusjärjestelmien lujittaminen finanssipalvelujen alalla, KOM(2010) 1496,
joulukuu 2010, 3 luku. 
[21]             EUVL C […], […], s. […].
[22]             EUVL C , , s. .
[23]             EUVL C , , s. .
[24]             EUVL L 16, 12.4.2003, s. 16. 
[25]             EU:n rahoitusvalvontaa käsittelevän korkean tason
asiantuntijaryhmän raportti, Bryssel, 25.2.2009.
[26]             Komission tiedonanto ”Pienet ensin” – Eurooppalaisia
pk-yrityksiä tukeva aloite (”Small Business Act”),
KOM(2008) 394 lopullinen.
[27]             Komission asetus (EU) N:o 1031/2010, annettu
12 päivänä marraskuuta 2010, kasvihuonekaasujen päästöoikeuksien
kaupan järjestelmän toteuttamisesta yhteisössä annetun Euroopan parlamentin ja
neuvoston direktiivin 2003/87/EY mukaisen kasvihuonekaasujen päästöoikeuksien
huutokaupan ajoituksesta, hallinnoinnista ja muista näkökohdista, EUVL L 302,
18.11.2010, s. 1.
[28]             EYVL L 281,
23.11.1995, s. 31.
[29]             EYVL L 8, 12.1.2001, s. 1.
[30]             Euroopan komission tiedonanto Seuraamusjärjestelmien lujittaminen
finanssipalvelujen alalla, KOM(2010) 716, 8.12.2010.
[31]             EUVL L 336, 23.12.2003, s. 33.
[32]             EYVL L 281, 23.11.1995, s. 31.
[33]             EYVL L 8, 12.1.2001, s. 1.
[34]             Komission asetus (EU) N:o 1031/2010, annettu
12 päivänä marraskuuta 2010, kasvihuonekaasujen päästöoikeuksien
kaupan järjestelmän toteuttamisesta yhteisössä annetun Euroopan parlamentin ja
neuvoston direktiivin 2003/87/EY mukaisen kasvihuonekaasujen päästöoikeuksien
huutokaupan ajoituksesta, hallinnoinnista ja muista näkökohdista, EUVL L 302,
18.11.2010, s. 1.
[35]             Komission asetus (EY) N:o 1287/2006, annettu 10 päivänä
elokuuta 2006, Euroopan parlamentin ja neuvoston direktiivin 2004/39/EY
täytäntöönpanosta tietojen kirjaamista koskevien sijoituspalveluyritysten
velvoitteiden, liiketoimista ilmoittamisen, markkinoiden avoimuuden,
rahoitusvälineiden kaupankäynnin kohteeksi ottamisen sekä direktiivissä
määriteltyjen käsitteiden osalta, EUVL L 241, 2.9.2006, s. 1.
[36]             Toinen neuvoston direktiivi 77/91/ETY, annettu 13 päivänä
joulukuuta 1976, niiden takeiden yhteensovittamisesta samanveroisiksi, joita
jäsenvaltioissa vaaditaan perustamissopimuksen 58 artiklan 2 kohdassa
tarkoitetuilta yhtiöiltä niiden jäsenten sekä ulkopuolisten etujen
suojaamiseksi osakeyhtiöitä perustettaessa sekä niiden pääomaa säilytettäessä
ja muutettaessa, EYVL L 26, 31.1.1977, s. 1.
[37]             Euroopan parlamentin ja neuvoston direktiivi 2003/71/EY,
annettu 4 päivänä marraskuuta 2003, arvopapereiden yleisölle tarjoamisen tai
kaupankäynnin kohteeksi ottamisen yhteydessä julkistettavasta esitteestä ja
direktiivin 2001/34/EY muuttamisesta, EUVL L 345, 31.12.2003, s. 64.
[38]             Euroopan parlamentin ja neuvoston asetus (EY) N:o
713/2009, annettu 13 päivänä heinäkuuta 2009, energia-alan
sääntelyviranomaisten yhteistyöviraston perustamisesta, EUVL L 211, 14.8.2009,
s. 1. 
[39]             Euroopan parlamentin ja neuvoston asetus (EU) N:o …,
energiamarkkinoiden eheydestä ja läpinäkyvyydestä.
[40]             Euroopan parlamentin ja neuvoston asetus (EU) N:o …,
energiamarkkinoiden eheydestä ja läpinäkyvyydestä.
[41]             EYVL L 191, 13.7.2001, s. 45.
[42]             EUVL L 55, 28.2.2011, s. 13.
[43]             EUVL L 162, 29.4.2004, s. 72. 
[44]             ABM: toimintoperusteinen johtaminen; ABB:
toimintoperusteinen budjetointi.
[45]             Sellaisina kuin nämä on määritelty varainhoitoasetuksen
49 artiklan 6 kohdan a ja b alakohdassa.
[46]             KOM(2010) 301, komission tiedonanto Euroopan
parlamentille, neuvostolle, Euroopan talous- ja sosiaalikomitealle sekä
Euroopan keskuspankille – Rahoituspalvelujen sääntely kestävän kasvun
varmistamiseksi, kesäkuu 2010. 
[47]             KOM(2010) 482, ehdotus Euroopan parlamentin ja neuvoston
asetukseksi lyhyeksi myynnistä ja tietyistä luottoriskinvaihtosopimusten
osa-alueista, syyskuu 2010. 
[48]             KOM(2010) 484, ehdotus Euroopan parlamentin ja neuvoston
asetukseksi OTC-johdannaisista, keskusvastapuolista ja
kauppatietorekistereistä, syyskuu 2010. 
[49]             (KOM(2011) XXX) 
[50]             KOM(2010) 484, ehdotus Euroopan parlamentin ja neuvoston
asetukseksi energiamarkkinoiden eheydestä ja läpinäkyvyydestä, joulukuu 2010. 
[51]             Kuvaukset eri hallinnointitavoista ja viittaukset
varainhoitoasetukseen ovat saatavilla budjettipääosaston verkkosivuilla
osoitteessa http://www.cc.cec/budg/man/budgmanag/budgmanag_en.html.
[52]             Sellaisina kuin nämä on määritelty varainhoitoasetuksen
185 artiklassa.
[53]             JM = jaksotetut määrärahat; EI-JM = jaksottamattomat
määrärahat.
[54]             EFTA: Euroopan vapaakauppaliitto. 
[55]             Ehdokasmaat ja soveltuvin osin Länsi-Balkanin mahdolliset
ehdokasmaat.
[56]             Vuosi n on ehdotuksen/aloitteen toteutuksen aloitusvuosi.
[57]             Tekninen ja/tai hallinnollinen apu sekä EU:n ohjelmien
ja/tai toimien toteuttamiseen liittyvät tukimenot (entiset BA-budjettikohdat),
epäsuora ja suora tutkimustoiminta.
[58]             Vuosi n on ehdotuksen/aloitteen toteutuksen aloitusvuosi.
[59]             Katso toimielinten sopimuksen 19 ja 24 kohta.